অগ্নিপথ আঁচনিত কিমান দৰমহা লাভ কৰিব জোৱানে ? - VOICE 24x7\nসশস্ত্ৰ বাহিনীসমূহত হ্ৰস্বকালীন নিযুক্তিৰ বাবে কেন্দ্ৰীয় চৰকাৰে গ্ৰহণ কৰা নতুন আঁচনি অগ্নিপথক লৈ দেশজুৰি তীব্ৰ বিতর্কৰ সুচনা হৈছে ৷ এই নতুন অগ্নিপথ আঁচনিৰ অধীনত কেন্দ্ৰীয় চৰকাৰে ৪ বছৰৰ বাবে জোৱানক নিযুক্তি প্ৰদান কৰিব । এই আঁচনিৰ অধীনত নিযুক্তপ্ৰাপ্ত জোৱানসকলক অগ্নিবীৰ হিচাপে জনা যাব ৷ চাৰি বছৰলৈ নিযুক্তি লাভ কৰিবলগীয়া জোৱানসকলে নাপাব কোনোধৰণৰ পেঞ্চনৰ সা-সুবিধা ৷ নতুন আঁচনিখনত লাভ কৰা নিযুক্তিৰ পাছত কিমান দৰমহা লাভ কৰিব এই জোৱানসকলে ৷ আন কি কি সুবিধা লাভ কৰিব জোৱানসকলে ?\nবর্ষ মাহিলী মুঠ দৰমহা (টকা) হাতত লাভ কৰা ধন (টকা) কর্পাচ পুঁজিলৈ অগ্নিবীৰৰ অংশ(৩০%) কর্পাচ পুঁজিলৈ চৰকাৰৰ অংশ\nপ্ৰথম বর্ষ ৩০০০০ ২১০০০ ৯০০০ ৯০০০\nদ্বিতীয় বর্ষ ৩৩০০০ ২৩১০০ ৯৯০০ ৯৯০০\nতৃতীয় বর্ষ ৩৬৫০০ ২৫৫৮০ ১০৯৫০ ১০৯৫০\nচতুর্থ বর্ষ ৪০০০০ ২৮০০০ ১২০০০ ১২০০০\nমুঠ ৫.০২ লাখ মুঠ ৫.০২ লাখ\nচাৰি বছৰৰ পাছত সেৱা নিধি পেকেজ হিচাপে লাভ কৰিব ১১.৭১ লাখ টকা\n৪ বছৰৰ কার্যকাল সম্পূৰ্ণ হোৱাৰ পিছত অগ্নিবীৰসকলক এককালীন ‘সেৱা নিধি’ পেকেজ প্ৰদান কৰা হ’ব।আয়কৰৰ পৰা ৰেহাই দিয়া হ’ব ‘সেৱা নিধি’। গ্ৰেচুইটি আৰু পেঞ্চনৰ সুবিধাৰ কোনো ধৰণৰ ব্যৱস্থা নাথাকিব। বাহিনীত কর্মৰত হৈ থকাৰ সময়ত তেওঁলোকে ৪৮ লাখ টকাৰ বীমা লাভ কৰিব ৷ সেৱা নিধিত তেওঁলোকৰ বৰঙণি যোগ কৰা হ’ব ৷ তেওঁলোকৰ বৰঙনিৰ সমান আন এটা অংশ জমা কৰিব চৰকাৰে ৷ এই জমাধনৰ বাবে লাভ কৰিব সুত ৷


সংখ্যাটোৰ আঁৰৰ কথা – Page3– ফটাঢোল\nকটন কলেজৰ সীতানাথ ব্ৰহ্মচৌধুৰী ছাত্ৰাবাস। আমি নতুনকৈ সোমাইছোঁ তেতিয়া। ফ্ৰেছমেন ছ’চিয়েল হ’বলৈ কিছুদিন বাকী থাকোতে ছিনিয়’ৰ দাদা এজনে আহি সুধিলে-‘ৱাল মেগাজিনত কোনে লিখিব পাৰিবি? দুদিন শুবলৈ নোৱাৰিবি। সকলোৰে হাতৰ আখৰ দেখা। লিখিব লাগিব’। দুদিন নোশোৱাকৈ লিখিলোঁ। মনত থাকি গ’ল সেই অভিজ্ঞতা! ৰাতি দুই বজাত পল্টনবজাৰ ষ্টেচনলৈ গৈ চাহ খাবলৈ যোৱাটো কম ৰোমাঞ্চকৰ আছিল নে সেইটো সময়ত! যিয়েই নহওঁক, পাছত অসম অভিযান্ত্ৰিক মহাবিদ্যালয়(এইচি)লৈ আহিলোঁ। আকৌ সেই ৱাল মেগাজিনৰ কামত লাগিলোঁ। চাৰিবছৰ কৰিলোঁ এইচিত থাকোতে। সেই মেগাজিনৰ কামত ব্ৰতী হোৱা সময়বোৰ মোৰ\nক’ৰপৰা কেনেকৈ আৰম্ভ কৰোঁ…. ২০১৭ চনৰ মে’ মাহৰ এটি সন্ধিয়া। অভিজিত কলিতা, জ্যোতিৰূপম দত্ত, মৃদুল কুমাৰ শৰ্মা, বিজয় মহন্ত, হেমন্ত কাকতি দাদা, মেঘালী দিহিঙ্গীয়া, প্ৰণীতা গোস্বামী বৰঠাকুৰ, সোণটো ৰঞ্জন বৰুৱা আৰু মই মেচেঞ্জাৰত আড্ডা মৰাত ব্যস্ত। কথাৰ প্ৰসংগত অভিজিতদাই ক’লে – ফটাঢোলৰ ভাল ভাল ব্যংগ লিখাবোৰ বাচনি কৰি এখন মাহেকীয়া ব্যংগ আলোচনী উলিয়াব পাৰি দেখোন। কথাষাৰ ওলাবলৈহে পালে, উপস্থিত সকলোৱে হাত উজান দি উঠিল। জ্যোতিদা আৰু মৃদুল লাগি গ’ল কাৰিকৰী কামখিনিত। ৰিতুপৰ্ণ বৰাক ফোন কৰা হ’ল, ৰূপসজ্জাৰ কামৰ বাবে। সি\nস্থানঃ শোৱাপাটি সময়ঃ ১ এপ্রিল, পুৱা ৭ বাজি ৪৫ মিনিট চকু মেলিয়েই মোবাইলৰ ‘দাতা’ অন কৰাটো এটা অলিখিত অভ্যাস মোৰ। স্বভাৱগতভাৱে সেইদিনাও পুৱাই ‘দাতা অন’ কৰিছোঁ, দেখিছোঁ কাকতি দাই মেচেঞ্জাৰত বার্তা এটা দি থৈছে, “খনিন, তোমাৰ ফোন নংটো দিবাচোন”। মই বোলো হঠাৎ আজি দাদাই ফোন নং খুজিলে যে, তাকো ইমান পুৱাই পুৱাই। মুখ-হাতখন ধুই আহি দেখিছোঁ এইবাৰ ৰিণ্টুদাৰ মেচেজ, “তোমাৰ লগত কথা এটা আছে।” মই মনতেহে, বোলো দুইজনৰে আজি কি হ’ল! ফোন নং আদান-প্রদান হোৱাৰ পাছত কাকতি দাই ক’লে যে\n২০১৭ চনৰ জুন নে জুলাই মাহৰ কোনোবা এটা দিনত কোনোবাই মোক এই ‘ফটাঢোল’ নামৰ গোটটিত সোমোৱাই দিছিল। হাস্য ৰসেৰে ভৰপূৰ পোষ্ট আৰু কমেণ্টবোৰ পঢ়ি হাঁহিত বাগৰি পৰিছিলোঁ। লগতে আচৰিতো হৈছিলোঁ যে-কেনেকৈ ভাৰ্চুৱেল পৃথিৱীৰ মানুহবোৰো ইমান আপোন, ইমান মৰমৰ হ’ব পাৰে..! সকলোবোৰ যেন একোটা পৰিয়ালৰে সদস্য..। লাহে লাহে নিজেও দুই এটা পোষ্ট লিখিবলৈ ধৰিলোঁ আৰু এইদৰেই নিজে ক’ব নোৱাৰাকৈয়ে গোটটিৰ এগৰাকী সক্ৰিয় সদস্য হৈ পৰিলোঁ। ফটাঢোল সম্পৰ্কে এষাৰ কথা মই একেমুখেই স্বীকাৰ কৰিবলৈ বাধ্য যে- ‘ফটাঢোল’ মাথোঁ এটি গোট নহয়, আমাৰ\nনতুন বছৰৰ এই প্ৰথম মাহটো মোৰ বাবে অতি স্মৰণীয় হৈ ৰ’ব৷ আন বছৰৰ দৰে এইটো বছৰৰো পাতনি মেলিছিলোঁ নানা উদ্যম, আশা, কাৰ্য্যসূচী আদি হাতত লৈ৷ তথাপি মনতে ভাবিছিলোঁ যে এই ৰিজোলিউশ্যন বা প্ৰতিশ্ৰুতিবোৰ যে কৰিলোঁ নিজৰ লগতে, ইয়াৰ সন্মান ৰাখিব পাৰিম জানো! যোৱা বছৰৰ ৰিজোলিউশ্যনবোৰেচোন এতিয়াও ট ট কৈ চকু মেলি মোৰ লগত ভেঙুচালি কৰি আছে৷ সেইবোৰ সম্পূৰ্ণ হোৱাহেঁতেন চাগে এতিয়া মোৰ ওজন দহ কিলোমান কমিলেহেঁতেন, পি এইচ ডিৰ ভাইভা শেষ কৰি নামৰ আগত ড° উপাধি এটা লিখিব পৰা গ’লহেঁতেন৷\nJanuary 1, 2019 সংখ্যাটোৰ আঁৰৰ কথা\t24 Comments\nসংখ্যাটোৰ আঁৰৰ কথা – মনজিৎ\nসংখ্যাৰ আঁৰৰ কথা লিখিবলৈ গৈ যদি আঁৰ কাপোৰখন আঁতৰাই দিওঁ তেতিয়া দেখোঁ আমাৰ সকলোৰে মৰমৰ দিম্পু ভাইটিৰ ফোন এটাৰ বাবেই আজি “সংখ্যাৰ আঁৰৰ কথা” শিতানৰ বাবে কীবোর্ড তুলি ল’ব লগা হ’ল। নবেম্বৰৰ কোনোবা সন্ধিয়া এটাত ফোন কৰি ক’লে, : মনা কাই আপোনাক অহা মাহৰ সম্পাদক হিচাপে ভবা হৈছে। পাৰিব নাই? ৰিণ্টু দাই ফোন কৰিব মই জনাই থ’লোঁ। মোৰতো লাগিল লেঠা। আংবাং মানুহ গহীন গম্ভীৰ কাম বুলি ক’লেই পেটতে হাত ভৰি লুকাই। ভগৱান কা দিয়া হুৱা চবকুচ হে মেৰে পাচ পৰ,\nDecember 1, 2018 সংখ্যাটোৰ আঁৰৰ কথা\t16 Comments\nএই সংখ্যাৰ আঁৰৰ কাহিনী – তৃষ্ণা সোনোৱাল\n২০১৮ চনৰ জানুৱাৰী মাহৰ কথা। কেনেকৈ ফটাঢোল নামৰ হাস্য ব্যংগ গোটটিত সোমাই পৰিলোঁ নাজানো। কিন্তু জীৱনৰ আটাইতকৈ সুমধুৰ সময়খিনি গোটটোত সোমায়ে আৰম্ভ হ’ল। হাস্য ব্যংগাত্মক সাহিত্যৰ প্ৰতি মোৰ বহুদিনীয়া দুৰ্বলতা। কাজেই সামাজিক গোটটোত উচ্চ মানৰ হাস্যৰসিক লিখনি, ব্যংগাত্মক লিখনিৰ পয়োভৰ দেখি আকৰ্ষণটো আসক্তিলৈ ৰূপান্তৰিত হ’ল। লাহে লাহে ময়ো গোটত দুই এটা লেখা দিবলৈ আৰম্ভ কৰিলোঁ। ই-আলোচনীখন পঢ়িবলৈ লৈছিলোঁ ফটাঢোলৰে কুইজ শিতানটোত অংশগ্ৰহণ কৰিবলৈ। প্ৰথম বাৰ পঢ়িয়েই ভাল লাগিল, যথেষ্ট উন্নত মানদণ্ডৰ আছিল আলোচনীখন। লাহে লাহে ময়ো আলোচনীলৈ লেখা পঠিয়াবলৈ ল’লোঁ।\nNovember 1, 2018 সংখ্যাটোৰ আঁৰৰ কথা\t10 Comments\nসংখ্যাটোৰ আঁৰৰ কথা- নয়নমনি হালৈ\nসাম্প্ৰতিক সময়ত চ’ছিয়েল মিডিয়াৰ গুৰুত্ব আৰু ভূমিকাৰ কথা কোনেও নুই কৰিব নোৱাৰে৷ আন বহুতো সৃষ্টিশীল কামৰ লগতে চ’ছিয়েল মিডিয়াই একে মনৰ কিছুসংখ্যক মানুহক একেডাল এনাজৰীৰে বান্ধি ৰাখিছে৷ পৰিৱৰ্তিত আজিৰ সময়ত চ’ছিয়েল মিডিয়া এখন সমাজ, এটা পৰিয়াল৷ তেনে এজন পৰিয়ালৰ সদস্য যেন মানুহে এদিন ফোন কৰিলে, বোলে নয়ন, তুমি আমাৰ “ফটাঢোল” ই-আলোচনীখনৰ এটা মাহৰ সম্পাদক হ’ব লাগে৷ মই বোলো “দাদা, আপুনি ভুল ঠাইত বল পেলালে৷” কিন্তু মোৰ ওপৰত তেখেতৰ অগাধ বিশ্বাস- “পাৰিবাহে তুমি৷ আৰু তোমাৰ লগত আমিও থাকিমে নহয়৷” ইয়াৰ পিছতো\nচুম্বকে লোহাক টনাৰ দৰে, আচলতে ফোনত থকা ফেচবুক এপটোৱে টানি থাকে মোৰ মনটোক। ব্যস্ততা যিমানেই নহওক ফেচবুকৰ নটিফিকেশ্ব্যনৰ ’ট্ৰিং ট্ৰিং’ শব্দটো শুনাৰ লগে লগে তাক একোলা লৈ ল’বই লাগিব। মানে ফোন নহয় যেন দেহলাওহে। তেনেকৈয়ে এদিন সন্ধিয়া সময়ত ফোনটো কাষতে শুৱাই ময়ো শুই আছোঁ। তেনেতে মেচেঞ্জাৰত মেচেজ অহা শব্দই মোৰ ঘুমটি ভাঙিলে। ফোনটো লৈ চাই দেখোঁ আমাৰ হেড এডমিন হেমন্ত কাকতিদাৰ মেচেজ “ৰিমঝিম, কথা এটা পাতিব লগা আছিল, মানে আমাৰ আলোচনীখনৰ সম্পাদকৰ দায়িত্বৰ কাৰণে…।” বুকুখন চিৰিঙকৈ মাৰিলে মোৰ। ফটা-ঢোল গোটত


স্পেইনৰ বাৰ্চিলোনাত এভূমুকি - এক অনন‍্য অনুভৱ - ৰমণ বৈষ্ণৱ (ইটালি) - সাহিত্য ডট অৰ্গ\nMay 16, 2019 March 10, 2021 1 Comment\nবহু আগৰে পৰাই স্পেইন দেশখনৰ প্ৰতি এক দুৰ্বাৰ আকৰ্ষণে মোৰ মনটোত ক্ৰিয়া কৰি আহিছিল৷ দেশখনৰ ভৌগোলিক বিচিত্ৰতা, অভূতপূৰ্ব স্থাপত্যবিদ‍্যাৰ (আৰ্কিটেকচাৰ) লগতে ‘স্পেনিছ’ সংগীত সহ কলা-কৃষ্টিৰ সমাহাৰে দেশখনৰ এক সুকীয়া প্ৰতিছব্বি মোৰ মনত গঢ় দিছিল৷ সেয়ে মনতে হেঁপাহ এটা পুহি ৰাখিছিলোঁ যে এদিন নিশ্চয় স্পেইন ভ্ৰমণৰ মোৰ বহুদিনীয়া সপোন দিঠকত পৰিণত হ’ব৷ অৱশেষত ভাগ‍্য প্ৰসন্ন হ’ল যোৱা বছৰৰ (২০১৮) অক্টোবৰ মাহত৷ মধ‍্যবিত্ত পৰিয়ালৰ ল’ৰা হোৱা হেতুকে এয়া অৱশ্যম্ভাৱী যে এনেধৰণৰ সপোন পূৰণৰ খৰচ বহনৰ দায়িত্বও মই নিজেই মূৰ পাতি ল’ব লাগিব৷ ইটালিয়ান চৰকাৰৰ ফেল’স্বিপৰ টকাৰে সেয়া অৱশেষত সম্ভৱপৰ হ’ল যেনিবা৷\n“গ’ ইউৰো” (Go Euro) নামৰ ৱেবচাইটটোত উৰাজাহাজবিলাকৰ টিকেটৰ দামবোৰ প্ৰায়ে চাই থকাটো মোৰ এক প্ৰকাৰ অভ‍্যাসেই বুলিব পাৰি৷ ভ্ৰমণ যিহেতু মোৰ চখ, ইয়াৰ প্ৰতি এক বিশেষ অনুৰাগ আছে সেইবাবে সময়-সুবিধা পালেই নতুন ঠাই, নতুন দেশ ফুৰিবলৈ ঢাপলি মেলোঁ৷ অক্টোবৰ মাহত এসপ্তাহ ইউনিভাৰ্চিটি বন্ধ পোৱা সুবাদতে ‘ফ্লাইট’ৰ অহা-যোৱা দুটা টিকেট আৰক্ষণ কৰি ল’লোঁ ’ৰাইনেয়াৰ এয়াৰলাইন্স’ত — লক্ষ‍্য‍স্থান স্পেইনৰ কেটেলনীয়া অংশৰ ৰাজধানী বাৰ্চিলোনা৷ আকাশমাৰ্গেৰে প্ৰায় দুঘণ্টাৰ বাট৷ বিশ্ব পৰ্য‍টনৰ অন‍্যতম কেন্দ্ৰস্থলী হিচাপে পৰিচিত বাৰ্চিলোনা চহৰখন ভূমধ্য সাগৰতীৰত অৱস্থিত এখন অতিকে মনোমোহা চহৰ৷ এইখিনিতে উল্লেখ কৰি থওঁ যে ইউৰোপৰ দেশসমূহৰ ভিতৰত সূচল পৰিবহণৰ অন্যতম মাধ‍্যম “ৰাইনেয়াৰ (Ryanair)” উৰাজাহাজসমূহ মই থকা ইটালিৰ মিলান চহৰৰ পৰা প্ৰায় ষাঠি কিলোমিটাৰ দুৰত অৱস্থিত “বাৰগামো (Bergamo)” বিমানকোঠৰ পৰা পৰিচালিত হয়৷ গতিকে, ইউৰোপৰ যিকোনো এখন দেশলৈ যাবলৈ হ’লে মিলানৰ পৰা বাৰগামোলৈ এঘণ্টীয়া বাছ ধৰিবলগীয়া হয়৷ ধলপুৱাতে ফ্লাইট থাকিলে আহুকালতে পৰিবলগীয়া হয়৷ মোৰ ক্ষেত্ৰত সিদিনা তেনেকুৱাই হ’ল৷ বিমানখন উৰামৰাৰ নিৰ্ধাৰিত সময় হ’ল ৰাতিপুৱা সাত বজাত৷ আনহাতে ঠাণ্ডা দিন, বেলিয়ে ভূমুকি মাৰেহে সাতটা বজাত৷ মুঠৰ ওপৰত মহা পয়মাল৷ আগদিনা সোনকালে আহাৰ গ্ৰহণ কৰি নিদ্ৰাদেৱীৰ কোলাত আশ্ৰয় ল’লো৷ তিনি বজাৰ এলাৰ্মটোত সাৰ পাই মূৰে-কাণে পানী অলপ ঢালি আগদিনাই ৰেদি কৰি থোৱা পোছাকযোৰ পিন্ধি বেগটো লৈ ওলাই গ’লো বাছ আস্থানৰ দিশে৷ পুৱতি নিশা জনশূণ‍্য মিলান চহৰৰ পদপথবিলাকত তেতিয়া ষ্ট্ৰীটলাইটৰ পোহৰত নিয়ৰৰ টোপালবোৰ জিলিকি উঠিছে৷ বাছ আস্থানত আগৰে পৰা ৰৈ থকা বাছখনত খিৰিকীৰ কাষৰ চিট এটাত বহি ল’লো৷ বিমানবন্দৰ অভিমুখী যাত্ৰীৰে তেতিয়া বাছখন প্ৰায় ভৰ্তি হৈছে৷ যথা সময়ত বাছখনে যাত্ৰা আৰম্ভ কৰিলে৷ কাণত ‘হেডফোন’টো লগাই ল’লোঁ৷ জুবিনৰ পুৰণি গানবোৰৰ প্লে’ লিষ্ট এখন মবাইলটোত বাজিবলৈ দি চকুকেইটা মুদি দিলো৷ চিলমিলীয়া টোপনি মাৰি থাকোঁতে কেতিয়ানো এয়াৰপ’ৰ্ট পালোহি গমেই নাপালোঁ৷ যাৱতীয় নিৰাপত্তামূলক পৰীক্ষাৰ অন্তত বাৰগামো এয়াৰপ’ৰ্টত প্ৰৱেশ কৰিলোঁ৷ ‘বৰ্ডিং পাছ’খন লৈ চিধাই নিৰ্ধাৰিত গেটখনৰ দিশে খোজ ল’লো৷ এয়াৰপ’ৰ্টটো সৰু যদিও যথেষ্ট গুৰুত্বপূৰ্ণ৷ কিয়নো ইটালিৰ বাণিজ‍্যিক ৰাজধানী মিলান চহৰখন এই এয়াৰপৰ্টৰ যোগেদিয়ে ইউৰোপৰ অন‍্যান‍্য চহৰবিলাকৰ সৈতে সংযুক্ত হয়৷ পূৰ্বনিৰ্ধাৰিত সূচীমতে প্ৰায় সাতটা বজাত বিমানখন বাৰ্চিলোনা অভিমুখে উৰা মাৰিলে৷ আকাৰত সৰু ফ্লাইটখনৰ ইমাৰজেন্সী খিৰিকীখনৰ ওচৰতে মোৰ চিটটো পালোঁ৷ মোৰ কাষতে বহা ত্ৰিশোৰ্ধৰ যেন লগা যুৱকজনৰ সৈতে চিনাকি হোৱাৰ মানসেৰে কথা বতৰা আৰম্ভ কৰিলোঁ৷ গম পালো তেওঁৰ নাম ডেনিয়েল হাৰ্নাণ্ডেজ, মেস্কিকোৰ নাগৰিক৷ ইউৰোপ ভ্ৰমণলৈ আহিছিল বন্ধুবৰ্গৰ সৈতে৷ মিলান, ভেনিচ, ফ্ল’ৰেন্স, ৰোম, ভেটিকান ঘূৰাৰ পাছত এতিয়া তেওঁলোকৰ পৰৱৰ্তী লক্ষ্য স্থান স্পেইন৷ যথেষ্ট ফুৰ্তিবাজ ডেনিয়েলে মই ভাৰতৰ বুলি গম পোৱাত কৈ উঠিল “তোমাক দেখিবলৈ ভিয়েটনাম নতুবা ফিলিপাইনৰ যেনহে লাগে৷” মোৰ হাঁহি উঠিল, পিছে আচৰিত নহ’লো৷ কাৰণ ইয়াৰ আগতেও দুবাৰমান এনে মন্তব্য পাই থৈছো৷ মোৰ বোধেৰে ইয়াৰ কাৰণটো হ’ল ভাৰতীয় বুলি ক’লে উত্তৰ আৰু দক্ষিণ ভাৰতীয় লোকসকলৰ চেহেৰাৰ এটা অনুমান বিশ্ববাসীয়ে ইতিমধ্যে কৰিবলৈ শিকিছে৷ এই চেগতে ম’বাইলতে গুগল মেপখনত আমাৰ অসমখন দেখুৱাই ক’লো “আমাৰ ভাৰতখন বৰ বিশাল আৰু বৈচিত্ৰ্যৰে ভৰা৷” ডেনিয়েলে স্বভাৱসুলভ হাঁহিটোৰে ক’লে “চাইনা বৰ্ডাৰৰ ওচৰতে দেখোন তোমাৰ ঘৰ৷” লাহে লাহে আমাৰ আলোচনাই স্পেনিচ সংগীত, মেস্কিকোৰ সৈতে স্পেনিচ সভ‍্যতাৰ সাদৃশ্য, ডনাল্ড ট্ৰাম্প আৰু যে ক’ত কি সামৰি ল’লে৷ কথাৰ মহলা মাৰি থাকোঁতে হঠাতে পাইলটৰ ঘোষণাতহে গম পালো যে পৰৱৰ্তী পোন্ধৰ মিনিটৰ ভিতৰত বিমানখনে বাৰ্চিলোনাৰ এল প্ৰাট বিমানবন্দৰত অৱতৰণ কৰিব৷ এয়াৰ হোষ্টেজৰ ঘোষণাৰ পৰা জানিব পালো যে বাহিৰত তেতিয়া উষ্ণতা ২৫ ডিগ্ৰী চেলচিয়াচ, ফৰকাল বতৰ৷ খিৰিকীৰে বাহিৰলৈ চালো৷ বিমানখনে তেতিয়া ভূমধ‍্য সাগৰৰ সুবিশাল নীলিম জলৰাশিৰ ওপৰেদি লাহে লাহে বাৰ্চিলোনাৰ সমুদ্ৰতীৰৰ দিশে আগবাঢ়িছে৷ দূৰৈত ওখ ওখ প্লাম গছৰ সৈতে বাৰ্চিলোনাৰ পাহাৰীয়া ভূখণ্ড সুৰুযৰ কিৰণত সোণালী হৈ চকুত ধৰা দিছিল৷\nযিহেতু লগত সৰু বেগ (কেবিন বেগেজ) এটাৰ বাহিৰে বেলেগ একো নিয়া নাছিলো, গতিকে ফ্লাইটৰ পৰা নামিয়েই পোনে পোনে প্ৰস্থানৰ দিশে আগবাঢ়িলো৷ এয়াৰপ’ৰ্টৰ পৰা বাহিৰলৈ ওলোৱাৰ লগে লগে সাগৰীয় শীতল বতাহজাকে আদৰণি জনালে৷ মই আগতীয়াকৈ হোটেল বুক কৰি থৈছিলো বাৰ্চিলোনাৰ চিটি চেণ্টাৰৰ (প‍্যেৰেলেল) ওচৰত৷ ফোনটো উলিয়াই ইণ্টাৰনেটটো অন কৰি ল’লো৷ অচিন দেশত অকলে ফুৰিবলৈ গ’লে গুগল মেপ আটাইতকৈ পৰম বন্ধু হৈ পৰে৷ চিটি চেণ্টাৰলৈ অহৰহ চলি থকা বাছ চাৰ্ভিচৰ টিকেট এটা কৰি ল’লো৷ যথা সময়ত বাছখন চিটি চেণ্টাৰৰ দিশে ৰাওনা হ’ল৷ খিৰিকীৰ পৰাই মই মবাইলতে ফটো তোলাত ব‍্যস্ত হ’লো৷ বাছৰ পৰা নামি হোটেল বিচাৰোতে প্ৰায় পোন্ধৰ মিনিটমান সময় লাগিল৷ হোটেলৰ কৰ্মচাৰীবিলাকৰ উষ্ম অভিবাদন পাই মনটো বৰ ভাল লাগিল৷ হোটেলৰ ৰূমৰ লকাৰত বেগটো থৈ চিধাই মুখ হাত ধুবলৈ বাৰ্থৰূমলৈ গ’লো৷ মুখ হাত ধুই আহি অলপ দেৰি বাগৰ দিওঁ বুলি পৰিপাটীকৈ সজাই থোৱা বিছনাখনলৈ আহি টিভিটো ‘অন’ কৰি দিলো৷ ৰাতিপুৱা একো নুখুৱাকে অহাৰ বাবে লাহেকৈ ভোক এটা লাগিব ধৰিছিল৷ পিছে আমাৰ আকৌ ভাত নাখালে পেটেই নভৰে, সেয়ে ভাবিলো প্ৰথমে ভাৰতীয় ৰেষ্টুৰেণ্ট এখন বিচৰা যাওক ইণ্টাৰনেটত, পেট পূৰাই ভাতৰ থালি এখন খাই পিছতো স্পেনিছ খাদ‍্যৰ জুঁতি ল’ব পাৰিম৷ ভাগ‍্য ভাল আছিল যে পাঞ্জাৱী ৰেষ্টুৰেণ্ট এখন আমাৰ হোটেলৰ ওচৰতে আছিল৷ হাতত যিহেতু দুদিন সময় লৈ আহিছো গতিকে সময় নষ্ট নকৰি ততাতৈয়াকৈ ৰেষ্টুৰেণ্টখনলৈ বুলি ওলালো৷ মাছ তৰকাৰীৰ সৈতে সুন্দৰকৈ ভাতসাঁজ খাই উঠি এইবাৰ বাৰ্চিলোনাৰ অলিয়ে গলিয়ে মোৰ অন্বেষণ আৰম্ভ হ’ল৷ ক’ৰবালৈ ফুৰিবলৈ গ’লে আগতীয়াকৈ ইণ্টাৰনেটৰ পৰা মূল আকৰ্ষণবিলাকৰ বিষয়ে সম‍্যক জ্ঞান গোটাই ল’লে সুবিধা হয়৷ ময়ো ট্ৰিপ এডভাইজাৰ (Trip Adviser) নামৰ ৱেবচাইটৰ পৰা লিষ্ট এখন মবাইলতে চেভ কৰি লৈছিলো৷ পিছে পৰ্যটনৰ কেন্দ্ৰবিন্দুবোৰৰ বাহিৰেও এখন চহৰৰ অলিয়ে গলিয়ে ঘূৰিলেহে আচল মজাটো পোৱা যায় বুলি মই বিশ্বাস কৰোঁ৷ ঠিক কৰিলোঁ প্ৰথমে চহৰখনৰ প্ৰায় সোঁমাজত অৱস্থিত বিশ্বখ‍্যাত “চেগ্ৰেডা ফেমিলিয়া” নামৰ সাংঘাটিক ধৰণে কাৰুকাৰ্যখচিত কেথেড্ৰেলটো চাবলৈ৷ গুগল মেপে দেখুৱালে যে খোজকাঢ়ি গ’লে প্ৰায় বিশ মিনিটৰ বাট৷ বাছ নতুবা মেট্ৰ’লৈ অপেক্ষা নকৰি সেয়ে খোজ ল’লোঁ কেথেড্ৰেল অভিমুখে৷ খোজকাঢ়িলে চহৰখনো ভালকৈ উপভোগ কৰিব পাৰি৷ অকোৱা পকোৱা সৰু গলিবোৰেদি গৈ অৱশেষত আকাশলংঘী সেই বিশালকায় কেথেড্ৰেলটোৰ সন্মুখত উপস্থিত হ’লোগৈ৷ অভূতপূৰ্ব কলাশৈলীৰে নিৰ্মিত এই কেথেড্ৰেলটোৰ ইতিহাস খুচৰি গম পালো সেইজন মহান আৰ্কিটেক্টৰ কথা যিজনে নিজৰ সম্পূৰ্ণ জীৱন এই কেথেড্ৰেলৰ নিৰ্মাণৰ কামতেই উছৰ্গা কৰিলে৷ নাম এণ্টনিঅ’ গাওদি, স্পেনিছ আৰ্কিটেকচাৰ শৈলীৰ অন‍্যতম এজন বাটকটীয়া৷ আচৰিত হ’বলগীয়া কথা এয়ে যে যোৱা ১৪৪ বছৰে নিৰ্মাণ কাৰ্য চলিয়েই আছে তথাপি শেষেই হোৱা নাই৷ ইয়াৰ পৰাই নিশ্চয় আপোনালোকে অনুমান কৰিব পাৰিছে আচলতে কিমান বিশালকায় হ’ব পাৰে এই কেথেড্ৰেলটো৷ বিশেষজ্ঞসকলৰ মতে কেথেড্ৰেলটোৰ নিৰ্মাণ কাৰ্য ২০২৬ চনলৈ সম্পূৰ্ণ হোৱাৰ আশা আছে৷ উনবিংশ শতিকাৰ শেষৰ ফালে (১৮৮৩ চন) স্পেইনৰ সেইসময়ৰ ৰজা আলফন্স’ৰ দিনত ইয়াৰ নিৰ্মাণকাৰ্য আৰম্ভ হয়৷ যদিও প্ৰথমতে অন্য এজন আৰ্কিটেক্টৰ হাতত এই প্ৰজেক্টটো অৰ্পণ কৰা হৈছিল কিন্তু পৰৱৰ্তী বছৰটোতেই অৰ্থাৎ১৮৮৪ চনত কিছু কাৰণ বশতঃ এজন একত্ৰিছ বছৰীয়া তৰুণ যুৱকক এই দায়িত্ব ভাৰ দিয়া হয়৷ সেই যুৱকজনেই হ’ল এণ্ট’নিঅ গাওদি৷ ইউৰোপীয়ান কলা শৈলীৰ পৰা বহু পৃথক চিন্তা ভাৱনা লৈ তেওঁ নিৰ্মাণ কাৰ্যত নিমজ্জিত হ’ল৷ মৃত‍্যুৰ আগমুহূৰ্তলৈকে নিৰালস্য প্ৰচেষ্টাৰে ব্ৰতী এই মহান শিল্পী জনৰ কলা শৈলীক আজিও স্থাপত‍্য বিজ্ঞানীসকলে অতুলনীয় তথা মৌলিক বুলি গণ্য কৰে৷\nকেথেড্ৰেলৰ সন্মুখত সৰু সৰু কেইখনমান বিপণী দেখিবলৈ পালো, য’ত বিভিন্ন খাদ্য সামগ্ৰীৰ লগতে কেথেড্ৰেলৰ স্মাৰক পোৱা যায়৷ কাষতে এখন সুন্দৰ বাগিছা আছে য’ত দেশী বিদেশী পৰ্যটক সকলে বিশালকায় কেথেড্ৰেলটো বেকগ্ৰাউণ্ডত ৰাখি ফটো উঠাৰ লগতে স্পেনিছ দেশীয় সুৰা আৰু খাদ্যৰ জুঁতি লোৱাত ব‍্যস্ত৷ ময়ো দুখনমান চেলফি তুলি লঘু আহাৰ কিবা অলপ খাই ট্ৰিপ এডভাইজাৰ লিষ্টখনত থকা দ্বিতীয়টো পৰ্যটন কেন্দ্ৰ অৰ্থাৎ “পাৰ্ক গুৱেল” নামৰ পাহাৰীয়া উদ‍্যানখনলৈ যাবলৈ ওলালো৷ এই উদ‍্যানখন বাৰ্চিলোনা চহৰৰ উপকণ্ঠৰ “কাৰ্মেল হিল” নামৰ পাহাৰটোৰ উত্তৰ অংশত অৱস্থিত৷ চালে চকুৰোৱা এই উদ‍্যানখনৰ নিৰ্মাণ কাৰ্য ১৯০০ চনতে আৰম্ভ কৰে “ইউচেবি গোৱেল” নামৰ ব‍্যক্তিজনে, যাৰ নামৰ আধাৰতেই পিছলৈ ইয়াক “পাৰ্ক গোৱেল” বুলি নামাকৰণ কৰা হয়৷ দৰাচলতে এয়া এক বাণিজ‍্যিক ‘হাউচিং’ প্ৰকল্প আছিল যদিও কোনো গ্ৰাহকক এই ঘৰবোৰ কিনিবলৈ গোৱেলে সৈমান কৰাব পৰা নাছিল৷ অৱশেষত যেনিবা গোৱেলৰ অনুৰোধ ৰক্ষা কৰি এণ্টনিঅ’ গাউডিয়ে নিজৰ সমস্ত জমা টকা ক্ৰয় কৰি পৰিয়ালৰ সদস‍্য সকলক লগত লৈ তাতে স্থায়ীভাৱে বসবাস কৰিবলৈ আহে৷ লাহে লাহে গাউদিৰ হাতৰ পৰশত আৰু অধিক প্ৰাণ পাই উঠে প্ৰকল্পটোৱে৷ গাউদিৰ আচম্বিত কৰি তুলিব পৰা মৌলিক কলা শৈলীৰে পৰিবেস্তিত এই উদ‍্যানখনক ১৯৮৪ চনত ইউনেস্ক’য়ে “ৱৰ্ল্ড হেৰিটেজ চাইট” (World Heritage Site) হিচাপে ঘোষণা কৰে৷ পাহাৰীয়া অকোৱা পকোৱা ৰাস্তাবোৰেদি উঠা নমা কৰি থাকোঁতে ভাগৰেই লাগিল৷ পাহাৰটোৰ এটা অংশৰ পৰা বাৰ্চিলোনা চহৰখনৰ লগতে দূৰৈৰ ভূমধ‍্য সাগৰখনৰ নীলিম জলৰাশিৰ পলকতে মন মুহি নিয়া দৃশ্য দেখিবলৈ পোৱা যায়৷ গতিকে অলপ দেৰি ফিৰফিৰিয়া বতাহজাকৰ লগতে মনোৰম দৃশ‍্যৰাজি উপভোগ কৰিবলৈ বেঞ্চ এখনত বহি ল’লো৷ তেতিয়া প্ৰায় আবেলি হওঁ হওঁ, দূৰৈত সুৰুযৰ হেঙুলীয়া আভাই ভূমধ‍্য সাগৰৰ ঢৌবিলাকত যেন আবিৰ হে সানিছিল৷ কিমান সময় যে ভাৱত বিভোৰ হৈ থাকিলো গমকে নাপালো! এয়াৰপৰ্টৰ পৰা ওলাইয়ে আপলোড কৰা ইনষ্টাগ্ৰামৰ ফটোখনৰ নটিফিকেছনৰ শব্দতহে সম্বিত ঘূৰি আহিল৷ ভাবিলো উদ‍্যানখন চাই প্ৰায় হ’লেই, গতিকে এতিয়া বাৰ্চিলোনাৰ বিখ্যাত সাগৰতীৰলৈকে যোৱা হওক৷ উদ‍্যানখনৰ পৰা ওলাই আহি এইবাৰ বাৰ্চিলোনাৰ সমুদ্ৰতীৰলৈ যোৱা বাছত উঠিলো৷ প্ৰায় 20 মিনিট মান যাত্ৰাৰ অন্তত মই সমুদ্ৰতীৰত উপস্থিত হ’লো৷ তেতিয়া জনসমাগম অলপ কম, আচলতে গৰমৰ দিনবিলাকত দেশী বিদেশী পৰ্যটকেৰে সাগৰতীৰ ভৰি থাকে, আৰু বিভিন্ন প্ৰকাৰৰ জলক্ৰীড়াৰো পয়োভৰ ঘটে৷ প্ৰথম দৃষ্টিতে ভূমধ‍্য সাগৰৰ বিশালতা আৰু অতিকে চাফ চিকুণকৈ ৰখা শুভ্ৰ বলুকাৰাশিয়ে মোহাছন্ন কৰিলে৷ ওচৰতে স্পেনিছ ডেকা ডেকেৰী কেইগৰাকীমানে ভলীবল খেলাত ব‍্যস্ত৷ কাঠেৰে নিৰ্মিত শাৰী শাৰীকৈ থকা চকী বিলাকৰ এখনত বহি ল’লো ভলীবল খেলৰ লগতে আবেলিৰ সেই সুন্দৰ সময়কণ উপভোগ কৰিবলৈ৷ বেলি ডুবালৈকে তাতে থাকি গধূলি হোৱাৰ লগে লগে হোটেললৈ উভতিলো৷ জোনাক নিশা সাগৰৰ পাৰত বহি ভাল লাগে যদিও জেকেট পিন্ধি নাহিলো কাৰণে ঠাণ্ডা বতাহজাকে হোটেললৈ ঘূৰি আহিবলৈ বাধ্য কৰিলে৷\nনিশাৰ মহানগৰীখন চোৱাৰ লগতে ৰাতিৰ আহাৰ গ্ৰহণৰ বাবে নটা মান বজাত ওলাই আহিলো৷ স্পেনিছ খাদ্যৰ জুঁতি ল’বলৈ অলপ বিচাৰ খোচাৰ কৰি “লা বাৰ্কা” নামৰ ৰেষ্টুৰেণ্টখনত সোমালো৷ অৰ্ডাৰ কৰিলোঁ “পায়েল্লা” নামৰ অতিকে জনপ্ৰিয় স্পেনিচ খাদ্যবিধ৷ পায়েল্লা মূলত: সাগৰীয় মাছ আৰু বিভিন্ন শাক পাচলিৰে পৰিৱেশিত এক প্ৰকাৰৰ পোলাও, খাবলৈ যথেষ্ট সুস্বাদু৷ ৰেষ্টুৰেণ্টত তেতিয়া গীতাৰৰ সুৰে সুৰে গায়ক এজনৰ সুললিত গীতত পৰিৱেশটো বৰ মায়াময় হৈ উঠিছিল৷ পেট পূজা কৰি উঠি লক্ষ্যবিহীনভাৱে ইফালে সিফালে আধাঘণ্টামান টহল দি হোটেললৈ বুলি খোজ ল’লো৷ দিনটোৰ খোজ কাঢ়ি ঘূৰি ফুৰাৰ ক্লান্তিত লাহেকৈ চকু জাপ খাই আহিছিল৷ সেয়ে হোটেল পাই মুখ হাত ধুই বিছনাখনক আঁকোৱালি ল’লো৷\nপিছদিনা ৰাতিপুৱা সোনকালেই সাৰ পালো৷ দুদিনীয়া ভ্ৰমণসূচীৰ দ্বিতীয়টো তথা অন্তিমটো দিনৰ আৰম্ভণি হোটেলৰ ব্ৰেকফাষ্টেৰে কৰিলোঁ৷ সেইদিনা মোৰ প্ৰধান লক্ষ্য আছিল বিশ্বখ‍্যাত ফুটবল ক্লাৱ “এফ.চি বাৰ্চিলোনা”ৰ ষ্টেডিয়াম “নু কেম্প” আৰু গাওদিৰ অন‍্যান‍্য কীৰ্তিচিহ্ন সমূহ৷ হোটেলৰ পৰা ওলাই প্ৰথমেই বাছ ধৰিলো “নু কেম্প” ষ্টেডিয়ামলৈ৷ বাৰ্চিলোনা ফুটবল ক্লাৱৰ খেল চাই মই যথেষ্ট ভাল পাওঁ৷ তদুপৰি এই ক্লাৱটোতে বিশ্ব ফুটবলৰ সৰ্বকালৰ এজন অন্যতম শ্ৰেষ্ঠ খেলুৱৈ লিঅ’নেল মেছিয়ে যোৱা প্ৰায় ডেৰ দশক ধৰি খেলি আহিছে৷ যাৰ দুভৰিৰ যাদুত যেন সময়ো থমকি ৰয়৷ প্ৰায় তিনি ঘণ্টামান সময় ষ্টেডিয়ামৰ সংগ্ৰাহলয় আৰু খেলপথাৰৰ কাষে কাষে ঘূৰি চলাথ কৰিলোঁ৷ শিহঁৰিত হৈছিলো পেভিলিয়নৰ চকীত নিজেই বহিবলৈ পাই৷ চেগতে কেইবাখনো ফটো তুলিলোঁ৷ অৱশেষত ষ্টেডিয়ামৰ পৰা ওলাই আহি বাহিৰতে থকা দোকান এখনত কফি একাপৰ সোৱাদ লৈ পৰৱৰ্তী উল্লেখযোগ্য ঠাইবোৰ চাবলৈ ওলালো৷ এক প্ৰকাৰ ক’বলৈ গ’লে গোটেই বাৰ্চিলোনা চহৰখন এণ্টনিঅ’ গাওদিৰ অমৰ সৃষ্টিৰাজিৰে বিয়পি আছে৷ অন্যতম কেইটামান উল্লেখনীয় সৃষ্টি যেনে “কাজা মিলা”, “কাজা বাস্তিলো” ইত্যাদি ঘূৰি আবেলি প্ৰায় তিনিটা মান বজাত “লা ৰাম্বলা” নামৰ বিখ্যাত পদপথটি পালোহি৷ এই পদপথটি ইয়াৰ দুয়োকাষে থকা ঐতিহাসিক অট্টালিকাবোৰৰ লগতে সমান্তৰালকৈ থকা দীঘলীয়া প্লাম গছৰ শাৰীৰ বাবে পৰ্যটকৰ আকৰ্ষণৰ বিন্দু হৈ পৰিছে৷ প্ৰায় বাৰশ মিটাৰ দৈৰ্ঘ্যৰ এই পথটিয়ে “ক্ৰিচটোফাৰ মন‍্যুমেণ্টৰ” লগত বাৰ্চিলোনাৰ বিখ্যাত চিটি চেণ্টাৰ হিচাপে পৰিচিত “প্লাচা দে কেটেলনীয়া”ক সংযোগ কৰিছে৷ বাৰ্চিলোনাৰ স্মৃতিস্বৰূপে সৰু সুৰা কিবা কিবি বস্তু কেইটামান কিনি হোটেললৈ উভতিলো৷ পিছদিনা ৰাতিপুৱা সাতটা বজাত মিলানলৈ ওভতনি ফ্লাইট, গতিকে সোনকালে উঠিব লাগিব৷ সেইবাবে সেইদিনা ৰাতিৰ আহাৰ হোটেলৰ ৰূমতে কৰি সোনকালে শোৱাটো ঠিক কৰিলোঁ৷ যদিও এয়াৰপৰ্টটো মই থকা হোটেলখনৰ পৰা বৰ বেছি দূৰ নহয়, তথাপি চাৰে চাৰিটা বজাত এলাৰ্ম দি শুই গ’লো৷ এলাৰ্ম মতে সাৰ পাই গৰম পানীৰে স্নান কৰি সাজু হ’লোঁ৷ ৰাতিপুৱাবলৈ তেতিয়াও দুঘণ্টামান বাকী৷ হোটেলৰ কৰ্মচাৰী সকলক তেওঁলোকৰ সুন্দৰ অতিথি পৰায়ণ ব‍্যৱহাৰৰ বাবে অশেষ কৃতজ্ঞতা যাঁচি বাছ আস্থানলৈ ওলালোঁ৷ প্ৰায় আধা ঘণ্টামানৰ অন্তত: ছটা বজাত এয়াৰপৰ্ট পালোহি৷ নিৰ্ধাৰিত সময়মতে সাতটা বজাত ফ্লাইটখনে, মোৰ বৰ্তমানৰ বাসস্থান ইটালিৰ মিলান চহৰৰ অভিমুখে যাত্ৰা আৰম্ভ কৰিলে৷ খিৰিকীৰে বাহিৰলৈ চালো, তেতিয়া ভূমধ‍্য সাগৰৰ বুকুত প্ৰভাতী সূৰুযৰ সেন্দূৰীয়া পৰশ পৰিস্ফূত হৈ পৰিছে৷ এই দুদিনীয়া বাৰ্চিলোনা ভ্ৰমণৰ সুন্দৰ স্মৃতিবিলাক মনত চিৰদিনৰ বাবে খোদিত হৈ ৰ’ল৷\n← নিৰ্বাচনী চিঞাহী — মৃদুল কুমাৰ শৰ্মা\nসম্ভাৱনাৰ এক নতুন দুৱাৰ — ফণীন্দ্ৰ কুমাৰ দেৱ চৌধুৰী →\nটাইৱানৰ চিঠি– ৬: মনোজ মন কলিতা\nপহু খেদা আৰু পহুৱে খেদা\nসুন্দৰ … ভাগ দিয়াৰ বাবে অশেষ ধন্যবাদ .. !!


Government Job: সলনি হ'ব ৰাজ্যৰ নিযুক্তি প্ৰক্ৰিয়াৰ পৰীক্ষা পদ্ধতি! নিযুক্তি খৰটকীয়া কৰিবলৈ হ'ব পাৰে Common Test! জানি লওক সবিশেষ cm-himanta-biswa-sarma-new-government-job-exam-structure-will-be-introduced-in-assam-soon-hb– News18 assam\nGovernment Job: সলনি হ'ব ৰাজ্যৰ নিযুক্তি প্ৰক্ৰিয়াৰ পৰীক্ষা পদ্ধতি! নিযুক্তি খৰটকীয়া কৰিবলৈ হ'ব পাৰে Common Test! জানি লওক সবিশেষ\nবিভিন্ন মিডিয়া ৰিপৰ্ট অনুসৰি, ৰাজ্য চৰকাৰে বিভিন্ন বিভাগৰ বাবে নিযুক্তি প্ৰক্ৰিয়াৰ পৰীক্ষা পদ্ধতি সলনি কৰাৰ চিন্তা চৰ্চা কৰিছে।\nLast Updated : December 15, 2021, 17:03 IST\nৰাজ্য চৰকাৰে প্ৰথম বৰ্ষপূৰ্তিৰ ভিতৰত ৰাজ্যৰ এক লাখ নিবনুৱাৰ হাতত নিযুক্তিপত্ৰ তুলি দিব বুলি ইতিমধ্যে কথা দিছে। তাৰ বাবে মুখ্যমন্ত্ৰী হিমন্ত বিশ্ব শৰ্মা( Himanta Biswa Sarma)ই সকলো বিভাগতে খালী হৈ থকা পদৰ বিজ্ঞাপন প্ৰকাশ কৰিবলৈ নিৰ্দেশ দিছে। গঠন কৰি দিছে কমিটী। সেইদৰে স্বাস্থ্য বিভাগ, শিক্ষা বিভাগ আৰু গৃহ বিভাগে ইতিমধ্যে খালী পদৰ বাবে জাৰি কৰিছে বিজ্ঞাপন। জানিব পৰা মতে, আন আন বিভাগ সমূহেই শীঘ্ৰে প্ৰকাশ কৰিব বিভিন্ন বৰ্গত খালী হৈ থকা পদসমূহৰ বিজ্ঞাপন। পিছে তাৰ মাজতে অন্য এটা প্ৰসংগই বিশেষ চৰ্চা লাভ কৰিছে।(Government Job)\nবিভিন্ন মিডিয়া ৰিপৰ্ট অনুসৰি, ৰাজ্য চৰকাৰে বিভিন্ন বিভাগৰ বাবে নিযুক্তি প্ৰক্ৰিয়াৰ পৰীক্ষা পদ্ধতি সলনি কৰাৰ চিন্তা চৰ্চা কৰিছে। নিযুক্তি প্ৰক্ৰিয়া খৰটকীয়া কৰিবলৈ এটাই Common Test অনুষ্ঠিত কৰাৰ চিন্তা-চৰ্চা কৰিছে। ফলত ২০২২ চনৰ পৰা সুকীয়া সুকীয়া কৈ বিভাগ সমূহে নিযুক্তি পৰীক্ষা অনুষ্ঠিত নকৰিব পাৰে।\nতথ্য মতে,ৰাজ্য চৰকাৰৰ বিভিন্ন বিভাগত খালী হৈ আছে ১,১১,১৯১টা পদ। ইয়াৰে গ্ৰেড ১ৰ খালী পদৰ সংখ্যা ৩,৫৮৭টা। সেইদৰে গ্ৰেড ২ত খালী হৈ আছে ১০৯৪টা পদ। ইয়াৰ বাবে অসম লোকসেৱা আয়োগে বিভিন্ন পৰ্যায়ত পৰীক্ষা অনুষ্ঠিত কৰি আহিছে। কিন্তু এই নিযুক্তি প্ৰক্ৰিয়া খৰকটীয়া আৰু স্বচ্ছ কৰিবলৈ সুকীয়া পদ্ধতি চিন্তা কৰিছে ৰাজ্য চৰকাৰে। যিসমূহ পদৰ বাবে নূন্যতম শিক্ষাগত অৰ্হতা একেই হব, তাৰ বাবে APSCৰ জৰিয়তে ৰাজ্য চৰকাৰে Common Test অনুষ্ঠিত কৰিব পাৰে। সেইদৰে তৃতীয় আৰু চতুৰ্থ বৰ্গৰ পদত নিযুক্তিৰ ক্ষেত্ৰতো একেই নীতি ল'ব চৰকাৰে।\nইয়াৰ বাবে ৰাজ্য চৰকাৰে ইণ্টাৰনেট ৰিক্ৰুইটমেণ্ট কমিশ্যন গঠনৰ চিন্তা-চৰ্চা কৰিছে। আগন্তুক বিধানসভা অধিৱেশনত ৰাজ্য চৰকাৰে সবিশেষ জনাব পাৰে।\nFirst published: December 15, 2021, 14:06 IST\nAssam GovernmentGovernment JobRecruitment process


एक साल में बाइबल - ইণ্ডিয়ান ৰিভাইচ ভাৰচন - नवंबर 26\n1. পাছত সেই মানুহে বাট-চৰাটোলৈ, পূৱফালে মুখ কৰা বাট-চৰাটোলৈ মোক নিলে।\n2. আৰু চোৱা! পূৱফালৰ পৰা ইস্ৰায়েলৰ ঈশ্বৰৰ গৌৰৱ আহিল; তেওঁৰ ধ্বনি বহু জল সমূহৰ শব্দৰ দৰে আৰু পৃথিৱী তেওঁৰ গৌৰৱেৰে উজ্জ্বল হ’ল!\n3. আৰু মই দৰ্শনত দেখা পদাৰ্থৰ দৰে, নগৰখন ধ্বংস কৰিবলৈ অহা সময়ত মই দৰ্শনত দেখা পদাৰ্থ আছিল আৰু কবাৰ নদীৰ ওচৰত মই দৰ্শনত দেখা পদাৰ্থৰ দৰেই এই দৰ্শনত দেখা পদাৰ্থ আছিল। তাতে মই উবুৰি হৈ পৰিলোঁ!\n4. আৰু যিহোৱাৰ গৌৰৱ পূৱফালে মুখ কৰা বাট-চৰাটোৰ বাটেদি গৃহটিত সোমাল।\n5. তেতিয়া আত্মাই মোক তুলি ভিতৰ-চোতালখনলৈ নিলে; আৰু চোৱা, যিহোৱাৰ গৌৰৱে গৃহটি পৰিপূৰ্ণ কৰিলে!\n6. আৰু গৃহটিৰ ভিতৰৰ পৰা এজনে মোক কথা কোৱা মই শুনিবলৈ পালোঁ। আৰু এজন পুৰুষ মোৰ ওচৰত থিয় হ’লহি।\n7. তেওঁ মোক ক’লে, “হে মনুষ্য সন্তান, এয়ে মোৰ সিংহাসনৰ আৰু মোৰ ভৰিৰ তলুৱাৰ ঠাই; ইয়াত মই চিৰকাললৈকে ইস্ৰায়েলৰ সন্তান সকলৰ মাজত বাস কৰিম, আৰু ইস্ৰায়েল বংশই তেওঁলোকে বা তেওঁলোকৰ ৰজাসকলে নিজৰ বেশ্যাকৰ্মৰে, আৰু তেওঁলোকৰ ৰজাসকলৰ মৰণ কালত তেওঁলোকৰ ‘মৰা শৱেৰে’ মোৰ পবিত্ৰ নাম পুনৰায় অশুচি নকৰিব।\n8. তেওঁলোকে মোৰ দুৱাৰডলিৰ ওচৰত তেওঁলোকৰ দুৱাৰডলি, আৰু মোৰ দুৱাৰ খুটাৰ ওচৰত তেওঁলোকৰ দুৱাৰ খুঁটা দি, মোৰ আৰু তেওঁলোকৰ মাজত কেৱল এটা দেৱাল ৰাখি অশুচি নকৰিব। তেওঁলোকে কৰা তেওঁলোকৰ ঘিণলগীয়া কাৰ্যেৰে তেওঁলোকে মোৰ পবিত্ৰ নাম অপবিত্ৰ কৰিলে; এই কাৰণে মই ক্ৰোধত তেওঁলোকক নষ্ট কৰিলোঁ।\n9. এতিয়া তেওঁলোকৰ বেশ্যাকৰ্ম আৰু তেওঁলোকৰ ৰজাসকলৰ মৰা শৱ তেওঁলোকে মোৰ পৰা দূৰ কৰক; তাতে মই তেওঁলোকৰ মাজত চিৰকাললৈকে বাস কৰিম।\n10. হে মনুষ্য সন্তান, ইস্ৰায়েল-বংশই নিজ অপৰাধৰ কাৰণে লাজ পাবৰ কাৰণে তুমি তেওঁলোকক গৃহটি দেখুউৱা; আৰু সুন্দৰ কৈ গঁথা গৃহটি তেওঁলোকে জোখক।\n11. আৰু তেওঁলোকে কৰা আটাই কাৰ্যৰ কাৰণে যদি তেওঁলোক লজ্জিত হয়, তেন্তে তেওঁলোকে গৃহটিৰ সমূদায় আকৃতি আৰু তাৰ আটাই নিয়ম প্ৰণালী ৰক্ষা কৰি সেই মতে যেন কাৰ্য কৰে, এই অভিপ্ৰায়ে গৃহটিৰ আকাৰ, তাৰ গঠন, ভিতৰলৈ বাহিৰলৈ অহা যোৱা কৰা তাৰ বাটবোৰ, তাৰ সকলো প্ৰকাৰ আকাৰ আৰু তাৰ আটাই ব্যৱস্থা তেওঁলোকক জনোৱা আৰু তেওঁলোকৰ আগতে লিখা।\n12. এয়ে গৃহটিৰ ব্যৱস্থা, পৰ্ব্বতখনৰ টিঙত তাৰ সমুদায় সীমা চাৰিওফালে পবিত্ৰ হ’ব। চোৱা! গৃহটিৰ ব্যৱস্থা এয়ে।\n13. আৰু যজ্ঞ-বেদিটোৰ হাতৰ জোখ এইবোৰেই সেই হাত, এক হাত চাৰি আঙুল। তল ভাগ এক হাত, প্ৰস্থ এক হাত আৰু চাৰিওফালে তাৰ কিনাৰৰ বাৰ এবেগেত হ’ব; এয়ে যজ্ঞ-বেদিটোৰ তলি হ’ব।\n14. আৰু মাটিত থকা তল ভাগৰ পৰা তল খাপলৈ দুহাত আৰু বহলে এক হাত হ’ব।\n15. আৰু যজ্ঞ-বেদিটোৰ ওপৰ ভাগ চাৰি হাত হ’ব আৰু যজ্ঞ-বেদিটোৰ জুইশালৰ পৰা ওপৰলৈ চাইটা শিং হ’ব।\n16. যজ্ঞ-বেদিটোৰ জুইশাল বাৰ হাত দীঘল আৰু বাৰ হাত বহল হ’ব; তাৰ চাৰিওফালে সমান হ’ব।\n17. আৰু ওপৰ ভাগ চৌদ্ধ হাত দীঘল আৰু চৌদ্ধ হাত বহল, চাৰিচুকীয়া হ’ব; আৰু তাৰ চাৰিওফালে থকা বাৰ আধা হাত, আৰু তাৰ তল ভাগ চাৰিওফালে এক হাত হ’ব; তাৰ খটখটী পূৱফাললৈ মুখ কৰি থাকিব।”\n18. তাৰ পাছত তেওঁ মোক ক’লে, “হে মনুষ্য সন্তান, প্ৰভু যিহোৱাই এই কথা কৈছে: যজ্ঞ-বেদিটো সাজি এঁটোৱা দিনা তাত হোম বলি উৎসৰ্গ কৰিবলৈ আৰু তেজ ছটিয়াবলৈ তাৰ নিয়ম প্ৰণালী এইবোৰ।\n19. মোৰ পৰিচৰ্যা কৰিবলৈ মোৰ ওচৰত থকা চাদোক বংশৰ লেবীয়া পুৰোহিতসকলক তুমি পাপাৰ্থক বলিৰ কাৰণে এটা ডেকা ভতৰা দিবা।” এয়েই প্ৰভু যিহোৱাই দিয়া ঘোষণা\n20. তেতিয়া তুমি তাৰ অলপ তেজ লৈ বেদিটোৰ চাৰিটা শিঙত, তাৰ ওপৰ ভাগৰ চাৰি চুকত আৰু চাৰিওফালে তাৰ বাৰত লগাবা; তুমি এইদৰে তাক শুচি কৰিবা।\n21. পাছত পাপাৰ্থক বলিৰ সেই ভতৰাটো লৈ তাক ধৰ্মধামৰ বাহিৰে গৃহৰ নিৰূপিত ঠাইত দাহ কৰা হ’ব।\n22. তেতিয়া দ্বিতীয় দিনা তুমি পাপাৰ্থক বলিৰ কাৰণে এটা নিঘূণ মতা ছাগ উৎসৰ্গ কৰিবা; তাতে পুৰোহিতসকলে ভতৰাটোৰে যজ্ঞ-বেদিটো শুচি কৰা দৰে যজ্ঞ-বেদিটো শুচি কৰিব।\n23. তাক শুচি কৰি এঁটালে তুমি এটা নিঘুণ ডেকা ভতৰা আৰু জাকৰ পৰা এটা নিঘূণ মতা মেৰ উৎসৰ্গ কৰিবা।\n24. তুমি সেই দুটাক যিহোৱাৰ আগলৈ আনিবা; তাতে পুৰোহিতসকলে সেইবোৰৰ ওপৰত লোণ ছটিয়াব আৰু তেওঁলোকে যিহোৱাৰ উদ্দেশ্যে হোম-বলিস্বৰূপে সেইবোৰ উৎসৰ্গ কৰিব।\n25. তুমি সাতদিনলৈকে প্ৰতিদিনে পাপাৰ্থক বলিস্বৰূপে এটা এটা ছাগ উৎসৰ্গ কৰিবা; আৰু তেওঁলোকে এটা ডেকা ভতৰা, আৰু জাকৰ পৰা এটা নিঘূণ মেৰ উৎসৰ্গ কৰিব।\n26. সাতদিনলৈকে তেওঁলোকে যজ্ঞবেদিটো প্ৰায়শ্চিত্ত কৰি তাক শুচি কৰিব; এইদৰে তেওঁলোকে তাৰ প্ৰতিষ্ঠা কৰিব।\n27. আৰু তেওঁলোকে দিন সম্পূৰ্ণ হ’লে, অষ্টম দিনা আৰু তাৰ পাছত পুৰোহিতদকলৰ যজ্ঞ-বেদিটোত তোমালোকৰ হোম বলি আৰু তোমালোকৰ মঙ্গলাৰ্থক বলি উৎসৰ্গ কৰিব; তাতে, প্ৰভু যিহোৱাই কৈছে, “মই তোমালোকক গ্ৰহণ কৰিম।”\n1. তেতিয়া সেই মানুহে ধৰ্মধামৰ পূৱফালে মুখ কৰা বাহিৰ বাট-চৰাটোলৈ মোক ওলোটাই নিলে, সেয়ে টানকৈ বন্ধ কৰি থোৱা আছিল।\n2. পাছত যিহোৱাই মোক ক’লে, “এই বাট-চৰাটো বন্ধ থাকিব, মেলা নাযাব আৰু এইপিনে কোনো লোক নোসোমাব; কিয়নো ইস্ৰায়েলৰ ঈশ্বৰ যিহোৱাই এইফালেই প্ৰৱেশ কৰিলে; এই হেতুকে ই বন্ধ থাকিব।\n3. অধিপতিজনৰ বিষয়ে হ’লে, কেৱল তেওঁহে যিহোৱাৰ আগত আহাৰ কৰিবৰ অৰ্থে তাত বহিব তেওঁ বাট-চৰাটোৰ বাৰাণ্ডাৰ বাটেদি সোমাব আৰু সেই একে বাটেদিয়েই বাহিৰ ওলাব।”\n4. তাৰ পাছত তেওঁ উত্তৰ বাট-চৰাটোৰ বাটেদি মোক গৃহটিৰ আগলৈ নিলে আৰু মই চাই দেখিলোঁ, যিহোৱাৰ গৌৰৱে যিহোৱাৰ গৃহটি পৰিপূৰ্ণ কৰিলে; তাতে মই উবুৰি হৈ পৰিলোঁ!\n5. পাছে যিহোৱাই মোক ক’লে, “হে মনুষ্য সন্তান, যিহোৱাৰ গৃহটিৰ সকলো নিয়ম প্ৰণালী আৰু তাৰ আটাই ব্যৱস্থাৰ বিষয়ে মই তোমাক যি যি ক’ম, তুমি সেই সকলোলৈ মনোযোগ কৰা, চকুদিয়া, কাণ দিয়া আৰু ধৰ্মধামৰ বাহিৰলৈ যোৱা প্ৰত্যেক বাটলৈ আৰু গৃহটিৰ প্ৰৱেশস্থানলৈ ভালকৈ মন দি চোৱা।\n6. আৰু তুমি বিদ্ৰোহী ইস্ৰায়েল বংশক ক’বা, প্ৰভু যিহোৱাই এই কথা কৈছে:\n7. হে ইস্ৰায়েল বংশ, তোমালোকে মোক আহাৰ, অৰ্থাৎ তেল আৰু তেজ উৎসৰ্গ কৰা সময়ত, মোৰ গৃহটি অপবিত্ৰ কৰিবৰ কাৰণে মোৰ ধৰ্মধামত ভৰি দিবলৈ অচুন্নৎ হৃদয়ৰ আৰু অচুন্নৎ মাংসৰ বিজাতীয়সকলক মোৰ ধৰ্মধামলৈ যে আনিলা, তোমালোকৰ আটাই ঘিণলগীয়া কাৰ্যৰ মাজত সেইটোৱেই তোমালোকৰ পক্ষে যথেষ্ঠ হওক; তোমালোকৰ আটাই ঘিণলগীয়া কাৰ্যৰ বাহিৰেও তোমালোকে মোৰ নিয়মটি ভাঙিলা।\n8. আৰি তোমালোকে মোৰ পবিত্ৰ বস্তুবিষয়ক ৰক্ষণীয় ৰক্ষা কৰা নাই; কিন্তু তোমালোকে মোৰ ধৰ্মধামত মোৰ ৰক্ষণীয় ৰক্ষা কৰিবলৈ ইচ্ছামতে ৰক্ষক পাতিলা।\n9. প্ৰভু যিহোৱাই এই কথা কৈছে: ইস্ৰায়েলৰ সন্তান সকলৰ মাজত থকা বিজাতীয়সকলৰ অচুন্নৎ হৃদয়ৰ আৰু অচুন্নৎ মাংসৰ কোনো বিজাতীয় মোৰ ধৰ্মধামত নোসোমাব।\n10. কিন্তু ইস্ৰায়েল বিপথে যোৱা সময়ত, যি লেবীয়াসকলে নিজ নিজ মুৰ্ত্তিৰ পাছত চলি মোৰ পৰা বিপথে গৈছিল, মোৰ পৰা আঁতৰ হোৱা সেই লেবীয়াসকলে নিজ নিজ অপৰাধৰ ভাৰ বব।\n11. তেওঁলোকে গৃহটিৰ দুৱাৰ ৰখীয়া আৰু গৃহটি পৰিচৰ্যা কৰি মোৰ ধৰ্মধামত পৰিচাৰক হ’ব; তেওঁলোকেই হোম-বলি আৰু প্ৰজাসকলৰ অৰ্থে দিয়া বলি কাটিব আৰু প্ৰজাসকলৰ পৰিচৰ্যা কৰিবলৈ তেওঁলোকেই তেওঁলোকৰ আগত থিয় হ’ব।\n12. তেওঁলোকে প্ৰজাসকলৰ মুৰ্ত্তিবোৰৰ আগত তেওঁলোকৰ পৰিচৰ্যা কৰি ইস্ৰায়েল-বংশৰ অপৰাধজনক বিঘিনিস্বৰূপ হৈছিল; এই হেতুকে প্ৰভু যিহোৱাই কৈছে, মই তেওঁলোকৰ অহিতে মোৰ হাত দাঙি শপত কৰিলোঁ, যে, তেওঁলোকে নিজ নিজ অপৰাধৰ ভাৰ বব।\n13. আৰু তেওঁলোকে মোৰ ওচৰত পুৰোহিত কৰ্ম কৰিবলৈ নাহিব, মোৰ পবিত্ৰ, মোৰ অতি পবিত্ৰ বস্তুবোৰৰ কোনো বস্তুৰ ওচৰ নাচাপিব, কিন্তু তেওঁলোকৰ লাজৰ আৰু তেওঁলোকে কৰা ঘিণলগীয়া কাৰ্যৰ ভাৰ বব।\n14. গৃহটিৰ সকলো সেৱকীয়া কাৰ্যত আৰু তাত কৰিব লগা আটাই কৰ্মত মই তেওঁলোকক গৃহটিৰ ৰক্ষণীয়ৰ ৰক্ষক কৰিম।\n15. কিন্তু ইস্ৰায়েলৰ সন্তান সকল মোৰ পৰা বিপথে যোৱা কালত, মোৰ ধৰ্মধামৰ ৰক্ষণীয় ৰক্ষা কৰা চাদোকৰ সন্তান লেবীয়া পুৰোহিতসকলে হ’লে, মোৰ পৰিচৰ্যা কৰিবলৈ মোৰ গুৰিলৈ আহিব; আৰু প্ৰভু যিহোৱাই কৈছে, তেওঁলোকে তেল আৰু তেজ মোৰ উদ্দেশ্যে উৎসৰ্গ কৰিবলৈ মোৰ আগত থিয় হ’ব।\n16. ‘তেওঁলোকে মোৰ ধৰ্মধামত সোমাব, মোৰ পৰিচৰ্যা কৰিবলৈ মোৰ মেজৰ ওচৰলৈ আহিব আৰু মোৰ ৰক্ষণীয় ৰক্ষা কৰিব।\n17. আৰু তেওঁলোকে ভিতৰ চোতালখনৰ বাট-চৰা কেইটাইদি সোমালে, তেওঁলোকে শণ সূতাৰ বস্ত্ৰ পিন্ধিব; আৰু তেওঁলোকে ভিতৰ চোতালখনৰ বাট-চৰা কেইটাত আৰু গৃহত পৰিচৰ্যা কৰোঁতে তেওঁলোকৰ গাত নোমৰ কাপোৰ নাথাকিব।\n18. তেওঁলোকৰ মুৰত শণ সূতাৰ পাগুৰি, আৰু কঁকালত শণ সূতাৰ জাঙিয়া থাকিব; ঘাম উলিওৱা কোনো কাপোৰ তেওঁলোকে কঁকালত নাবান্ধিব।\n19. যেতিয়া তেওঁলোকে বাহিৰ চোতালখনলৈ, তেওঁলোকৰ গুৰিলৈ বাহিৰ চোতালখনলৈকে ওলাই যাব, তেতিয়া তেওঁলোকে তেওঁলোকৰ পৰিচৰ্যা বস্ত্ৰ সোলোকাই পবিত্ৰ কোঁঠালিবোৰত থব আৰু তেওঁলোকৰ বস্ত্ৰেৰে তেওঁলোকক পবিত্ৰ নকৰিবৰ কাৰণে আন বস্ত্ৰ পিন্ধিব।\n20. তেওঁলোকে মূৰ নুখুৰাব, বা চুলি দীঘল হ’বলৈ নিদিব, কেৱল মূৰৰ চুলি কাটিব।\n21. ভিতৰ-চোতালখনত সোমোৱা সময়ত কোনো পুৰোহিতে দ্ৰাক্ষাৰস পান নকৰিব।\n22. তেওঁলোকে বিধৱা, বা পৰিত্যক্ত স্ত্রীক বিয়া নকৰিব, কিন্তু ইস্ৰায়েল বংশৰ ঔৰসত জন্মা কুমাৰীক, বিধৱা হ’লেও, পুৰোহিতৰ বিধৱাক বিয়া কৰিব।\n23. আৰু তেওঁলোকে মোৰ প্ৰজাসকলক পবিত্ৰ আৰু সাধাৰণৰ মাজত প্ৰভেদ শিকাব, শুচি আৰু অশুচিৰ মাজত বিভিন্ন কৰিবলৈ শিকিব।\n24. আৰু কোনো বিবাদ হ’লে, তেওঁলোকে বিচাৰ কৰিবলৈ থিয় হ’ব; মোৰ বিচাৰ অনুসাৰে তেওঁলোকে বিচাৰ কৰিব; মোৰ আটাই নিৰূপিত পৰ্ব্বতবোৰত মোৰ ব্যৱস্থা আৰু বিধিবোৰ তেওঁলোকে পালন কৰিব; আৰু মোৰ বিশ্ৰাম-দিনবোৰ পবিত্ৰ কৰিব।\n25. আৰু তেওঁলোকৰ কোনেও নিজকে অশুচি কৰিবলৈ মৰা মানুহৰ ওচৰলৈ নাযাব, কিন্তু, বায়েক, মাক, পুতেক, জীয়েক আৰু ভায়েকৰ কি স্বামী নোহোৱা ভনীয়েকৰ কাৰণে নিজকে অশুচি কৰিব পাৰে।\n26. কোনো পুৰোহিত শুচি হোৱাৰ পাছত তাৰ কাৰণে সাত দিন নিৰূপণ কৰা হ’ব।\n27. প্ৰভু যিহোৱাই কৈছে, ‘ধৰ্মধামত পৰিচৰ্যা কৰিবলৈ, ধৰ্মধামত ভিতৰ-চোতালখনত তেওঁ সোমোৱা দিনা নিজৰ পাপাৰ্থক বলি উৎসৰ্গ কৰিব।’\n28. ‘আৰু পুৰোহিতসকলে এক আধিপত্য পাব; ময়েই তেওঁলোকৰ সেই আধিপত্য; আৰু তেওঁলোকে তেওঁলোকক ইস্ৰায়েলৰ মাজত কোনো আধিপত্য নিদিব; ময়েই তেওঁলোকৰ আধিপত্য।\n29. ভক্ষ্য নৈবেদ্য, পাপাৰ্থক বলি, আৰু দোষাৰ্থক বলি তেওঁলোকেই খাব; আৰু ইস্ৰায়েলৰ প্ৰত্যেক বৰ্জিত বস্তু তেওঁলোকৰেই হ’ব;\n30. আৰু প্ৰথমে পকা শস্যাদিৰ প্ৰত্যেকৰ আগ ভাগ আৰু তোমালোকৰ আটাই উত্তোলনীয় উপহাৰৰ প্ৰত্যেক বস্তুৰ উত্তোলনীয় ভাগ পুৰোহিতসকলৰেই হ’ব; আৰু তোমাৰ ঘৰত আশীৰ্ব্বাদ থাকিবৰ কাৰণে তুমি তোমাৰ খৰচিয়া শস্যৰ আগ ভাগ পুৰোহিতক দিবা।\n31. আৰু চৰাই হওঁক কি পশু হওঁক, নিজে মৰা বা জন্তুৱে ছিৰা একোকেই পুৰোহিতসকলে নাখাব।\n1. হে যিহোৱাৰ দাসবোৰ, তোমালোকৰ যিসকলে যিহোৱাৰ গৃহত ৰাতি থিয় হৈ তেওঁৰ পৰিচর্যা কৰি থাকা, তোমালোকে যিহোৱাৰ ধন্যবাদ কৰা।\n2. তোমালোকে পবিত্ৰ স্থানৰ ফাললৈ নিজৰ নিজৰ হাত তুলি যিহোৱাৰ ধন্যবাদ কৰা।\n3. যি জনাই আকাশ-মণ্ডল আৰু পৃথিৱী সৃষ্টি কৰিলে, সেই যিহোৱাই চিয়োনৰ পৰা তোমাক আশীৰ্ব্বাদ কৰক।\n7. ন্যায় কাৰ্য কৰা লোকে দৰিদ্র লোকৰ হৈ ওকালতি কৰে; কিন্তু দুষ্ট লোকে সেই জ্ঞানৰ কথা বুজি নাপায়।\n১ পিতৰ 2:1-25\n1. এতেকে সকলো মন্দ, প্ৰৱঞ্চনা, কপটতা, হিংসা আৰু পৰচৰ্চা, দূৰ কৰক৷\n2. নতুনকৈ জন্ম হোৱা শিশু সকলৰ দৰে, মিহলি নোহোৱা শুদ্ধ আত্মিক গাখীৰলৈ অতিশয় হাবিয়াহ কৰক, আৰু তাৰ দ্বাৰাই পৰিত্রাণৰ অৰ্থে আপোনালোকে বৃদ্ধি হওক,\n3. যদিহে আপোনালোকে প্ৰভু স্নেহশীল বুলি আস্বাদ পালে৷\n4. তেওঁৰ ওচৰলৈ আহক, যি জন জীৱনময় শিল মানুহৰ দ্বাৰাই অগ্ৰাহ্য হ’ল, কিন্তু তেওঁ ঈশ্বৰৰ দ্বাৰাই মনোনীত আৰু বহুমুলীয়া৷\n5. আপোনালোকে নিজেও জীৱন্ত শিলৰ দৰে গঁথা হৈ, যীচু খ্ৰীষ্টৰ দ্বাৰাই ঈশ্বৰৰ পৰমগ্ৰাহ্য আত্মিক যজ্ঞ উৎসৰ্গ কৰিবলৈ, পবিত্ৰ পুৰোহিত সমূহ হ’বৰ অৰ্থে এক আত্মিক ঘৰ হৈ উঠিছে।\n6. কিয়নো ধৰ্মশাস্ত্ৰত এইদৰে লিখা আছে, চোৱা, মই চিয়োনত মনোনীত আৰু বহুমূল্য চুকৰ এক প্ৰধান শিল স্থাপন কৰোঁ; যি জনে তেওঁত বিশ্বাস কৰে, তেওঁ কোনোমতে লাজত নপৰিব।\n7. এতেকে বিশ্বাস কৰা যি আপোনালোক, আপোনালোকৰ কাৰণেই সেই শিল বহুমূল্যৰ; কিন্তু, অবিশ্বাস কৰা সকলৰ কাৰণে, ঘৰ-সজীয়া সকলে যি শিল অগ্ৰাহ্য কৰিলে, সেয়ে চুকৰ প্ৰধান শিল হ’ল,\n8. আৰু, “উজুটি খুউৱা শিল, আৰু বিঘ্নজনক শিল হ’ল।” তেওঁলোক বিঘ্নজনক, তেওঁলোকে বাক্য অমান্য কৰাত উজুটি খায়, তাৰ কাৰণে তেওঁলোক নিযুক্তও হৈছিল।\n9. কিন্তু আপোনালোক মনোনীত বংশ, ৰাজকীয় পুৰোহিত সমূহ, পবিত্ৰ জাতি, আৰু ঈশ্বৰৰ নিজ অধিকাৰৰ অৰ্থে এক বিশেষ লোক হৈছে যাতে, যি জনে আপোনালোকক আন্ধাৰৰ পৰা তেওঁৰ আচৰিত পোহৰলৈ আমন্ত্ৰণ কৰিলে, আপোনালোকে যেন তেওঁৰ সদগুণ প্ৰকাশ কৰে৷ এই কাৰণে\n10. আগেয়ে আপোনালোক প্ৰজা নাছিল, কিন্তু এতিয়া ঈশ্বৰৰ প্ৰজা হ’ল; দয়াৰ পাত্ৰ নাছিল, কিন্তু এতিয়া দয়াৰ পাত্ৰ হ’ল।\n11. হে প্ৰিয় সকল, আপোনালোক বিদেশী আৰু প্ৰবাসী; সেয়েহে মই আপোনালোকক মিনতি কৰোঁ যে আত্মাৰ বিৰুদ্ধে যুদ্ধ কৰা মাংসিক অভিলাষৰ পৰা পৃথকে থাকক৷\n12. আপোনালোকক অনা-ইহুদী সকলে যি বিষয়ত দুষ্কৰ্ম্মকাৰী বুলি বিৰোধী কথা কয়, সেই বিষয়ত তেওঁলোকে আপোনালোকৰ সৎকৰ্ম দেখি কৃপাদৃষ্টিৰ দিনা যেন ঈশ্বৰৰ স্তুতি কৰে, তাৰ কাৰণে তেওঁলোকৰ মাজত আপোনালোকৰ আচাৰ-ব্যৱহাৰ উত্তম হওক।\n13. আপোনালোকে প্ৰভুৰ কাৰণে মনুষ্যৰ দ্বাৰাই স্থাপিত সকলো ৰীতিৰ বশীভূত হওক; যেনেদৰে ৰজা সকলোৰে ওপৰ,\n14. আৰু দেশাধিপতি সকলক, দুষ্কৰ্ম্মকাৰী সকলৰ প্ৰতিকাৰৰ অৰ্থে আৰু সৎকৰ্মকাৰী সকলৰ প্ৰশংসাৰ অৰ্থে তেওঁৰ দ্বাৰাই পঠোৱা হৈছে বুলি, তেওঁলোকৰ বশীভূত হওক।\n15. আপোনালোকে সৎ কৰ্ম কৰি কৰি যেন নিৰ্ব্বোধ লোক সকলৰ অজ্ঞানতাক নিৰুত্তৰ কৰে, ঈশ্বৰৰ এই ইচ্ছা৷\n16. আপোনালোকে স্বাধীন লোকৰ দৰে হয়; কিন্তু সেই স্বাধীনতাক দুষ্টতাৰ ঢাকনি নকৰিব, বৰং ঈশ্বৰৰ দাস সকলৰ দৰে জীৱন-যাপন কৰক।\n17. সকলোকে সমাদৰ কৰক৷ ভাইমাত্ৰকে প্ৰেম কৰক৷ ঈশ্বৰৰলৈ ভয় ৰাখক৷ ৰজাক সমাদৰ কৰক।\n18. হে দাস সকল, তোমালোক সম্পূৰ্ণ ভয়েৰে নিজ নিজ প্ৰভুৰ বশীভূত হোৱা; কেৱল উত্তম আৰু ক্ষান্ত স্বভাৱী সকলৰ নহয়, কিন্তু কুটিল-মনৰ লোক সকলৰো বশীভূত হোৱা।\n19. কিয়নো কোনোৱে যদি ঈশ্বৰৰ উদ্দেশ্যে বিবেকৰ কাৰণে অন্যায় ভোগ কৰি দুখ সহন কৰে, তেনেহলে সেয়েই প্ৰশংসনীয়।\n20. কাৰণ পাপ কৰি ভুকু খাই যদি সহন কৰা, তেনেহলে তাত কি প্ৰশংসা আছে? কিন্তু সৎ কৰ্ম কৰি দুখভোগ কৰি যদি সহন কৰা, তেনেহলে সেয়েহে ঈশ্বৰৰ আগত গ্ৰহণীয়।\n21. কাৰণ তাৰ বাবেই তোমালোক আমন্ত্ৰিত হ’লা; কিয়নো তোমালোক যেন খ্ৰীষ্টৰ খোজৰ অনুগামী হোৱা, এই কাৰণে তেওঁ তোমালোকৰ অৰ্থে দুখভোগ কৰি, তোমালোকৰ কাৰণে এটি আৰ্হি থৈ গ’ল।\n22. তেওঁ কোনো পাপ নকৰিলে; তেওঁৰ মুখত কোনো ছলনা পোৱা নগ’ল;\n23. তেওঁ নিন্দিত হলেও কাকো নিন্দা নকৰিলে; দুখ পোৱা কালত, ডাবি-ধমকি নিদিলে, কিন্তু ন্যায়ৰূপে বিচাৰ কৰোঁতা জনৰ ওপৰত ভাৰ দিলে৷\n24. তাতে আমি যেন পাপৰ সম্বন্ধে মৰি, ধাৰ্মিকতাৰ সম্বন্ধে জীয়াই থাকো, আৰু এই কাৰণে তেওঁ নিজ শৰীৰত আমাৰ ভাৰ বৈ কাঠৰ ওপৰলৈ নিলে৷ তেওঁৰ সাঁচৰ দ্বাৰাই আপোনালোক সুস্থ হ’ল৷\n25. আপোনালোকে সকলোৱে ভ্ৰান্ত মেৰৰ নিচিনাকৈ ভ্ৰমি ফুৰিছিল; কিন্তু এতিয়া আপোনালোকৰ আত্মাৰ ৰক্ষক আৰু অধ্যক্ষৰ ওচৰলৈ আপোনালোক উভতি আহিছে৷


এজেকিয়েল 21 - पवित्र बाइबिल [ইণ্ডিয়ান ৰিভাইচ ভাৰচন] - (এজে 21)\n“হে মনুষ্য সন্তান, তুমি যিৰূচালেমৰ ফাললৈ তোমাৰ মুখ কৰি, পবিত্ৰ স্থানবোৰৰ ফাললৈ বাক্য বৰষোৱা; ইস্ৰায়েল দেশৰ বিৰুদ্ধে ভাববাণী প্ৰচাৰ কৰা।\nতুমি ইস্ৰায়েল দেশক কোৱা, ‘যিহোৱাই এই কথা কৈছে: চোৱা! মই তোমাৰ বিপক্ষ! মই মোৰ তৰোৱাল ইয়াৰ ফাকৰ পৰা উলিয়াই তোমাৰ মাজৰ পৰা ধাৰ্মিক আৰু দুষ্ট দুয়োকো উচ্ছন্ন কৰিম!\nমই ধাৰ্মিক আৰু দুষ্ট দুয়োকো তোমাৰ মাজৰ পৰা উচ্ছন্ন কৰিম; সেইবাবে দক্ষিণৰ পৰা উত্তৰলৈকে সকলো মত্যৰ অহিতে মোৰ তৰোৱাল ইয়াৰ ফাকৰ পৰা ওলাব।\nআৰু মই যিহোৱায়েই যে ইয়াৰ ফাকৰ পৰা মোৰ তৰোৱাল উলিয়ালোঁ, ইয়াক সকলো মত্যই জানিব। ই পুনৰায় ঘূৰি নাযাব!’\nআৰু তুমি, হে মনুষ্য সন্তান, কঁকাল ভগাকৈ হুমুনিয়াহ পেলোৱা! আৰু মনৰ বেজাৰেৰে সৈতে তেওঁলোকৰ আগত হুমুনিয়াহ পেলোৱা!\nতেতিয়া ‘কিয় তুমি হুমুনিয়াহ পেলাইছা?’ এইবুলি যেতিয়া তেওঁলোকে তোমাক সুধিব, তেতিয়া তুমি ক’বা, বাৰ্ত্তাৰ কাৰণে; কিয়নো সেয়ে আহিছে আৰু প্ৰত্যেকৰ হৃদয় কোমল হ’ব, আটাইৰে হাত দুৰ্ব্বল হ’ব, প্ৰত্যেকৰ মন নিৰুৎসাহ হ’ব আৰু সকলোৰে আঁঠু পানীৰ নিচিনা অস্থিৰ হ’ব; চোৱা! প্ৰভু যিহোৱাই কৈছে, সেয়ে আহিছে আৰু সকলো সিদ্ধ হ’ব।”\n“হে মনুষ্য সন্তান, ভাববাণী প্ৰচাৰ কৰি কোৱা, ‘যিহোৱাই এই কথা কৈছে: তুমি কোৱা, তৰোৱাল! তৰোৱাল! তোমাক ধাৰ দিয়া আৰু চিকুণ কৰা হ’ব।\nবধ কৰিবৰ বাবে তোমাক ধাৰ দিয়া হৈছে, বিজুলীৰ দৰে হ’বৰ বাবে তোমাক চিকুণ কৰা হৈছে! তেনেহলে আমি জানো আমোদ প্ৰমোদ কৰিম? মোৰ পুত্ৰৰ দণ্ডডালিয়ে আটাই কাঠকে তুচ্ছ কৰে!\nতাক হাতত ল’বৰ বাবে, তেওঁ তাক চিকুণ কৰিবলৈ আজ্ঞা দিছে! বধ কৰোঁতাৰ হাতত দিবৰ বাবে তৰোৱালখন ধাৰ দিয়া হৈছে! এনে কি চিকুণ কৰাও হৈছে!\nহে মনুষ্য সন্তান, চিঞৰি ক্রন্দন কৰা আৰু বিলাপ কৰা; কিয়নো সেই তৰোৱাল মোৰ প্রজা আৰু ইস্ৰায়েলৰ আটাই বিষয়াসকলৰ ওপৰলৈ আহিল! তেওঁলোকক মোৰ প্ৰজাসকলে সৈতে তৰোৱালত শোধাই দিয়া হ’ল; এই হেতুকে তুমি নিজ কৰঙনত চপৰিওৱা।\nকিয়নো পৰীক্ষা কৰা হৈছে; তুচ্ছ কৰোঁতে দণ্ডডালিও যদি নাথাকে, তেন্তে কি হ’ব?’ এয়ে প্ৰভু যিহোৱাৰ বচন।\nএই হেতুকে এতিয়া তুমি, হে মনুষ্য সন্তান, তুমি ভাববাণী প্ৰচাৰ কৰা আৰু হাত তালি দিয়া; অনেক লোকক বধ কৰা তৰোৱালখনেই তৃতীয়বাৰ দুগুণ কোবেৰে কাটক! সেয়ে তেওঁলোকৰ ভিতৰ- কোঁঠালিত সোমোৱা, মহৎ লোক জনক সাংঘাতিকৰূপে আঘাত কৰা তৰোৱাল!\nতেওঁলোকৰ হৃদয় কোমল হ’বৰ বাবে আৰু তেওঁলোকৰ উজুটি খাই পৰা লোকৰ সংখ্যা সৰহ হ’বৰ কাৰণে এই তৰোৱালখনৰ আগটো তেওঁলোকৰ আটাই নগৰ দুৱাৰৰ অহিতে স্থাপন কৰিলোঁ! হায় হায়! তাক বিজুলী যেন কৰা হ’ল, বধ কৰিবৰ কাৰণে তাক ধাৰ দিয়া হ’ল।\nহে তৰোৱাল, তোমাৰ সমূদায় বল সংগ্ৰহ কৰি সোঁফালে ঘূৰা! যুগুত হৈ বাওঁফালে ঘূৰা! যি ফালে তোমাৰ ধাৰ আছে তুমি সেই ফাললৈ গমন কৰা।\nময়ো হাত-তালি দিম আৰু মোৰ ক্ৰোধ মাৰ নিয়াম; মই যিহোৱাই ইয়াকে ক’লোঁ।\nপুনৰায় যিহোৱাৰ বাক্য মোৰ ওচৰলৈ আহিল আৰু ক’লে,\n“হে মনুষ্য সন্তান, বাবিলৰ ৰজাৰ তৰোৱালখন আহিবৰ কাৰণে তুমি দুটা পথ নির্ধাৰণ কৰা, সেই দুটা পথ একেখন দেশৰ পৰা ওলাই আহিব; আৰু তুমি হাতৰ আকৃতিৰ এক চিন কাটা, নগৰ কেইখনলৈ অহা বাটৰ মূৰত তাক কাটা।\nতৰোৱালখন অম্মোনৰ সন্তান সকলৰ ৰব্বা নগৰলৈ আহিবৰ কাৰণে এটা পথ আৰু যিহূদাৰ মাজত থকা গড়েৰে আবৃত, যিৰূচালেম নগৰলৈ আহিবৰ কাৰণে এটা পথ তুমি আঁকা।\nকিয়নো বাবিলৰ ৰজাই দুই বাটৰ জোৰাত, দুই বাটৰ মূৰত মঙ্গল চাবলৈ থিয় হ’ব। তেওঁ কাঁড় দুডাল ইফালে সিফালে জোকাৰিব, গৃহ-দেৱতাবোৰক সুধিব আৰু মেৰৰ আগমঙহ চাব।\nপাছে গড় ভঙা যন্ত্ৰ স্থাপন কৰিবলৈ, হত্যাৰ বাবে হুকুম দিবলৈ, উচ্ছস্বৰে জয়ধ্বনি কৰিবলৈ, দুৱাৰবোৰৰ অহিতে গড় ভঙা যন্ত্ৰ স্থাপন কৰিবলৈ, হাদাম বান্ধিবলৈ, কোঁঠ সাজিবলৈ তেওঁৰ সোঁ হাতত যিৰূচালেমৰ নাম উঠিল!\nসেই মঙ্গলচোৱা কাৰ্যটো বৃথা হ’ব বুলি বাবিলনৰ ৰজাৰ আগত শপত খোৱা যিৰূচালেমৰ লোকসকলে ভাবিব! কিন্তু অৱৰোধ কৰিবলৈ যি চুক্তি তেওঁলোকে উলংঘন কৰাৰ বাবে ৰজাই তেওঁলোকক দোষাৰূপ কৰিব!\nএই হেতুকে প্ৰভু যিহোৱাই এই কথা কৈছে: তেওঁলোক ধৰা পৰিবৰ কাৰণে তেওঁ অপৰাধবোৰ সোঁৱৰণ কৰাব, তোমালোকৰ আটাই কাৰ্যৰ দ্বাৰাই, তোমালোকৰ পাপবোৰ ওলাই পৰাকৈ তোমালোকৰ অপৰাধবোৰ প্ৰকাশিত হ’ব! এইদৰে তোমালোকে নিজৰ দুষ্কৰ্ম সোঁৱৰণ কৰালা আৰু তোমালোকলৈ মোৰ মনত পৰিব; এতেকে তোমালোক শত্রুৰ হাতত ধৰা পৰিবা।\nআৰু তুমি, হে অশুচি আৰু দুষ্ট ইস্ৰায়েলৰ অধিপতি, যিজনৰ শাস্তিৰ কাল উপস্থিত হ’ল, হত হ’বলগীয়া অন্তজনক অপৰাধৰ কাল উপস্থিত হোৱা দিন উকলিল,\nপ্ৰভু যিহোৱাই এই কথা কৈছে: পাগুৰি গুচুউৱা আৰু ৰাজমুকুট দূৰ কৰা! এইবোৰ আৰু একেই হৈ নাথাকিব! চাপৰক ওখ কৰা হ’ব আৰু ওখক চাপৰ কৰা হ’ব।\nমই সকলো নষ্ট কৰিম! নষ্ট কৰিম! নষ্ট কৰিম! স্বত্ব থকা জনা নহালৈকে নিশ্চয়ে এই ৰাজমুকুট আৰু নাথাকিব; আৰু তেতিয়া মই এইবোৰ সেই জনাকহে দিম।\nহে মনুষ্য সন্তান, তুমি ভাববাণী প্ৰচাৰ কৰি কোৱা, ‘প্ৰভু যিহোৱাই এইদৰে কৈছে যে, অম্মোনৰ সন্তান সকলৰ আৰু তেওঁলোকে দিয়া অপমানৰ বিষয়ে এই কথা কৈছে: এখন তৰোৱাল, ফাকৰ পৰা এখন তৰোৱাল উলিওৱা হৈছে; গ্ৰাস কৰিবলৈ, বিজুলীস্বৰূপ হ’বলৈ হত্যাৰ কাৰণে তাক সজা হৈছে!\nতেওঁলোকে তোমাৰ পক্ষে অনৰ্থক দৰ্শন পোৱাত আৰু তোমাৰ পক্ষে মিছা মঙ্গল চোৱাত, হত হ’বলগীয়া সেই দুষ্টবোৰৰ ডিঙিত তোমাক পেলাবলৈ সেই অন্তজনক অপৰাধৰ সময়ৰ দিন উপস্থিত হ’ব।\nতুমি তাক ফাকত পুনৰ সুমুউৱা। তোমাক সৃষ্টি কৰা ঠাইত, তোমাৰ জন্মদেশত মই তোমাক দণ্ড দিম!\nআৰু মই তোমাৰ ওপৰত মোৰ ক্ৰোধ বৰষাম, মোৰ ক্ৰোধাগ্নি তোমাৰ ওপৰত ফুঁৱাম আৰু বিনষ্ট কৰিবলৈ নিপুণ পশুতুল্য লোকসকলৰ হাতত তোমাক শোধাই দিম!\nতুমি জুইৰ খৰিস্বৰূপ হ’বা! দেশৰ মাজত তোমাৰ ৰক্তপাত হ’ব। তোমাক আৰু সোঁৱৰণ কৰা নাযাব, কিয়নো মই যিহোৱাই ইয়াক কলোঁ’।”


ফুলৰ স্থান সদাই ফুলনিত |\nঘৰৰ সন্মুখত দেশী বিদেশী বহুৰঙী ফুলেৰে সুশেভিত এখনি ফুলনিৰ কি দুৰ্বাৰ আকৰ্ষণ | চাই থাকিলে মনৰ ভাগৰ পলায় | মনলৈ প্রশান্তিৰ ভাৱ আহে | ফুলৰ সৌৰভে দেহ মন পুলকিত কৰি তোলে | সেয়াই ফুলৰ গৌৰৱ | ফুল প্রকৃতি দেৱীৰ নুমলীয়া জীয়ৰী | ফুল ভাল নোপোৱা মানুহ পৃথিৱীত নাই বুলিবই পাৰি | ঠিক সেইদৰে শিশুক ভাল নোপোৱা মানুহ | যিয়ে শিশু আৰু ফুল ভাল পাব নোৱাৰে সি চয়তান হবই লাগিব |\nএই ফুলৰ দৰে শিশুবোৰক আমি আজিৰ চয়তানবোৰে সিহঁতক শিশুৰ দৰে জীয়াই থাকিবলৈ দিছোনে ? সিহঁতক প্রকৃতিৰ নিৰ্মল বতাহ মুক্তভাবে লবলৈ দিথোনে ? চকুদুটা মুদি বুকুত হাতখন থৈ নিদক সুধকচোন এবাৰ আমি কি কৰিছোঁ | যাৰ মুখৰ সুকোমল হাঁহি চাবলৈ , থুনুক থানাক এষাৰ মাত শুনিবলৈ ব্যগ্র হৈ থাকো , যাৰ পৰা আমি স্বৰ্গীয় সুখ লাভ কৰো , অবুজ আনন্দই মনটো ভৰাই তোলে আৰু সিহঁতেই হৈছে শিশু | শিশু ভগবানৰ অমূল্য দান | যাক লাভ কৰিবলৈ কোনো কোনোৱে ক্ যে নকৰে | কি কি কৰিব লগীয়া নহয় | তথাপিও এই দানৱৰূপী মানৱৰ সু-মতি হ'ব কেতিয়া ?\nনানুহ কেনেকৈ ইমান তললৈ নামিব পাৰে ? এটা দুষ্কৰ্ম কৰিবলৈ দিবলৈ তেওঁলোকৰ বিবেক কি টোপনী যায় নেকি ? কোন সতেৰে এজন হৃদয়বান মানুহে , এজন বিবেকবান মানুহে মুখেৰে উচ্চাৰণ কৰিব নোৱাৰা , লিখিতৰূপত প্রকাশ কৰিব নোৱাৰা কামবোৰ কৰিব পাৰে ? এই লেখাত সেই ঘৃননীয় কামবোৰৰ লেখ দিবলৈ মোক বিবেকে বাধা দিছে | তাৰো পৰি এক মৰ্যাদা সম্পন্ন দিশে বাট বুলিবলৈ অগ্রসৰ হোৱা অসমীয়া সাহিত্যৰ চানেকি নামৰ আলেচনীখনৰ সন্মানত আঘাট হানিব বুলি বিবেচনা কৰিছোঁ | আজিৰ মানুহবোৰ দেখাতহে মানুহ হৈ আছে | নিজেই নিজক বিশ্বাস কৰিব নোৱাৰা দিনত আমি বসবাস কৰিছোঁ |\nকুৰুকাত ধুলি , বালি , দি ভাত ৰান্ধা , বিভিন্ন বন পাত শাকেৰে আঞ্জা ভাজি বনোৱা , লুকা ভাকু খেলা , দৰা কইনা খেলা আমাৰ এই ভৱিষ্যত প্রজন্মৰ ফুল সদৃশ শিশুবোৰ সিহঁত সিহঁতৰ মনৰ জোখাৰে সুখী | সিহঁতে নিজে আনন্দ পোৱাৰ লগতে আনকো কিমান যে আনন্দ দিয়ে তাৰ কথা কাৰ সৈতে তুলনা কৰিব পাৰি | সেই কথা জানিও , বুজিও আমি সিহঁতৰ শৈশৱ কাঢ়ি অনা ঘৃননীয় কামবোৰ আমি কেনেকৈ কৰিব পাৰো ?\nনিজে সভ্য নহলে , এনেবোৰ কামত নিজে দৃঢ় প্রতিজ্ঞ নহলে , নিজৰ মন বিবেকক নিজে নাকি নলগালে আনে কৈ মেলি আনক ঠিক কৰিব নোৱাৰে | আহক আমি নিজক সংশেধন কৰি আমি মানুহ হোৱাৰ গৌৰৱ অৰ্জন কৰো |


ৰঞ্জিতা বৰুৱাৰ সৰু সৰু ভিডিঅ'ৰে আনন্দঃ | Rupaliparda.com\nজীৱনৰ সৰু সৰু কিছুমান ক্ষণে আমাক প্ৰভাৱিত কৰে; কাৰোবাৰ সৈতে পতা সৰু সৰু কথাই হওঁক, কাৰোবাৰ লগত কটোৱা কিছু সময় অথবা আমি কৰি ভালপোৱা কিছু কামেই হওঁক, আমি মনত পেলাই বৰ ভাল পাওঁ। জীৱনটো জীয়াই যাবলৈ আমাক বৰ-বেছি ডাঙৰ অথবা অৰ্থবহুল বস্তুৰ প্ৰয়োজন নহয়; এই জীৱনটোক সুন্দৰকৈ অনুভৱ কৰিবলৈ আমাক লাগে কেৱল মাত্ৰ কেইজনমান গুৰুত্বপূৰ্ণ ব্যক্তিৰ সংগ আৰু তেওঁলোকৰ সৈতে অতিবাহিত কৰা কিছুমান সৰু সৰু ক্ষণ। “লক-ডাউনে” বহু প্ৰতিভাক আমাৰ মাজলৈ উলিয়াই আনিছে । এগৰাকী অভিনেত্ৰী অথবা অভিনেতাই যে কেৱল মাত্ৰ অভিনয়তেই ব্যস্ত হৈ থাকে, তেনেকুৱা বুলি আপোনালোকে ভাবে নেকি? আচলতে, তেনে নহয়। এওঁলোকৰ তাত এনে কিছু সুপ্ত প্ৰতিভা আছে যিয়ে তেওঁলোকৰ অভিনয়ৰ সমান্তৰালকৈ সেই প্ৰতিভা সমূহকো আঁকোৱালি লয় লগতে সমাদৰো জনায়। তেনে এগৰাকী অভিনেত্ৰী হৈছে ৰঞ্জিতা বৰুৱা; লকডাউনৰ এই সময়চোৱাত তেওঁ নিজকে ব্যস্ত ৰাখিছে নিজৰ ভাল লগা কিছুমান কাম কৰি । চচিয়েল মিডিয়াত ইতিমধ্যে অভিনেত্ৰী গৰাকীয়ে তেওঁৰ পৰিকল্পনাৰে আৰ্ট তথা এনিমেচন কৰি কিছু ক্লিপ শ্বেয়াৰ কৰিছে। সৰু সৰু মৰম লগা এই ভিডিঅ’সমূহে যেন মানুহৰ বাস্তৱ জীৱনৰ কিছু সৰু সৰু মূহুৰ্তক সংযোগ কৰিছে; সেইবাবেই শেহতীয়াকৈ এই ক্লিপ সমূহে সমাদৰ লাভ কৰিবলৈ সক্ষম হৈছে। এই ক্লিপসমূহত কৰা আৰ্টৱৰ্ক তথা বিষয়বস্তুসমূহ অভিনেত্ৰী ৰঞ্জিতা বৰুৱাৰ নিজৰেই। উল্লেখ্য যে “টম এণ্ড জেৰী”ৰ কাৰ্টুন চাই ভাল পোৱা অভিনেত্ৰী গৰাকী সৰুৰে পৰা আৰ্ট তথা এনিমেচনৰ প্ৰতি আগ্ৰহী আছিল । তেওঁ জনোৱা মতে তেওঁ কৰি থকা এই আৰ্ট আৰু এনিমেচনত একেবাৰে পৰিপক্ক নহয় । বিষয়টিৰ প্ৰতি আগ্ৰহ থকাৰ বাবে বিভিন্ন উৎসৰ পৰা জানি বুজি শিকিবলৈ চেষ্টাহে কৰিছে । লগতে অভিনেত্ৰী গৰাকীয়ে জনাই যে এই কামটো তেওঁ সম্পূৰ্ণভাৱে নিজৰ কাৰণে কৰিছে , নিজৰ মনৰ কথাবোৰ নিজৰ ধৰণে সজাই গৈছে মাথো নিজৰ বাবে । ইংৰাজীত যাক কোৱা হয় Self entertain , তাকেই কৰিবলৈ চেষ্টা কৰিছে অভিনেত্ৰীগৰাকীয়ে । লকডাউনৰ এই সময়ত নিজে ভাল পোৱা কাম এটা শিকিবলৈ চেষ্টা কৰিয়েই নিজকে ব্যস্ত ৰাখিছে অভিনেত্ৰী ৰঞ্জিতা বৰুৱাই; এয়া অৱশ্যে কোনো পেচাৰ বাবেই নহয়।\nA post shared by 𝕽𝖆𝖓𝖏𝖎𝖙𝖆 𝕭𝖔𝖗𝖚𝖆𝖍 (𝕸𝖎𝖒𝖎) (@ranjitaboruah_mimi)\nবৰ্তমানলৈ মুক্তিপ্ৰাপ্ত এই সৰু সৰু ভিডিঅ’সমূহত তেওঁক মনোৰঞ্জন ক্ষেত্ৰখনৰ লগত জড়িত তেওঁৰ বন্ধু সকলেও কিছু পৰিমাণে সহযোগিতা আগবঢ়াইছে। ডিব্ৰুগড় বিশ্ববিদ্যালয়ৰ পৰিৱেশ্য কলা অধ্যয়ন কেন্দ্ৰত ৫ বছৰ ধৰি অভিনয়ৰ শিক্ষা গ্ৰহণ কৰা ৰঞ্জিতাই বৰ্তমানলৈ ভালেকেইটা গ্ৰহণযোগ্য প্ৰকল্পৰ সৈতে জড়িত হৈছে। শেহতীয়াকৈ মুক্তিপ্ৰাপ্ত চুটি ছবি “দাই” টো অভিনেত্ৰী গৰাকীক এক গুৰুত্বপূৰ্ণ চৰিত্ৰ ৰূপায়ন কৰা দেখিবলৈ পোৱা গৈছিল। চুটি ছবিখনৰ পৰিচালনাৰ দায়িত্বত আছিল মনোজ বৰকটকী; ৰাষ্ট্ৰীয়-আন্তঃৰাষ্ট্ৰীয় পৰ্যায়ৰ ভিন্ন খন ছবি সমাৰোহত মনোনয়ন লাভ কৰাৰ লগতে চুটি ছবিখনত ৰূপায়ন কৰা চৰিত্ৰটোৰ বাবে সমাদৰো লাভ কৰিছে ৰঞ্জিতাই।তেওঁৰ আহিবলগীয়া আন কেইখনমান চুটি ছবি হৈছে _ ” সত্য – কী ” , ” Last Date ” , “lockdown short” আদি । আনহাতে, আহিবলগীয়া সময়ত অভিনেত্ৰী গৰাকীক “বূৰ্বকৰ খেল” নামে এখন বহু প্ৰত্যাশিত অসমীয়া ছবিত দেখিবলৈ পোৱা যাব। থ্ৰীলাৰধৰ্মী এই ছবিখনটো পূৰ্বতে নেদেখা এটি ব্যতিক্ৰমী চৰিত্ৰত দেখিবলৈ পোৱা যাব ৰঞ্জিতাক। ইয়াৰ উপৰিও ২০২০ চনৰ জানুৱাৰী মাহত চিত্ৰগ্ৰহণ সমাপ্ত হোৱা আন এখন পূৰ্ণদৈঘ্যৰ অসমীয়া ছবি ” Before Spring ” তো এক মুখ্য চৰিত্ৰত দেখা যাব অভিনেত্ৰীগৰাকীক । “লক-ডাউনে” য’ত একাংশ জনসাধাৰণক ব্যতিব্যস্ত কৰিছে; তাতেই আকৌ আনহাতে এনে কিছু প্ৰকল্পই জনসাধাৰণক উৎসাহিত কৰিছে।\nকম সময়তে অনুৰাগীৰৰ দীঘলীয়া শাৰী প্ৰস্তুত কৰি উলিওৱা ৰঞ্জিতা বৰুৱাক এনে প্ৰকল্পসমূহক লৈ ৰূপালীপৰ্দা পেজটোৰ তৰফৰ পৰা জনাইছো শুভকামনা।\nAssamese Actress assamese cinema Assamese Movie Ranjita Baruah\nসমাগত ২০২১; নতুন বৰ্ষৰ আৰম্ভণি হ’ব দীক্ষুৰ গীতেৰেঃ\nকিছুদিন পিছতেই আৰম্ভ হ’ব এটা নতুন বৰ্ষ; অৰ্থাৎ সমাগত ২০২১ চন। ২০২০ ৰ বিদায় আৰু ২০২১ ক আদৰিবলৈ যোৱা কেইবাবছৰৰ দৰে এইবাৰো জনসাধাৰণে আৰম্ভ কৰিছে পৰিকল্পনা; ক’ত কোনে কি খাব অথবা কেনেকৈনো আদৰিব ২০২১ ক! এই সমষ্ট...\nমাজুলীৰ এটা পৰিয়াল আৰু অনুৰাগ শইকীয়াৰ “Project Borgeet Chapter 2”-\nসমগ্ৰ দেশতেই নাটনি, ক’ৰবাত যদি আৰ্থিক অনাটন তাতেই আকৌ ক’ৰবাত অক্সিজেনৰ অনাটনত একাংশ নিৰীহ লোকৰ মৃত্যুৰ কিৰীলি। মুঠতে, অশান্তিকৰ এক পৰিৱেশে বিৰাজ কৰিছে সৰ্বত্ৰে। কিন্তু, এইসকলো বোৰৰ মাজতেই অহা এটা ভাল খবৰ;...


কোভিড ৰোগীৰ সহায়ৰ বাবে এম্বুলেঞ্চ ড্ৰাইভাৰ হ’ল এইজন অভিনেতা! কৰিলে বহুতৰ অন্তিম সংস্কাৰ | NEWZ NOW\nHome Entertainment কোভিড ৰোগীৰ সহায়ৰ বাবে এম্বুলেঞ্চ ড্ৰাইভাৰ হ’ল এইজন অভিনেতা! কৰিলে বহুতৰ অন্তিম...\nকোভিড ৰোগীৰ সহায়ৰ বাবে এম্বুলেঞ্চ ড্ৰাইভাৰ হ’ল এইজন অভিনেতা! কৰিলে বহুতৰ অন্তিম সংস্কাৰ\nদেশত বৰ্তমান ক’ৰোনাৰ ভয়াৱহ সংক্ৰমণ। যোৱাবাৰতকৈও এইবাৰ ক’ৰোনাৰ দ্ৰুত সংক্ৰমণে ভয়ংকৰ ৰূপ ধাৰণ কৰিছে। কোভিড ৰোগীৰ সহায়ৰ বাবে আগবাঢ়ি আহিছে এগৰাকী জনপ্ৰিয় অভিনেতা। নাম তেওঁৰ অৰ্জুন গৌড়া। কানাড়া ছবিজগতৰ এইজন জনপ্ৰিয় অভিনেতা কোভিড মহামাৰীক প্ৰতিহত কৰিবৰ বাবে ওলাই আহিছে।\nসকলো কোভিড ৰোগীয়ে যাতে সময় মতে হাস্পতালত গৈ উপস্থিত হ’ব পাৰে তাৰবাবে তেওঁ এম্বুলেঞ্চ চলোৱাৰ দায়িত্ব লয় কাৰণ বহু কোভিড ৰোগী এম্বুলেঞ্চৰ অভাৱৰ বাবেই হাস্পতালত ভৰ্তি হব নোৱাৰি মৃত্যুক সাৱটি ল’বলগীয়া হৈছে। কোভিডৰ সংকট কালত অভিনেতাৰ পৰা এম্বুলেঞ্চ ড্ৰাইভাৰ হৈ পৰিল অৰ্জুন।\nএনে সমস্যা ৰোধিবৰ বাবেই অৰ্জুন গৌড়াই এটা ট্ৰাষ্টৰ জন্ম দিয়ে আৰু সেই ট্ৰাষ্টৰ নাম দিয়ে ‘প্ৰজেক্ট স্মাইল ট্ৰাষ্ট’। এই ট্ৰাষ্টৰ জৰিয়তে অৰ্জুনে এম্বুলেঞ্চ সেৱা আগবঢ়োৱাৰ লগতে বহুকেইজন কোভিড ৰোগীৰ অন্তিম সংস্কাৰো কৰিছে।\nঅৰ্জুনে এই সন্দৰ্ভত কয় যে কৰোনাৰ এই সংকট কালত মই মানুহক সহায়ৰ বাবে সাজু আছো। ইয়াৰ বাবে এম্বুলেঞ্চ চলাই মই যলৈকে যাব লাগে তালৈকে যাম। অক্সিজেন গেছ চিলিণ্ডাৰ যোগাৰ কৰিবলৈ দৌৰিব লগা হলেও মই সাজু আছো, মুঠৰ ওপৰত এই মহামাৰী কোভিডক আমি সকলোৱে মিলি হৰুৱাবই লাগিব। অভিনেতা অৰ্জুন গৌড়াৰ এই মহানুভৱতা এতিয়া সকলোতে চৰ্চিত হৈ পৰিছে।\nPrevious articleবলীউডৰ জনপ্ৰিয় অভিনেতা বিক্ৰমজিৎ কানৱাৰপালৰ কোভিডত আক্ৰান্ত হৈ মৃত্যু\nNext articleদাদা চাহেব ফাল্কে ছবি মহোৎসৱত বিশেষ বঁটাৰে সন্মানিত অসমৰ চুটি ছবি ‘মঙহ দহাৰ গোন্ধ’


স্পীনিং | ৰেচম সঞ্চালকালয় | অসম চৰকাৰ, ভাৰত\nঘৰ ❯ পাট সূতা কটা আৰু বন্ধা ❯ স্পীনিং\nলেটা-গুটিৰ অসংযুক্ত তন্তুৰ পৰা একক সূতা প্ৰস্তুত কৰাৰ প্ৰক্ৰিয়াকেস্পিনিং বা তটনা বুলি কোৱা হয়। যি প্ৰক্ৰিয়াৰে পাট পলুৱে লেটা-গুটি প্ৰস্তুত কৰে, তাকো স্পীনিং বুলি কোৱা হয়। এড়ী লেটা-গুটিবোৰ খোলা মুখৰ বা ধাৰাবাহিক তন্তুৰে গঠন নহয় বাবে, সেইবোৰ কটা বা স্পীন কৰা হয়।\nএড়ী লেটা-গুটি কটা কামটো সৰল আৰু প্ৰায় সকলোবোৰ উত্পাদন অঞ্চলতেই তাকলি ব্যৱহাৰ কৰি লেটা-গুটিসমূহ কটা হয়। যিয়েই নহওক, স্পীনিঙৰ কাম-কাজসমূহ প্ৰধানকৈ পলাশবাৰী, বিজয়নগৰ, গোৱালপাৰা, কোকৰাঝাৰ আৰু ওদালগুৰিত কেন্দ্ৰীভূত হৈ আছে। সম্প্ৰতি অসম চৰকাৰৰ ৰেচম বিভাগে আৰু ভাৰত চৰকাৰৰ কেন্দ্ৰীয় চিল্ক পৰিষদে, CSTRI স্পীনিং আৰু অম্বৰ চৰ্কা স্পীনিং চকাৰ দৰে শেহতীয়া উদ্ভাৱনৰ জনপ্ৰিয়তাৰ পাছত এড়ী স্পীনিং কাম-কাজসমূহ প্ৰবল কৰি তুলিছে। ৰাজ্যখনত বৃহত্ পৰিমাণৰ চিল্ক সূতা, ৰাজ্যখনৰ ভিতৰতে উত্পাদনত ব্যৱহৃত হৈছে আৰু কম পৰিমাণৰ এড়ী সূতা ৰাজ্যৰ বাহিৰত বিক্ৰী হৈছে। বহু বছৰ পুৰণি, এড়ী স্পীনিঙৰ আহিলা তাকলি এতিয়াও জনপ্ৰিয়। প্ৰায় ৫৭ শতাংশ স্পীনাৰ, তাকলিত সূতা কটাত ব্যস্ত হৈ আছে এনে সূতা বা উত্পাদনৰ আন্তঃৰাষ্ট্ৰীয় বজাৰৰ লগতে ঘৰুৱা বজাৰতো যথেষ্ট চাহিদা আছে। তাকলিৰ ধৰণৰ সূতাৰ উত্পাদনশীলতা বৃদ্ধিৰ বাবে, ভগলপুৰৰ হিন্দুস্তান মেছিনেৰীৰ দ্বাৰা এটা উন্নত ফ্লায়াৰ স্পিন্দলৰ দৰে স্পীনিং মেচিন গঢ়ি তোলা হৈছে, যিটো চূড়ান্ত চুপাৰিছৰ বাবে মূল্যায়ন কৰা হৈছে। এই মেচিনটো বাণীৰ বাবে সুবিধাজনক ধৰণৰ সূতাৰ চাহিদা পূৰণ কৰিবলৈ ব্যৱহাৰ কৰা হব পাৰে। ভাঁজ কৰিবৰ বাবে সুবিধাজনক সূতা উত্পাদন কৰিবলৈ ভিজা স্পীনিঙৰ বাবেও এই মেচিনটো ব্যৱহাৰ কৰিব পাৰি। প্ৰতিদিনে তাকলিৰ ৪০ গ্ৰামৰ সৈতে তুলনা কৰিলে এই আহিলাবিধৰ উত্পাদনশীলতা প্ৰতি দিনে ৬০-১০০ গ্ৰাম।\nলেটা-গুটিৰ খোলাৰ ওপৰত ভিত্তি কৰি, মুগা আৰু এৰি লেটাগুটিসমূহ তলত দিয়া ধৰণে ভাগ কৰিব পাৰি-\nমুগা লেটাগুটিৰ মান\nখোলাৰ ওজন (গ্ৰাম)\nA ০.৬০ৰ ওপৰত\nD ০.৩০ৰ তলত\nএড়ী লেটা-গুটিৰ মান\nএড়ী লেটা-গুটিৰ ক্ষেত্ৰত ইয়াৰ গুণাগুণ মান খোলাৰ ওজনৰ অনুসাৰে স্থিৰ হৈ থাকে ০.৪ৰ পৰা ০.৫ গ্ৰাম.\nসূতাৰ মানঃ সূতাৰ গুণাগুণ মুগা সূতা বেছিভাগ দুই ধৰণৰ ডেনিয়াৰ শ্ৰেণীত উপলব্ধ – সেয়া হল ৪০/৪৪ ডেনিয়াৰ (মেচিনেৰে ৰীল কৰা) আৰু ৬০/৬৬ ডেনিয়াৰ (ভীৰেৰে ৰীল কৰা)। পলাশবাৰী অঞ্চলৰ কিছুসংখ্যক ৰীলাৰেহে শেহতীয়াভাৱে সীমিত উত্পাদনেৰে উত্তম গণনাৰ মুগা সূতা উত্পন্ন কৰা আৰম্ভ কৰিছে। সদ্যহতে, মুগা প্লাইদ সূতাৰ কোনো ধাৰণা নাই, সেয়েহে ই উত্পাদনৰ বিকাশ আৰু বৈচিত্ৰ্যতাৰ পৰিসৰ সীমিত কৰি ৰাখিছে। একেদৰে এড়ী খণ্ডত বেছিভাগ টাকলিক কটা সূতা ১২ Sৰ পৰা ১৫ Sৰ ভিতৰৰ আৰু মেচিনত কটা সূতা ১৫ Sৰ পৰা ১৮ Sৰ ভিতৰত। যিহেতু টু প্লাই ৬০/২ আৰু ১২০/২ গণনাৰ সূতা উত্পন্ন কৰিবলৈ স্থানীয়ভাৱে এতিয়ালৈ কোনো চিল্ক মিল নাই, সেয়েহে শ্বুইটিং আৰু চাটিঙৰ ক্ষেত্ৰত কোনো বৈচিত্ৰ্যতা সম্ভৱ হোৱা নাই। গৃহসজ্জা ইত্যাদিৰ বাবে সামগ্ৰী বিকাশৰ বাবে, ঘিচা কটা সূতা ব্যৱহাৰৰ জৰিয়তে বেছি ভাল ফলাফল পাব পাৰি।\nঅঞ্চলটোৰ শুৱালকুছি আৰু অন্যান্য অংশত চি.এ.টি.ডি.ৰ পৰিচয় হোৱাৰ আগেয়ে কেৱল হাতে বোৱা ডিজাইনহে উপলব্ধ আছিল, যিবোৰ পুনৰ উত্পাদনৰ বাবে অতি লেহেমীয়া আৰু এবাৰ গঢ়ি তোলাৰ পাছত শুদ্ধ কৰিবলৈ বা পৰিৱৰ্তন কৰিবলৈ বৰ কঠিন। তাৰোপৰি, এনে ডিজাইনত ৰং সমাহাৰৰ পৰীক্ষা কৰাটো অসম্ভৱ।\n২০০৩ চনৰ সময়ছোৱাত মুগা আৰু এড়ীৰ বাবে ইউ.এন.ডি.পি. সাহায্যৰ অনুষ্ঠানৰ অধীনত শুৱালকুছি DCTSCত প্ৰথমবাৰৰ বাবে বাণিজ্যিক ভিত্তিতচি.এ.টি.ডি. ডিজাইন ব্যৱস্থা আৰম্ভ কৰা হৈছিল। ই খৰতকীয়া ডিজাইন উত্পাদন, ডিজাইনৰ শুদ্ধকৰণ আৰু কাপোৰৰ প্ৰাক্-বয়ন ৰং সমাহাৰ পৰীক্ষা অনুষ্ঠিতকৰণত সহায় কৰিছে। ই বহুতো নতুন ব্যক্তিগত উদ্যোগীক CATD ডিজাইন উত্পাদনক উদ্যোগ হিচাপে লবলৈ অনুপ্ৰাণিত কৰিছে আৰু বৰ্তমান কামৰূপ জিলাত কমেও ১০টা কম্পিউটাৰাইজদ ডিজাইন গোট আছে।\nদৰ্শনকাৰীৰ গণনা: 156574


আয়াংয়ে পোহৰ বিলাইছে গোগামুখত - NE FOCUS\nHome ব্যৱসায় আয়াংয়ে পোহৰ বিলাইছে গোগামুখত\nআয়াংয়ে পোহৰ বিলাইছে গোগামুখত\nএজন সঁচা উদ্যমীয়ে জীৱনত কেতিয়াও হাৰ নামানে। হাৰ নামানে পৰিবেশ, পৰিস্থিতিৰ ওচৰত। বৰঞ্চ বিভিন্ন সময়ত পৰিস্থিতিৰ লগত খাপ খাব পৰাকৈ নিজকে গঢ় দি লয়, আৰু তেনেকৈয়ে সমাজৰ বাবে কিবা এটা বিশেষ কৰাৰ প্ৰয়াস কৰে।\nহয়, আজি আপোনালোকক পৰিচয় কৰি দিব ওলাইছো, এনে এজন ব্যক্তি, যিজন ব্যক্তিয়ে, ছাত্ত মদক আৰু মত্ৰৈয় গোস্বামীৰ সহযোগত মিচিং জনজাতি অধ্যুষিত অঞ্চলত গৈ তেঁওলোকৰ আৰ্থিক সবলতাৰ বাবে এক অভিনৱ পদক্ষেপ গ্ৰহণ কৰিছে।\nতেখেত ভাৰ্গৱ কোঁৱৰ। ঘৰ গুৱাহাটীৰ দক্ষিণ শৰণীয়াত। তেখেতে গুৱাহাটীৰ পৰা গোগামুখৰ প্ৰতিস্থানৰ কাম কাজ চোৱাচিতা কৰে। এবাৰ তেখেতে Rural Survey Software Training বাবে গোগামুখত আহিছিল। তেতিয়া কোঁৱৰে গোগামুখত মিচিং জনজাতি লোকসকলৰ আৰ্থিক দুৰৱস্থাৰ দেখা পাইছিল, সেয়েহে তেঁও ঠিৰাং কৰিছিল যে সেই পিছপৰা এলেকাৰ মানুহখিনিক আৰ্থিকভাবে সকাহ দিব। তেঁও দেখা পাইছিল যে সেই মানুহখিনিয়ে ৬ মাহে কাম কৰে যদিও বাকী ৬ মাহত কৰ্মহীন হৈ পৰে। কাৰণ খেতি বাতিয়েই একমাত্ৰ সম্বল আছিল। কিন্তু কোঁৱৰে প্ৰত্যেকৰে ঘৰত একোখনকৈ তাঁতশাল দেখা পাইছিল, দেখা পাইছিল মিচিং মহিলা, যুৱতীয়ে তাঁতশালত নানা ৰং বিৰঙী সপোন ৰচাৰ ছবি…. সেয়েহে তেঁও পলম নকৰি কেইজনমান সহযোগীৰ সৈতে আৰম্ভ কৰিলে আয়াং নামৰ এখন প্ৰতিস্থানৰ। এই সম্পৰ্কে জানিব বিচাৰাত কোঁৱৰে এনেদৰে ব্যক্ত কৰে..মই আৰু মোৰ কেইজনমান বন্ধুৰ সহযোগত এই কাম আৰম্ভ কৰিছিলো,আজিৰ পৰা প্ৰায় ৬ মাহ মানৰ আগত। গোগামুখ অঞ্চলৰ কেইগৰাকী মান মিচিং যুৱতী আৰু সমীপবত্তী অঞ্চলৰ বড়ো জনজাতিৰ কেইজনমান মানুহকলৈ আমাৰ উদ্যোগ প্ৰতিস্থা কৰো্। বৰ্ত্তমানে বিভিন্ন বুটিক, আগশাৰীৰ শ্বপিংমল আদিত আমাৰ উদ্যোগৰ পৰা উৎপাদিত কাপোৰ যোগান ধৰো। উল্লেখযোগ্য যে মিচিৎ ডিজাইনে প্ৰস্তুত কৰা চাৰ্টি, চাদৰ মেখেলা, টেবুল কাপোৰ প্ৰয়োজন অনুসৰি যোগান ধৰো। ইতিমধ্যে ৰপ্তানিৰ বাবে উৰিষ্যা, কটক, গুজৰাট আদিলৈ চেম্পোল পঠাইছে। আয়াঙৰ প্ৰতিটো মিচিং ডিজাইন কৰা চাৰ্টৰ মুল্য ১০০০ টকাৰ পৰা আৰম্ভ।\nকোঁৱৰৰ এনে পদক্ষেপৰ পৰিপ্ৰক্ষিতত ১২ জন সেই অঞ্চলৰ মানুহে জীৱিকাৰ সম্বল বিচাৰি পাইছে। সেয়েহে আজিৰ তাৰিখৰ ভাল খবৰ হিচাপে বিবেচিত হৈছে। আয়াঙৰ সফলতাই আকাশ চুমক, আমাৰ অশেষ শুভকামনা থাকিল।\nBhargab Konwar August 28, 2016 at 12:29 PM\nThank You nefocus for publishing this wonderful article about Ayang and its initiative. Ayang wishes you the very best for your future too.\nadmin August 28, 2016 at 1:00 PM\nKoustuv Paul August 30, 2016 at 12:22 PM\nCongratulations guys.. Nice initiative..\nSupriya Khatoniar August 30, 2016 at 2:06 PM\nCongratulations to all..a perfect example of development\nmanoj August 30, 2016 at 4:20 PM\nheartiest congratulations! Mr Bhargab Konwar. It would be nice to discuss with you for some project. Please share your number\nBhargab August 31, 2016 at 9:05 AM\nThank you all. Mr. Manoj ,it will be helpful if we could connect through email. [email protected]


final-voter-list-of-2021-published-skd– News18 assam\nপ্ৰকাশ পালে ২০২১ৰ চূড়ান্ত ভোটাৰ তালিকা, ভোটাৰ তালিকাত কেনেকৈ চাব আপোনাৰ নাম?\nদুটা ৱেবছাইটৰ যোগেদি চাব পাৰিব আপোনাৰ নাম।\nLast Updated : January 20, 2021, 11:37 IST\nপ্ৰকাশ পালে ২০২১ বৰ্ষৰ চূড়ান্ত ভোটাৰ তালিকা। খচৰা ভোটাৰ তালিকাত ৫,৫২,৯৮৩জন ভোটাৰ বৃদ্ধি পাইছে। ২.৪৬ শতাংশ ভোটাৰ বাঢ়িছে খচৰা তালিকাত। এইবাৰৰ ভোটাৰ তালিকাত নাম সন্নিৱিষ্ট হৈছে ২,২৯,৯২,৫০৫ গৰাকী ভোটাৰৰ নাম।\nপ্ৰকাশ পোৱা ভোটাৰ তালিকাত মুঠ পুৰুষ ভোটাৰৰ সংখ্যা ১,১৬,৫৬,৯২৬ গৰাকী আৰু মহিলা ভোটাৰৰ সংখ্যা ১,১৩,৩৫,৫৭৯ গৰাকী। ১৮ জানুৱাৰীত প্ৰকাশ পালে চূড়ান্ত ভোটাৰ তালিকা।\nকেনেকৈ চাব আপোনাৰ নাম :\nএই ভোটাৰ তালিকাত আপোনাৰ নাম আছেনে নাই কেনেকৈ চাব? দুটা ৱেবছাইটৰ যোগেদি চাব পাৰিব আপোনাৰ নাম। ৱেবছাইট দুটা হ’ল nvsp.in আৰু electoralsearch.in। আপোনাৰ নাম আৰু ভোট কেন্দ্ৰৰ সবিশেষৰ জৰিয়তে বা ভোটাৰ আই ডিৰ জৰিয়তে চাব পাৰিব নাম।\nFirst published: January 20, 2021, 11:37 IST


এলব্ৰেখট ড্যুৰাৰ - অসমীয়া ৱিকিপিডিয়া\nএলব্ৰেখট ড্যুৰাৰ (Albrecht Dürer)\nএলব্ৰেখট ড্যুৰাৰৰ আত্ম-প্ৰতিকৃতি (১৫০০)\n২১ মে', ১৪৭১\n৬ এপ্ৰিল, ১৫২৮ (৫৬ বছৰ)\nএলব্ৰেখট ড্যুৰাৰ (ইংৰাজী: Albrecht Dürer) (জাৰ্মান: [ˈalbʁɛçt ˈdyːʁɐ]; ২১ মে, ১৪৭১– ৬ এপ্ৰিল, ১৫২৮) এগৰাকী জাৰ্মান চিত্ৰশিল্পী তথা গণিতজ্ঞ। তেওঁৰ অতি উচ্চপৰ্য্যায়ৰ কাঠত খোদিত শিল্পকলাসমূহৰ বাবে বিশ বছৰ বয়সতে তেওঁ সমগ্ৰ ইউৰোপতে প্ৰসিদ্ধ হৈ পৰে। বৰ্তমান এই শিল্পসমূহ Meisterstiche নামেৰে প্ৰসিদ্ধ।\nড্যুৰাৰৰ জন্ম হয় ১৪৭১ চনৰ ২১ মেত হাংগেৰীত। বিদ্যালয়ত কেইবছৰমান অধ্যয়ন কৰাৰ পিছত তেওঁ দেউতাকৰ পৰা সোণাৰীৰ কাম আৰু ছবি আঁকিবলৈ শিকে। নিজৰ অসাধাৰণ প্ৰতিভাৰ বলত পোন্ধৰ বছৰ বয়সতে ড্যুৰাৰে বিখ্যাত চিত্ৰশিল্পী 'Michael Wolgemut'ৰ সৈতে সহায়কৰ কাম কৰিবলৈ আৰম্ভ কৰে। তেওঁৰ সৈতে কাম শিকাৰ পিছত ড্যুৰাৰে অন্যান্য চিত্ৰশিল্পীসকলৰ পৰাও কাম শিকিবলৈ লয়। ইয়াৰ লগে লগে তেওঁ নিজাকৈও চিত্ৰশিল্প সৃষ্টিত মনোনিবেশ কৰে।\n১৪৯৪ চনৰ ৭ জুলাইত ২৩ বছৰ বয়সত ড্যুৰাৰে সেই চহৰৰে এগনেছ ফ্ৰে (Agnes Frey) নামৰ এগৰাকী মহিলাৰ সৈতে বিবাহপাশত আবদ্ধ হয়। ইয়াৰ পিছতে ১৪৯৫ চনত তেওঁ স্বাধীনভাৱে নিজৰ এক কৰ্মশালা আৰম্ভ কৰে। পৰৱৰ্তী কালত তেওঁ ভালেমান বৃহৎ প্ৰকল্পলৈ অৱদান আগবঢ়োৱাৰ সুযোগ লাভ কৰে।\nন্যুৰেমবাৰ্গ চহৰত ৫৬ বছৰ বয়সত ড্যুৰাৰে শেষ নিশ্বাস ত্যাগ কৰে। তেওঁৰ কৰ্মশালা বৰ্তমান এক সংগ্ৰহালয়লৈ পৰিৱৰ্তিত কৰা হৈছে।\nতেওঁৰ কৰ্মসমূহৰ ভিতৰত গীৰ্জাৰ শিল্পসামগ্ৰী, ধৰ্মীয় কাম, প্ৰতিকৃতি আৰু আত্ম-প্ৰতিকৃতি, তামৰ সামগ্ৰী আদিয়েই প্ৰধান। "এপ'কেলিপ্স" চিৰিজ (১৪৯৮)-ৰ দৰে কাঠৰ শিল্পনমুনাত তেওঁৰ বাকীবোৰ কৰ্মতকৈ অধিক গথিক প্ৰভাৱ দেখা যায়। তেওঁৰ প্ৰখ্যাত প্ৰিণ্ট যেনে "নাইট, ডে'থ এণ্ড দ্য ডে'ভিল" (১৫১৩), "ছেইণ্ট জেৰ'ম ইন্ হিজ ষ্টাডী" (১৫১৪) আৰু "মেলান্‌কলিয়া ১" (১৫১৪) আদিৰ বহু অৰ্থ বা বিশ্লেষণ দেখিবলৈ পোৱা যায়। তেওঁৰ পানীচিত্ৰসমূহে তেওঁক ইউৰোপৰ প্ৰথম লেণ্ডস্কেপ শিল্পীসকলৰ ভিতৰত অন্যতমৰূপে প্ৰতিষ্ঠা কৰে আৰু কাঠৰ কৰ্ম‌ই সেই শিল্পৰ ধাৰণালৈ বৈপ্লৱিক পৰিৱৰ্তন আনে। তেওঁৰ বিখ্যাত "এপ'কেলিপ্স" চিৰিজৰ ষোল্লটা ডিজাইন আৰু "ছেইণ্ট মাইকেল ফাইটিং দ্য ড্ৰেগন" শীৰ্ষক খোদিত কৰ্মৰ সময় ১৪৯৮ বুলি ঠাৱৰ কৰা হৈছে।\nইটালীয় ৰেঁনেছা আৰু জাৰ্মানীৰ মানৱতাবাদৰ জ্ঞানেৰে উত্তৰীয় কলালৈ ৰোমান কিংবদন্তীৰ আগমণ ঘটোৱাৰ বাবে তেওঁৰ উত্তৰীয় ৰেঁনেছাৰ এক অন্যতম গুৰিধৰোঁতা হিচাপে জনা যায়। তেওঁৰ প্ৰিন্সিপল্‌ছ অৱ মেথেমেটিক্‌ছ, লিনিয়াৰ পাৰ্সপেক্টিভ আৰু আইডিয়েল প্ৰ'পৰ্চন শীৰ্ষক লেখাবোৰে এই কথাকে প্ৰমাণ কৰিছে।\n↑ Heaton, Mrs. Charles (1881). The Life of Albrecht Dürer of Nürnberg: WithaTranslation of His Letters and Journal and an Account of His Works. Seeley, Jackson and Halliday. p. 29. http://books.google.com/books?id=netZAAAAYAAJ&pg=PA29সাঁচ:Inconsistent citations .\nAlbrecht Dürer-ৰ সাহিত্যকৰ্ম আৰু ৰচনাৱলী - গুটেনবাৰ্গ প্ৰকল্প\nঅ’ কন্নৰ, জন যে.; ৰবাৰ্টছন, এডমাণ্ট এফ, "এলব্ৰেখট ড্যুৰাৰ", মেকটিউটৰ হিষ্ট্ৰী অৱ মেথমেটিকছ আৰ্কাইভ, ইউনিভাৰ্ছিটি অৱ ছেইণ্ট এনড্ৰিউছ, http://www-history.mcs.st-andrews.ac.uk/Biographies/Durer.html .\n"https://as.wikipedia.org/w/index.php?title=এলব্ৰেখট_ড্যুৰাৰ&oldid=234360"ৰ পৰা অনা হৈছে


আন্তৰ্জাতিক ন্যায়, বাণিজ্য, আন্তঃৰাষ্ট্ৰীয় নিৰাপত্তা আৰু ভাৰত - ডাঃ হিতেশ্বৰ শৰ্মা - সাহিত্য ডট অৰ্গ\nআন্তৰ্জাতিক ন্যায়, বাণিজ্য, আন্তঃৰাষ্ট্ৰীয় নিৰাপত্তা আৰু ভাৰত – ডাঃ হিতেশ্বৰ শৰ্মা\nআজি বিশ্বত সৰ্বমুঠ ১৯৫ খন স্বাধীন ৰাষ্ট্ৰ আছে। প্ৰতিখন ৰাষ্ট্ৰই নিজৰ সাৰ্বভৌমত্ব, নিজস্ব ৰাজনৈতিক আদৰ্শৰে এক সামূহিক সহযোগিতাৰে আৰ্থসামাজিক উন্নয়নৰ প্ৰতি অগ্ৰসৰ হৈ আছে৷ কোনোবাখন ৰাষ্ট্ৰৰ উন্নয়ন যদি দ্ৰুত, কোনোবাখনৰ উন্নয়ন মন্থৰ৷ এই উন্নয়ন আকৌ নিৰ্ভৰ কৰিছে দেশৰ নিজস্ব নীতি আৰু পৰিকল্পনাৰ ওপৰত৷ চাবলৈ গ’লে শক্তি আৰু সামৰ্থ্যৰ ফালৰ পৰা ৰাষ্ট্ৰসমূহ সমান নহয়৷ সামৰিক বাহিনী, সমৰ কৌশল, যুদ্ধৰ অস্ত্ৰ-শস্ত্ৰ আদিৰ পৰা বহুতো ৰাষ্ট্ৰ দুৰ্বল৷ স্বাভাৱিকতেই প্ৰশ্ন হয় আন্তঃৰাষ্ট্ৰীয় জগতত এখন সাধাৰণ দেশ কিমান নিৰাপদ?\nপ্ৰথম বিশ্বযুদ্ধৰ পাছত বিশ্বত শক্তিশালী ৰাষ্ট্ৰ হিচাপে নাম কৰা ৰাষ্ট্ৰসমূহে এটা শান্তিৰ পৰিবেশ বিচাৰি ‘লীগ অব নেশ্যন’ বুলি সংস্থা এটা গঠন কৰিছিল৷ ইয়াৰ উদ্দেশ্য আছিল আন্তৰ্জাতিক নিৰাপত্তা সুনিশ্চিত কৰা, শান্তি বজাই ৰখা আৰু বিবাদসমূহ আলোচনাৰ মাধ্যমেৰে সমাধান কৰা; প্ৰয়োজন হ’লে ফ্ৰান্স, ইটালী, ইংলেণ্ড আৰু জাপানৰ সামৰিক শক্তি ব্যৱহাৰ কৰি বিবাদসমূহ মধ্যস্থতা কৰা৷ এই কেইখন দেশ আছিল পৰিষদৰ স্থায়ী সদস্য৷ আমেৰিকই নিজকে এই সংস্থাৰ পৰা বাহিৰত ৰাখিছিল আৰু ছোভিয়েট ইউনিয়নে কেইবছৰমানৰ বাবে এই সংস্থাৰ অন্তৰ্ভুক্ত হ’লেও ফিনলেণ্ড আক্ৰমণ কৰাৰ বাবে বহিষ্কাৰ হবলগীয়া হয়৷ সৰু-সুৰা ক্ষেত্ৰত এই সংস্থাই কিছু সাফল্য লাভ কৰিলেও বহু সময়ত বৃহৎ শক্তিৰ ওপৰত নিষেধাজ্ঞা আৰোপ কৰাত বিফল হৈছিল৷ আনকি ইথিওপিয়াৰ ঔপনিবেশিক যুদ্ধত মুচোলিনিয়ে ৰেডক্ৰছ চিকিৎসা সাহায্য শিবিৰত আক্ৰমণ কৰাৰ বাবে বাধা দিওঁতে ইটালীৰ মুচৌলিনিয়ে কৈয়েই উঠিছিল – “the League is very well when sparrows shout, but no good at all when eagles fall out.“ কথাখিনি জাৰ্মানীক উদ্দেশ্য কৰি কৈছিল৷ সেই সময়ৰ দুই মহাশক্তি ৰাছিয়া আৰু আমেৰিকাৰ সংস্থাটোৰ বাহিৰত থকাৰ বাবে স্বাভাৱিকতেই লীগৰ ক্ষমতা কম আছিল৷ দ্বিতীয় বিশ্বযুদ্ধৰ আগে আগে প্ৰায় সকলোবোৰ দেশেই এই লীগৰ লগ এৰে আৰু বিশ্বযুদ্ধ আৰম্ভ হয়৷ এইটোৱেই প্ৰমাণ কৰে বিশ্বৰ শক্তিশালী দেশে যি বিচাৰে, তাকেই হয়৷ শক্তিশালী ৰাষ্ট্ৰসমূহে ঔপনিবেশিক প্ৰসাৰ তথা বাণিজ্যিক সহযোগিতাৰ লাভ লোকচানৰ অংকত শত্ৰু আৰু মিত্ৰ হিচাপে ভাগ ভাগ হৈ পৰিছিল৷ যদি শক্তিশালী ৰাষ্ট্ৰই নিজৰ স্বাৰ্থৰ বাবে যুদ্ধৰ পৰিবেশৰ সৃষ্টি কৰে তেতিয়া লীগৰ দৰে সংস্থাৰ বাধা দিয়াৰ উপায় নাথাকে৷ লীগৰ দুৰ্বল স্থিতিৰ বাবে লাহে লাহে ইয়াৰ গুৰুত্ব কমি আহে। জাৰ্মানী, জাপান সকলোৱে লীগৰ পৰা সমৰ্থন আঁতৰাই লয় আৰু দ্বিতীয় বিশ্বযুদ্ধ আৰম্ভ হয়৷ এইখিনিতেই এটা কথা নিশ্চিত হয় যে আন্তঃৰাষ্ট্ৰীয় জগতত ন্যায়-অন্যায় বুলি কোনো কথা নাই৷ ক্ষমতাশালীয়ে যেনেদৰে বিবেচনা কৰে, তেনেকৈয়ে গতিধাৰা নিৰ্ধাৰণ হয়। ইয়াত উচিত অনুচিত বুলি কথা নাই৷\nদ্বিতীয় বিশ্বযুদ্ধৰ পাছত পুনৰ শান্তি বিচাৰি দেশসমূহৰ সেই একেই নাটক আৰম্ভ হয়৷ কাৰণ ইতিমধ্যে শক্তিশালী ৰাষ্ট্ৰসমূহে যুঁজ-বাগৰ কৰি থকাৰ ফলত আন্তঃৰাষ্ট্ৰীয় ব্যৱসায়-বাণিজ্যত যতি পৰে৷ ধনজন অজস্ৰ হানি হয়৷ গতিকে শান্তিৰ বাবে আগৰ দৰে লীগৰ আৰ্হিত ৰাষ্ট্ৰসংঘ গঠন কৰে লগতে এখন নিৰাপত্তা পৰিষদ৷ এই নিৰাপত্তা পৰিষদৰ স্থায়ী সদস্য দেশ হ’ল চীন, ছোভিয়েট ইউনিয়ন, ফ্ৰান্স, ইংলেণ্ড, আমেৰিকা এই পাঁচখন দেশ৷ আৰম্ভণিতে ৰাছিয়া আৰু আমেৰিকাৰ বিপৰীতমুখী স্থিতিৰ বাবে ৰাষ্ট্ৰসংঘই বহুতো অধিবেশন বা বহুতো গুৰুত্বপূৰ্ণ সিদ্ধান্তৰ পৰা বিৰত থাকিবলগীয়া অৱস্থা হৈছিল৷ তথাপিও ৰাষ্ট্ৰসংঘই কোৰিয়াৰ যুদ্ধ, কংগোৰ যুদ্ধ, ছুৱেজ খালক লৈ চলা পশ্চিম আৰু মধ্য প্ৰাচ্যৰ অঁৰিয়া-অৰি আদিত এক বলিষ্ঠ ভূমিকা লবলৈ সক্ষম হৈছিল৷ আচৰিতভাবে ছোভিয়েট ইউনিয়নৰ পতন ঘটাত আমেৰিকাৰ অবাধ কৰ্তৃত্ব আৰম্ভ হয় আৰু নিৰাপত্তা পৰিষদত আমেৰিকাৰ হস্তক্ষেপ নাটকীয়ভাৱে বৃদ্ধি পায়৷\nএতিয়া প্ৰশ্ন হয় আন্তঃৰাষ্ট্ৰীয় ন্যায় প্ৰতিষ্ঠাৰ ক্ষেত্ৰত এই নিৰাপত্তা পৰিষদ কিমান সক্ষম? ব্ৰিটিছ বুৰঞ্জীবিদ তথা আন্তঃৰাষ্ট্ৰীয় সম্বন্ধৰ গৱেষক পল কেনেডীয়ে “পাৰ্লিয়ামেণ্ট অব মেনঃ পাষ্ট, প্ৰেজেণ্ট এণ্ড ফিউচাৰ অৱ ইউনাইটেড নেচন” নামৰ গ্ৰন্থত ৰাষ্ট্ৰসংঘৰ ক্ষমতা আৰু নৈতিকতাক বিশ্বৰ শক্তিশালী ৰাষ্ট্ৰসমূহে কেনেদৰে জলাঞ্জলি দি নিজৰ স্বাৰ্থ সিদ্ধিৰ বাবে ব্যৱহাৰ কৰি আহিছে তাক উল্লেখ কৰিছে৷ বছনিয়া, ৰাৱাণ্ডাত লাখ লাখ গণহত্যা ৰোধত ৰাষ্ট্ৰসংঘ সম্পূৰ্ণ ৰূপে বিফল হোৱাৰ কাৰণো বৃহৎ শক্তিশালী ৰাষ্ট্ৰৰ গোপন বুজাবুজি যে নহয় তাক উলাই কৰিব নোৱাৰি৷ নিৰাপত্তা পৰিষদৰ গোটেইকেইখন স্থায়ী সদস্যই ইতিমধ্যে নিজে প্ৰযুক্তিৰ উন্নতি সাধি পাৰমাণৱিক অস্ত্ৰ-শস্ত্ৰৰে সমৃদ্ধ হৈ বিশ্বৰ আন আন দেশৰ ওপৰত অস্ত্ৰ প্ৰযুক্তিৰ বাবে নিষেধাজ্ঞা আৰোপ কৰি আহিছে৷ ইও এক চিন্তনীয় বিষয়৷ এই পাৰমাণৱিক শক্তিৰে নিজক অধিক শক্তিশালী কৰি আন আন সৰু সৰু ৰাষ্ট্ৰসমূহক ভীতি প্ৰদৰ্শন কৰি ৰাজনৈতিক আৰু বাণিজ্যিক মুনাফা আদায় কৰিব ধৰিছে৷ উদাহৰণস্বৰূপে কব পাৰি যে, ১৯৯১ চনত নিজৰ স্বাৰ্থৰক্ষাৰ বাবে তেলৰ বাবে কুৱেইটৰ সুৰক্ষা ঠিকেই কৰিছিল কিন্তু ১৯৯৪ চনত ৰাৱাণ্ডাত বিফল হৈছিল কাৰণ ৰাৱাণ্ডাত কেৱল মানুহ কেইটাৰ বাদে সম্পদ একো নাই৷ ইয়াৰ উপৰিও নিৰাপত্তা পৰিষদে ছুডানৰ গণহত্যা, বছনিয়া হত্যা আদিত বিশেষ মাত দিয়া নাছিল৷\nলিবায়াৰ নেতা মোৱামাৰ গাড্ডাফিয়ে কঠোৰ সমালোচনা কৰি কয় যে নিৰাপত্তা পৰিষদৰ ‘ভেটো’ ক্ষমতাই ‘নিৰাপত্তা পৰিষদ’ক ‘আতংক পৰিষদ’লৈহে পৰিণত কৰিছে। ৰাষ্ট্ৰসংঘই এই নিৰাপত্তা পৰিষদক কাৰ্য্যপালিকা (executive), বিধানপালিকা (lagislative), আৰু ন্যায়পালিকা (judiciary)ৰ সকলো ক্ষমতা দি থৈছে৷ সমস্ত ক্ষমতা পোৱাৰ পাছতো চাইপ্ৰাছৰ গ্ৰীক আৰু তুৰ্কীৰ সমস্যাৰ ক্ষেত্ৰত, ইজৰাইল-পেলেষ্টাইনৰ ক্ষেত্ৰত বা চিৰিয়াৰ যুদ্ধ আদিত কোনো ধৰণৰ শান্তি আনিব পৰা নাই৷ আন্তঃৰাষ্ট্ৰীয় শান্তিৰ ক্ষেত্ৰত ৰাষ্ট্ৰসংঘক সম্পূৰ্ণ বিফল বুলি কব পৰা নগ’লেও বহু ক্ষেত্ৰত সৰু সৰু ৰাষ্ট্ৰসমূহক ন্যায় দিব পৰা নাই সেইটো সঁচা৷ যদি এনেকুৱাই হয়, তেন্তে মানিব লাগিব যে আন্তঃৰাষ্ট্ৰীয় প্ৰেক্ষাপটত ন্যায় বুলি কোনো কথা নাথাকে। থাকে কেৱল বানিজ্যিক লাভালাভৰ অংক আৰু কূটনৈতিক সম্বন্ধ৷\nভাৰতকে আদি কৰি জাৰ্মানী, ব্ৰাজিল আৰু জাপানে লগ লাগি G4 হিচাপে নিৰাপত্তা পৰিষদৰ স্থায়ী সদস্যৰ বাবে পোষকতা কৰি আহিছে৷ ইংলেণ্ড আৰু ফ্ৰান্সে এই G4 ৰাষ্ট্ৰ চাৰিখনক সমৰ্থন দি আহিছে৷ জাপানে ইংলেণ্ড আৰু আমেৰিকাৰ পৰা সমৰ্থন পাইছে৷ উল্লেখযোগ্য যে ভাৰতক নিৰাপত্তা পৰিষদৰ স্থায়ী সদস্যৰ বাবে গোটেই পাঁচখন স্থায়ী সদস্য দেশেই (P5) সহমত জনালেও চীনে জাপানক লগত লৈ ভাৰত আগবাঢ়ি অহাটোত সহমত জনোৱা নাই৷ এই সূত্ৰে ভাৰতে নিৰাপত্তা পৰিষদৰ স্থায়ী সদস্য পদ পোৱাটোত যথেষ্ট সম্ভাৱনীয়তা থকা দেখা যায়৷ কিন্তু ইটালীৰ নেতৃত্বত সহমতৰ বাবে সংযুক্ত (United for consensus) হৈ কেইখনমান ৰাষ্ট্ৰই এই G4 ৰাষ্ট্ৰসমূহৰ বিৰোধিতা কৰি আহিছে৷ প্ৰাৰম্ভিক অৱস্থাত পাকিস্তান, মেক্সিকো আৰু ইজিপ্তে ইটালীৰ লগত লগ লাগি এই বিৰোধ আৰম্ভ কৰে৷ এই সকলক Coffee Club বুলিও কোৱা যায়৷ লাহে লাহে এই Coffee Club সদস্য দেশৰ সংখ্যা বাঢ়ি ৫০ তকৈও ওপৰ হয়৷ এই Coffee Club দেশসমূহৰ মূল উদ্দেশ্য হ’ল যে স্থানীয় এখন প্ৰতিবেশী ৰাষ্ট্ৰই যাতে নিৰাপত্তা পৰিষদৰ স্থায়ী সদস্য হৈ আধিপত্য বিস্তাৰ কৰিব নোৱাৰে৷ সেয়েহে ইউৰোপত জাৰ্মানীৰ বিৰুদ্ধে ইটালী, বুলগেৰিয়া, ডেনমাৰ্ক, হলেণ্ড, নৰৱে, পোলেণ্ড, ৰোমানিয়া, স্পেইন, হাংগেৰী, মালটা আৰু আফ্ৰিকাৰ নামিবিয়াই এই Coffee Club ত সমৰ্থন দিছে৷ ঠিক একেদৰেই লেটিন আমেৰিকাৰ আৰ্জেণ্টিনা, বলিভিয়া, পেৰু, ভেনিজুৱেলা, কষ্টাৰিকা, কলোম্বিয়া, উৰুগুৱে আৰু মেক্সিকোই ব্ৰাজিলৰ বিৰুদ্ধে Coffee Club ত সমৰ্থন আগবঢ়াইছে৷ আনহাতে নকলেও হব যে পাকিস্তানে ভাৰতৰ বিৰুদ্ধে এই Coffee Club দলত যোগদান কৰে৷\nএই Coffee Club সদস্য ৰাষ্ট্ৰসমূহে কেৱল বিৰোধিতা নকৰি নিৰাপত্তা পৰিষদৰ সংস্কাৰৰ বিষয়েও মতামত আগবঢ়ায়৷ তেওঁলোকে অস্থায়ী সদস্য পদ ২০ টালৈ বৃদ্ধি কৰাৰ বাবে পোষকতা কৰে আৰু এই পদ সংঘৰ সাধাৰণ সভাৰ পৰা দুবছৰৰ বাবে নিৰ্বাচিত হোৱাটো বিচাৰে৷ এই প্ৰস্তাৱ গ্ৰহণ নকৰাত ২০০৯ চনত ইটালী আৰু কলম্বিয়াই এই Coffee Club ৰ হৈ নতুন আৰ্হি এটা প্ৰস্তাৱ কৰে৷ ইয়াৰ অস্থায়ী সদস্যৰ কাৰ্য্যকাল ৩ৰ পৰা ৫ বছৰৰ পোষকতা কৰাৰ উপৰিও Veto ক্ষমতাৰ বিৰুদ্ধে মত দিয়ে৷ G4 ৰাষ্ট্ৰৰ তীব্ৰ বিৰোধিতা কৰি কয় যে G4 ৰাষ্ট্ৰৰ অসংযত আচৰণে আৰু নতুন স্থায়ী সদস্যৰ সমাগমে সুস্থিৰ নিৰপেক্ষ সিদ্ধান্ত লোৱাত বাধাৰ সৃষ্টি কৰিব৷\nভাৰত এতিয়া বিশ্বৰ দ্বিতীয় বৃহত্তম গণতান্ত্ৰিক দেশ৷ ভাৰতে ইতিমধ্যে আন্তঃৰাষ্ট্ৰীয় বাণিজ্যিক সহযোগিতাৰে এক শক্তিশালী অৰ্থনৈতিক স্থিতি লাভ কৰি সপ্তম স্থান দখল কৰিবলৈ সক্ষম হৈছে৷ ভাৰতে ক্ৰয় ক্ষমতাৰ GDP (ppp GDP) ক্ষেত্ৰত তৃতীয় স্থানত আছে৷ আনকি 2018 চনত ভাৰতে ফ্ৰান্সকো অতিক্ৰম কৰিছিল৷ আন্তঃৰাষ্ট্ৰীয় শান্তি সম্প্ৰীতিৰ ক্ষেত্ৰত ভাৰতে ইতিমধ্যে অতি গুৰুত্বপূৰ্ণ ভূমিকা গ্ৰহণ কৰি আহিছে৷ ৪৩ তকৈও অধিক বাৰ ভাৰতে ৰাষ্ট্ৰসংঘলৈ শান্তি সৈনিক পঠিয়াইছে৷ ১৮০,০০০ তকৈও অধিক সৈন্যবল কোৰিয়া, ইজিপ্ত, কংগো, ছোমালিয়া, লিবেৰিয়া, হেইটি, আংগোলা, লেবানন, ৰাৱাণ্ডা আদিলৈ পঠিয়াইছে৷ সেই হিচাপে ভাৰতৰ স্থান বিশ্বৰ ভিতৰতেই দ্বিতীয়৷ ইয়াৰ উপৰিও ৰাষ্ট্ৰসংঘৰ বাবে ভাৰতে এক বৃহৎ পৰিমাণৰ ধনৰ আৱণ্টন দি আহিছে৷ ২০১৫-১৬ বিত্তীয় বৰ্ষত ৩৫ নিযুত ডলাৰ ধন দিছিল যিটো আগৰ কেইবছৰতকৈ ৫৫% বেছি৷ ইয়াৰ উপৰিও বিভিন্ন ক্ষেত্ৰত আন্তঃৰাষ্ট্ৰীয় সহযোগিতা আৰু কূটনৈতিক সম্বন্ধেৰে ভাৰতে বিশ্বৰ ভিতৰত এক সন্মানীয় স্থান ইতিমধ্যে লাভ কৰিছে৷ গতিকে যদিহে নিৰাপত্তা পৰিষদৰ স্থায়ী সদস্য সংখ্যা বৃদ্ধি কৰা হয় তেতিয়া ভাৰতেই প্ৰথম দাবীদাৰ৷ কিন্তু বাস্তৱত দেখা গৈছে আন্তঃৰাষ্ট্ৰীয় জগতত কোনো বৈধ বা ন্যায় বুলি কথা নাথাকে। য’তেই বাণিজ্যিক আৰু কূটনীতিৰ জয়, তাতেই ন্যায়। য’তেই পৰাজয়, সেয়াই অবৈধ৷ সেয়েহে ভাৰতে নিজকে শক্তিশালী ৰূপত প্ৰতিষ্ঠা কৰাহে কথা৷ ■■\n১. League of Nations Covenant, Article 5(1).\n২. UN Early years of the Cold War. www.peacekeeping.un.org Archived from the original on 22 November 2018. Retrieved 22 November 2018\n৩. Jahanpour, Farhang. “The Elusiveness of Trust: the experience of Security Council and Iran“ (PDF). Transnational Foundation of Peace and Future Research. p. 2. Archived (PDF) from the original on 27 July 2014. Retrieved 27 June 2008.\n৪. League of Nations (1924). “The Covenant of the League of Nations: Article 8“. The Avalon Project at Yale Law School. Archived from the original on 15 April 2016. Retrieved 17 May 2006.\n৫. Kennedy 2006, pp. 101–103, 110.\n৬. Rajan, Sudhir Chella (2006). “Global Politics and Institutions“ (PDF). GTI Paper Series: Frontiers ofaGreat Transition. Tellus Institute. 3. Retrieved 11 December 2011\n৭. Nicoletta Pirozzi; Natalino Ronzitti (May 2011). “The European Union and the Reform of the UN Security Council: TowardaNew Regionalism? “ (PDF). Istituto Affari Internazionali. Retrieved3November 2011.\n৮. “US congressmen move resolution in support of India’s UN security council claim“. Hindustan Times. Retrieved 30 September 2017\n৯. “Pakistan opposes India’s bid for UN permanent membership“. The Economic Times. 12 July 2018. Retrieved 28 April 2019\n← কবিতাৰ বুকুত শৰতৰ নাচোন – কন্দৰ্প কুমাৰ দেৱ নাথ\nবড়ো ভাষা-সাহিত্যৰ প্ৰচাৰবিমুখ সাহিত্যিক শ্ৰীযুত তীৰেন বড়োৰ সৈতে এক সাক্ষাৎকাৰ →\nবিহু গীতৰ স্বকীয়তা সংৰক্ষন অসমৰ শিল্পীৰ নৈতিক দায়িত্ব : প্রিয়ংকু নাৰায়ন বৰুৱা


সম্পাদকীয়: – আজিজুল হক | সৃষ্টিৰ জিলিঙনি\n← ঠিকাদাৰ ======= (মইনুল হক )\nক্লান্ত শিৰাত তৰুণ তেজ দৌৰা কবিজন ~~~~~~~……………………………~~~~~~~~ (জুলাই মাহতে হীৰুদাৰ জন্ম আৰু মৃত্যু তিথি। তেখেতক সুঁৱৰি এটি সৰু লেখা) →\nঅসমীয়া লিপিৰ স্বকীয়তাত ভাষাৰ সাদৃস্যৰ যোগে হোৱা বিভ্ৰান্তি\nঅসমীয়া ভাষা ইউনিক’ড পদ্ধতিৰে লিখিব পৰা গৈছে যদিও অসমীয়া লিপি পৰিচয়বিহীন হৈ আছে। ইউনিক’ড এনেকি ভাৰত চৰকাৰৰ মতে অসমীয়া ভাষা হেনো বাংলা লিপিৰেহে লিখা হয়। অৰ্থাৎ আমি ব্যৱহাৰ কৰা সকলো স্বৰবৰ্ণ, ব্যঞ্জনবৰ্ণ আৰু চিহ্নবিলাক হেনো বাংলা। আনকি ‘ৰ’ আৰু ‘ৱ’ বৰ্ণও বাংলা ‘র’ আৰু ‘ব’ৰ অপভ্ৰংশ মাথোন। তথ্যসহকাৰে অসমীয়া লিপিৰ স্বকীয় মৰ্যাদা বিচাৰি কেইবাবছৰ ধৰি প্ৰতিবাদ কৰি অহা হৈছে যদিও এতিয়ালৈকে সুফল ধৰা নাই। এই ক্ষেত্ৰত অসমীয়াভাষীৰো বহুতো ভুল ধাৰণা আছে। ইয়াত কেৱল অসমীয়া আৰু বাংলা ভাষাৰ সদৃস্যৰ যোগে হোৱা বিভ্ৰান্তিৰ কথা আলোচনা কৰা হৈছে।\nযিহেতু অসমীয়া আৰু বাংলা ভাষাৰ একে উৎস বা পুৰণি অসমীয়া অৰ্থাৎ কামৰূপীৰ বিকাশ ঘটি হৈছে সেয়েহে দুয়োটি ভাষাৰ মিল বা সামঞ্জস্য থকাটোৱেই স্বাভাৱিক। সেয়েহে বহুতে ভাষা দুটাৰ পাৰ্থক্য নেদেখি বা হ’লেও সামান্য বুলি একাকাৰ কৰিব বিচাৰে। উপৰা-ওপৰিকৈ চালে বা আপাত তেনেকুৱাই লাগে। বহুতে কয় যে কেৱল উচ্চাৰণৰ কিছু তাৰতম্য আছে আৰু অসমীয়াত পেটকটা ৰ আৰু ৱ বৰ্ণৰ বাহিৰে বাংলাৰ লগত অসমীয়া একে আৰু সেয়েহে অসমীয়া লিপি বুলি সুকীয়া পৰিচয় নাথাকিলেও একো অসুবিধা নহয়। অৰ্থাৎ অসমীয়া আৰু বাংলা ভাষা বেলেগ হ’লেও লিপি একেই। এই ভুল ধাৰণাও অসমীয়া লিপিয়ে স্বকীয় মৰ্যাদা পোৱাত এটি ঘাই অন্তৰায়।\nএই প্ৰসংগতে জানি থোৱা প্ৰয়োজন যে ইটো-সিটো লিপিৰ মিল থাকিলে কাৰিকৰী সুবিধাৰ বাবে ইউনিক’ডে একেলগে ৰাখিবলৈ বিচাৰে। যেনেকৈ সংস্কৃত, হিন্দী, মাৰাঠী, নেপালী, আৱধী, গড়ৱালী, মুণ্ডাৰী, ভোজপুৰী আদি ভাষাৰ বাবে দেৱনাগৰী লিপি। অসমীয়া আৰু বাংলা লিপিৰ ঐতিহাসিক ভিত্তিত দুয়োটাকে ‘কামৰূপী’ বুলি নামকৰণ কৰাৰ যুক্তি আছে। কিন্তু এয়ে অসমীয়া আৰু বাংলাৰ উমৈহতীয়া নাম হ’লে বাংলাভাষীসকলে নামানিব কিয়নো ভাৰত চৰকাৰ তথা ইউনিক’ডত বাংলা এটি সুকীয়া আৰু প্ৰতিষ্ঠিত লিপি। আনহাতে ইউনিক’ডৰ ৬.১ সংস্কৰণে প্ৰাচীন অসমীয়া কামৰূপী লিপিৰে লিখা হৈছিল যদিও আধুনিক অসমীয়া বাংলাৰেহে লিখা হয় বুলি কয়। অৰ্থাৎ আধুনিক অসমীয়া যে প্ৰাচীন কামৰূপীৰ পৰায়ে হৈছে সেইটো ইউনিক’ডে মানি নলয়। এনেবিলাক কাৰণত অসমীয়া লিপি কামৰূপী বুলি নামকৰণ কৰাটো উচিত নহ’ব। অসমীয়া ভাষাৰ অসমীয়া লিপি। ইয়াত কাৰো দ্বিমত থাকিব নালাগে।\nআধুনিক অসমীয়া আৰু আধুনিক বাংলাৰ মাজত মৌলিক পাৰ্থক্য আছে। কেইবাটিও বৰ্ণৰ উচ্চাৰণৰ উপৰি বাংলাত ধ্বনিৰ অভাৱ পৰিলক্ষিত হয়। সেইবাবে দেখাত অসমীয়াৰ লগত একে হ’লেও লিপ্যন্তৰত আসোঁৱাহ থাকিব। উদাহৰণস্বৰূপে বাংলাত ‘শ’, ‘ষ’, ‘স’ৰ ধ্বনি প্ৰায় ‘চ’ ৰ দৰে যদিও অসমীয়াত শব্দ আৰু আখৰৰ স্থান বিশেষে ‘চ’, ‘হ’ আৰু ‘খ’ৰ দৰে হয়; যেনে ধনেশ, শিশু, বিদেশ। অসমীয়াত ‘চৰকাৰ’ বাংলাত ‘সৰকাৰ’, অসমীয়াত ‘চিটি বাচ’ কিন্তু বাংলাত ‘সিতি বাস’ হয়। অসমীয়াত ই, ঈ,উ,ঊ,চ,ছ ৰ পৰস্পৰৰ উচ্চাৰণ একে যদিও বাংলাত ভিন্ন। সকলো শব্দ, যুক্তাক্ষৰ আৰু উচ্চাৰণবোধক চিন দুয়োটা ভাষাতে একে নহয়। যেনে – অসমীয়াত ‘নতুন’, বাংলাত হয়গৈ ‘নূতন’ । বাংলাত ‘ৱ’ উচ্চাৰণ কৰিবলৈ কোনো আখৰ নাই বাবে ‘ব’ বা ‘য়’ লিখিব লগা হয়। যেনে ‘সেৱা’ৰ বাবে ‘সেবা’, ‘গুৱাহাটী’ৰ বাবে ‘গুয়াহাটী’ আৰু ‘জোৱাৰ’ৰ বাবে ‘জোয়ার’ লিখে। বাংলাত ‘ৰ’ আখটো ‘র’ৰূপে আৰু ব্যঞ্জন বৰ্ণ ‘ক্ষ’টো যুক্তাক্ষৰ হিচাপেহে (ক+ষ=ক্ষ) লয়।\nউনিক’ডে একোটি আখৰ বা চিহ্নৰ সত্তা বা মূল(entity) এটি নিৰ্দিষ্ট ক’ডেৰে চিনাক্ত কৰে। আখৰ দেখাত একে হ’লেও বাংলাৰ লগত অসমীয়াৰ অন্ততঃ ১৫ টা আখৰ আৰু চিহ্নৰ মূল অমিল আছে। সেয়েহে অসমীয়া আৰু বাংলা একেলগে সাঙোৰাত অসুবিধা আছে। কিয়নো একেলেগে ৰাখিলে লিপ্যন্তৰৰ বাদেও চৰ্টিং কৰোঁতে খেলিমেলি (collation error) হয়। সেয়েহে বাংলাৰ লগত অসমীয়া একেলগে ৰাখিলে কেত্‌বিলাক ভাষিক আৰু কাৰিকৰী অসুবিধা থাকে। একেই কাৰণতে লেটিন, গ্ৰীক আৰু চিৰিলিক(Cyrilic) লিপিৰ বহুতো মিল আছে যদিও ইউনিক’ডত সুকীয়াকৈ ৰাখিছে। তেনে ক্ষেত্ৰত অসমীয়া লিপিয়ে সুকীয়া স্থান নোপোৱাৰ যুক্তি থাকিব নোৱাৰে।\nPosted on জুন 10, 2017, in সম্পাদকীয়. Bookmark the permalink.\tমন্তব্য দিয়ক.


নগাঁৱৰ কৰ'না আক্ৰান্তক লৈ প্ৰদ্যুৎ বৰদলৈ, পিযুষ হাজৰিকাৰ টুইটাৰ যুঁজ\nনগাঁৱৰ কৰ’না আক্ৰান্তক লৈ প্ৰদ্যুৎ বৰদলৈ, পিযুষ হাজৰিকাৰ টুইটাৰ যুঁজ\nৰাজস্থানৰ পৰা উভতি অহা নগাঁৱৰ এগৰাকী ছাত্ৰী আজি ক’ভিড-১৯ত আক্ৰান্ত বুলি চিনাক্ত হোৱাৰ পাছতে এতিয়া বিষয়টোক লৈ ৰাজনৈতিক মহলত সৃষ্টি হৈছে বিতৰ্ক।\nকেনেকৈ এইগৰাকী ছাত্ৰীক ৰাজস্থানৰ পৰা অহাৰ পাছত কোৱাৰেন্টাইন নকৰি ঘৰলৈ পঠিয়াই দিয়া হৈছিল বুলি টুইটাৰত প্ৰশ্ন কৰে যুৱ কংগ্ৰেছী তথা এন এছ ইউ আইৰ প্ৰাক্তন সভাপতি মৃণাল হাজৰিকাই।\nযুৱ কংগ্ৰেছীগৰাকীয়ে লিখিছিল– ৰাজস্থানৰ পৰা উভতি অহা ছাত্ৰী নগাঁৱৰ হিমাশ্ৰী বৰাক কোৱাৰেন্টাইনত নাৰাখি ঘৰলৈ কাৰ অনুমতিত পঠাই দিয়া হ’ল? আজি কোভিড-১৯ ৰোগী হিচাপে ছাত্ৰীগৰাকী চিনাক্ত হোৱাৰ পাছত নগাঁৱৰ আমোলাপট্টি অঞ্চলটোত যি ত্ৰাসৰ সৃষ্টি হৈছে তাৰ দায়িত্ব কোনে ল’ব?\nৰাজস্থানৰ পৰা উভতি অহা ছাত্ৰী নগাঁৱৰ হিমাশ্ৰী বৰাক কোৱাৰান্টাইনত নাৰাখি ঘৰলৈ পঠায় দিয়া হ’ল , কাৰ অনুমতিত ?\nআজি COVID 19 ৰোগী হিচাপে ছাত্ৰী গৰাকী চিনাক্ত হোৱাৰ পাছত নগাঁও আমোলাপট্টি অঞ্চলটোত যি ত্ৰাসৰ সৃষ্টি হৈছে , তাৰ দায়িত্ব কোনে লব ।@himantabiswa@pradyutbordoloi pic.twitter.com/veUhliVHhH\n— Mrinal Hazarika (@mrinalhzrk) May 19, 2020\nযুৱ কংগ্ৰেছীগৰাকীৰ এই পোষ্টতো ৰিটুইট কৰিছিল নগাঁৱৰ কংগ্ৰেছী সাংসদ প্ৰদ্যুৎ বৰদলৈয়ে।\nতাৰ পাছতে এই টুইটটোৰ উত্তৰ দিয়ে ৰাজ্যিক স্বাস্থ্য মন্ত্ৰী পিযুষ হাজৰিকাই।\nThe girl from Nagaon was sent to home quarantine onaserious medical ground which I can’t disclose. Asasensible MP, you could have checked with me for facts instead of tweeting/retweeting which can cause unwarranted panic duringacrisis @pradyutbordoloi @mrinalhzrk\n— Pijush Hazarika (@Pijush_hazarika) May 19, 2020\nৰাজ্যিক স্বাস্থ্য মন্ত্ৰীগৰাকীয়ে টুইটত উত্তৰ দি কয়— নগাঁৱৰ ছোৱালীগৰাকীক গুৰুতৰ চিকিৎসাজনিত কাৰণত হোম কোৱাৰেন্টাইনলৈ পঠিওৱা হৈছিল যিটো মই প্ৰকাশ কৰিব নোৱাৰো।\nপ্ৰদ্যুৎ বৰদলৈক উদ্দেশ্যি মন্ত্ৰী পিযুষ হাজৰিকাই কয়, এজন বিচাৰবুদ্ধিসম্পন্ন সাংসদ হিচাপে টুইট বা ৰিটুইট কৰাতকৈ, যিটোৱে এক সংকটৰ সময়ত অনৰ্থক আতংকৰ সৃষ্টি কৰিব পাৰে, আপুনি কথাটো মোৰ পৰা জানি ল’ব পাৰিলেহেঁতেন।


শ্ৰীনিবাস ৰামানুজন - অসমীয়া ৱিকিপিডিয়া\n(ஸ்ரீனிவாஸ ஐயங்கார் ராமானுஜன்ৰ পৰা পুনঃনিৰ্দেশিত)\nডিচেম্বৰ ২২ , ১৮৮৭\nইৰদ, মাদ্ৰাছ প্ৰেছিদেন্সি\nএপ্ৰিল ২৬ , ১৯২০ (৩২ বছৰ)\nচেটপুত, মাদ্ৰাছ, মাদ্ৰাছ প্ৰেছিদেন্সি\nচৰকাৰী কলা মহাবিদ্যালয়, কুম্বাকানম\nজি, এইচ, হাৰ্ডি\nজন এডেনছৰ লিটিলউদ\nলাণ্ডাউ ৰামানুজন ধ্ৰুবক\nমক থিতা ফাংছনs\nৰামানুজন ছোল্ডনাৰ ধ্ৰুবক\nৰামানুজন থিতা ফাংছন\nজি. এইচ. হাৰ্ডি\nশ্ৰীনিবাস ৰামানুজন pronunciation (সহায়·তথ্য) (তামিল: சீனிவாச இராமானுஜன்) (২২ ডিচেম্বৰ ১৮৮৭ – ২৬ এপ্ৰিল ১৯২০) আছিল ভাৰতবৰ্ষৰ এজন শীৰ্ষস্থানীয় গণিতজ্ঞ। তেওঁৰ জীৱন কাল অতি কম হ’লেও তেখেতে গণিতত সুদূৰপ্ৰসাৰী অৱদান ৰাখি থৈ গৈছে। উচ্চ শিক্ষা নাথাকিলেও সম্পূৰ্ণ নিজ প্ৰচেষ্টাৰে তেওঁ গণিতৰ বিভিন্ন শাখাত বহুতো নতুন উপপাদ্য সৃষ্টি কৰে। তেওঁৰ টোকাবহী বা ডায়েৰীত পৰৱৰ্তী সময়ত অনেক নতুন সমাধান পোৱা গৈছে।\n1.2 বাল্যকালৰ জীৱনী\n1.3 উচ্চমাধ্যমিক শিক্ষা\n1.4 বিবাহ আৰু কৰ্মজীৱন\n3 মিডিয়া সংযোগ\n5 জীৱনীমূলক সংযোগ\nশ্ৰীনিবাস ৰামানুজনৰ জন্ম হয় ১৮৮৭ চনৰ ২২ ডিচেম্বৰত দক্ষিণ ভাৰতৰ ইৰোড চহৰত এটা দৰিদ্ৰ ব্ৰাহ্মণ পৰিয়ালত। তেওঁৰ পিতৃ কুম্ভকোনাম এজন কাপোৰ ব্যৱসায়ীৰ হিচাপ ৰক্ষক আছিল।\nবাল্যকালৰ জীৱনী[সম্পাদনা কৰক]\nপাঁচ বছৰ বয়সত ৰামানুজন প্ৰথম পঢ়াশালিত ভৰ্তি হৈছিল। কিন্তু দুবছৰৰ ভিতৰতে তেওঁ সেই পঢ়াশালিৰ পৰা গৈ কুম্ভকোনামৰ হাইস্কুলত বিনামূলীয়া শিক্ষা লাভৰ সুবিধা লাভ কৰে। শিক্ষা গ্ৰহণৰ সেই প্ৰাৰম্ভিক কালতে ৰামানুজনে অসাধাৰণ মেধাৰ পৰিচয় দি সকলোকে সচকিত কৰি তোলে। তেওঁৰ বিশেষ ধৰণৰ আগ্ৰহ দেখা যায় গণিত আৰু সংস্কৃত এই দুটা বিষয়ৰ প্ৰতি। মাত্ৰ ১০ বছৰ বয়সতে এই দুয়োটা বিষয়ত ৰামানুজনে যি অদ্ভুত পাৰদৰ্শিতা দেখুৱায়, তালৈ লক্ষ্য কৰি সেই সময়তে সকলোৱেই আশা কৰে যে সেই অদ্ভুত মেধাসম্পন্ন শিশুটি এদিন হয়্তো কোনো এটা ক্ষেত্ৰত ভাৰতৰ গৰ্বৰ স্থল হ’ব। পঢ়া-শুনাক লৈ ব্যস্ত হৈ থকাৰ বাহিৰে ৰামানুজনে অন্য একো খেলা-ধূলা ভাল নাপাইছিল। আজৰি সময়ত বাহিৰা কিতাপ-পত্ৰ একোখন পঢ়িলেও তেওঁৰ প্ৰিয় বিষয় গণিত অথবা সংস্কৃত ভাষা-সাহিত্য বিষয়ক গ্ৰন্থহে পঢ়িছিল। এই দিশৰ পৰা তেওঁ ’বাহিৰা কিতাপ’ হিছাপে সেই বয়সতে (অৰ্থাৎ ১০/১২ বছৰতে) অধ্যয়ন কৰিছিল বিশ্ববিখ্যাত গণিতজ্ঞ কাৰ’ৰ en:Synopses of Pure Mathematics গ্ৰন্থখন। এই গ্ৰন্থই তেওঁ কোমল মনত গভীৰ প্ৰভাৱ পেলায়। তেওঁ সেই গ্ৰন্থত থকা সূত্ৰ সমূহৰ আধাৰত কেতবোৰ নতুন উপপাদ্য উদ্ভৱ কৰি তেওঁৰ সহপাঠী সকলৰ আগত তাক বিশ্লেষণ কৰিও দেখুৱায়। কুম্ভকোনামৰ সেইখন বিদ্যালয়ৰ পৰাই ১৯০৪ চনত ৰামানুজনে ’মেট্ৰিক’ পৰীক্ষাত সুখ্যাতিৰে উত্তীৰ্ণ হৈ 'সুব্ৰমন্য বৃত্তি’ লাভ কৰে।\nউচ্চমাধ্যমিক শিক্ষা[সম্পাদনা কৰক]\nতাৰ পিছত কুম্ভাকোনাম চৰকাৰী কলেজত পঢ়িবলৈ লয়। কিন্তু কুম্ভকোনাম চৰকাৰী কলেজত প্ৰৱেশ লাভ কৰাৰ পিছৰে পৰা তেওঁ কেৱল গণিতৰ চৰ্চাতেই সময় কটাবলৈ ধৰে আৰু তাৰেই ফলস্বৰূপে বাকী বিষয় সমূহত আশানুৰূপ সুফল লাভ কৰাত অসমৰ্থ হয়। প্ৰথম বাৰ্ষিকৰ পৰীক্ষাত কেৱল গণিতৰ বাহিৰে আন প্ৰায়বোৰ বিষয়তে তেওঁ অকৃতকাৰ্য্য হয় আৰু দ্বিতীয় বাৰ্ষিকলৈ উন্নীত হ’ব নোৱাৰাৰ বাবে তেওঁ ’জলপানি’ হেৰুৱাব লগা হয় আৰু ইয়াৰ লগে লগে অৰ্থৰ অভাৱত কলজীয়া শিক্ষা বাদ দিব লগা হয়। ইয়াৰ পিছত অ’ত ত’ত চাকৰিৰ সন্ধানত ঘূৰি ফুৰিয়েই ৰামানুজনে বহু সময় অপচয় কৰে। অৱশ্যে ইয়াৰ মাজতে ১৯০৬ চনত তেওঁ এবাৰ পৰীক্ষাত বহে, কিন্তু তাতো অকৃতকাৰ্য্য হৈ হতাশ হৈ পৰে। ইয়াৰ পিছৰ কেইটামান বছৰ ৰামানুজনে পাৰ কৰে প্ৰায় অৰ্দ্ধাহাৰে। গভীৰ অৰ্থ সংকটৰ সমুখত তেওঁ হৈ পৰে দিশহাৰা। কিন্ত পেটৰ ভোকত বহু নিশালৈ তেওঁ উজাগৰে কটাবলগীয়া হোৱা সময়তো তেওঁৰ মনে বিচাৰি ফুৰে গণিতৰ একোটা সূত্ৰৰ সমাধান। সেই আৰ্থিক অনাটন আৰু তাৰ পৰা উদ্ভৱ হ’ব পৰা সকলো সমস্যাৰ মাজতো তেওঁ নিজৰ অধ্যয়ন চলাই যোৱাৰ লগতে সমাধানৰ ওপৰত ৰচনা কৰে এখন মূল্যবান গ্ৰন্থ।\n১৯০৯ চনত ৰামানুজনে বিয়া কৰায় আৰু পুনৰবাৰ চাকৰিৰ বাবে চেষ্টা চলাবলৈ ধৰে। সেই সময়তে তেওঁ ভাৰতীয় গণিত সমাজৰ প্ৰতিষ্ঠাতা ভি.ৰামস্বামী আয়াৰৰ সংস্পৰ্শলৈ আহে। একে সময়তে তেওঁ পৰিচিত হয় নেলোৰৰ জিলা প্ৰশাসক দেৱান বাহাদুৰ ৰামচন্দ্ৰৰ ৰাওৰ হৈতে। গণিতৰ এজন পৃষ্ঠপোষক হিছাপে এই ৰামচন্দ্ৰ ৰাওৱে, ৰামানুজনে এইক্ষেত্ৰত চলোৱা তেওঁৰ গৱেষণামূলক অধ্যয়ন অব্যাহত ৰাখিবৰ বাবে তেওঁলৈ আৰ্থিক সাহায্য আগবঢ়ায়। অৱশ্যে ৰামচন্দ্ৰ ৰাওৰ ওপৰত নিজে বোজা হ’বলৈ নিবিচাৰি সেই সাহায্য বিনম্ৰতাৰে প্ৰত্যাখান কৰে আৰু মাদ্ৰাজ পৰ্ট ট্ৰাষ্টৰ অধীনত এটা অতি সাধাৰণ চাকৰি গ্ৰহণ কৰে। ১৯১১ চনত মাদ্ৰাজ পৰ্ট ট্ৰাষ্টৰ চাকৰি গ্ৰহণ কৰাৰ বছৰতেই জাৰ্ণেল অব ইণ্ডিয়ান মেথেমেটিকেল ছচাইটি(en:Journal of Indian Mathematical Society) ত প্ৰকাশ পায় ৰামানুজনৰ এটি চিন্তাগধুৰ নিৱন্ধ en:Some Properties of Bernoulli’s members আৰু গণিতৰ কিছুমান জটিল প্ৰশ্নৰ আকাৰত আন এটি নিবন্ধ। তেওঁৰ এই নিবন্ধ দুটি অৱশ্যে সাধাৰণ পঠকৰ বাবে একেবাৰে দুৰ্বোধ্য হয়। সেই সময়ত ৰামানুজন চৰ্চাৰ বিষয় আছিল মৌলিক সংখ্যাৰ উপপাদ্য। বিখ্যাত গণিতজ্ঞ প্ৰফেচাৰ জি. এইচ.হাৰ্ডিয়ে তেওঁৰ en:Orders of Infinity নামৰ গণিতৰ এখন ৰচনাত উত্থাপিত কৰা সমস্যা সমূহৰ সমাধান সূত্ৰ তেতিয়াও সম্পূৰ্ণ হোৱা নাছিল। ৰামানুজনে সেই সকলো প্ৰব্লেমৰ সমাধান উলিওৱাৰ লগে লগে সেই সময়ত কেমব্ৰিজ বিশ্ববিদ্যালয়ত কাৰ্যৰত প্ৰফেছাৰ হাৰ্ডিয়ে এই বিষয়ে জানিবলৈ পায় আৰু ইয়াৰ পিছতে ৰামানুজনৰ হৈতে গঢ় লৈ উঠে তেওঁৰ এক মধুৰ সম্পৰ্ক। এই সম্পৰ্কৰ আধাৰেতেই পৰৱৰ্তী কালত ৰামানুজনৰ প্ৰতিভাই বিকাশ লাভ কৰাৰ সুবিধা পায়। এই সময়তে ৰামানুজনৰ চিনাকি হয় আন এজন বিখ্যাত গণিতজ্ঞ, এসময়ৰ ’ট্ৰিনিটি কলেজৰ গণিতৰ অধ্যাপক ড॰ জি টী ওৱকাৰৰ সৈতে। ড॰ ওৱকাৰ সেই সময়ত ভাৰত চৰকাৰৰ বতৰ বিজ্ঞান বিভাগৰ সঞ্চালক হিছাপে কৰ্মৰত আছিল। ৰামানুজনৰ সৈতে হোৱা প্ৰথম সাক্ষাতৰ পিছত ড॰ ওৱেকাৰে গণিত বিষয়টোৰ ওপৰত থকা ৰামানুজনৰ অসাধাৰণ পাণ্ডিত্যৰ ভু পায় আৰু এই ক্ষেত্ৰত চিন্তা-চৰ্চা চলাই নিবৰ বাবে তেওঁলৈ মাহে ৭৫ টকাৰ এটি বৃত্তি আগবঢ়ায়। ইয়াৰ লগে লগে ড॰ ওৱেকাৰে ৰামানুজনক ইংলণ্ডলৈ পঠোৱাৰ চেষ্টা চলাবলৈ ধৰে। অৱশেষত তেওঁৰেই নিৰন্তৰ প্ৰচেষ্টাত ১৯১৪ চনত এপ্ৰিল মাহত ৰামানুজন ইংলেণ্ডত উপস্থিত হয়গৈ। ইংলেণ্ডত ৰামানুজনে ২৫০ পাউণ্ডৰ এটি বৃত্তি লাভ কৰে। ইয়াৰে ৫০ পাউণ্ড তেওঁ ভাৰতত থকা পৰিয়ালবৰ্গৰ ভৰণ-পোষণৰ বাবে পঠায় আৰু ২০০ পাউণ্ড তেওঁৰ নিজা খৰচৰ বাবে ৰাখে। এই বৃত্তিৰ উপৰিও তেওঁ ট্ৰিনিটি কলেজৰ পৰা লাভ কৰে ৬০ পাউণ্ডৰ আন এটি বৃত্তি। এটা অতি সহজ সাধৰণ জীৱনত অভ্যস্ত ৰামানুজনৰ কাৰণে এই পৰিমাণৰ ধন তেওঁৰ প্ৰয়োজনতকৈ বহু বেছি আছিল। সেয়ে তেওঁ ইয়াৰ মাজৰ পৰা গধূৰ পৰিমাণৰ ধন সাঁচিব পাৰিছিল। ইয়াৰ পিছত ৰামানুজনে সম্পূৰ্ণ একাগ্ৰতাৰে চলাই যাবলৈ ধৰে তেওঁৰ গৱেষণামূলক চৰ্চা। তেওঁৰ গৱেষণাত সকলো প্ৰকাৰে সহায় আগবঢ়াই যাবলৈ ধৰে প্ৰফেছাৰ হাৰ্ডিয়ে। এটা সৌহাৰ্দ্যপূৰ্ণ পৰিবেশত প্ৰায় চাৰিবছৰ কাল কেমব্ৰিজ বিশ্ববিদ্যালয়ৰ অধীনত গৱেষণা চলাই ৰামানুজনে গণিত শাস্ত্ৰত সংযোগ কৰে বহুতো নতুন নতুন সূত্ৰ আৰু সংখ্যাতত্ত্ব শীৰ্ষক এটি নতুন অধ্যায় গণিতশাস্ত্ৰত সংযোজিত কৰে।\n৩১ বছৰ বয়সত ১৯১৮ চনত ৰামানুজনক ৰয়েল চছাইটিৰ ফেলোশ্বিপ প্ৰদান কৰা হয় আৰু সেই একে বছৰতে, গণিতশাস্ত্ৰলৈ তেওঁ আগবঢ়োৱা অৱদানৰ স্বীকৃতি স্বৰূপে তেওঁক ট্ৰিনিটি কলেজৰ ফেলো হিছাপে সন্মানিত কৰা হয়।\nচনত ৰামানুজন ভাৰতলৈ ঘূৰি আহে। কিন্তু ইতিমধ্যে ইংলেণ্ডত থকা সময়তে দুবাৰকৈ মাৰাত্মক অসুখত ভোগা এই অনন্য সাধাৰণ গণিতজ্ঞ গৰাকী বেছিদিন জীয়াই থাকিবলৈ নাপালে। ভাৰতলৈ ঘূৰি অহাৰ পিছত তেওঁৰ স্বাস্থ্য পুনৰ বৰ বেয়াকৈ ভাগি পৰে আৰু ১৯২০ চনৰ ২৬ এপ্ৰিল তাৰিখে মাদ্ৰাজত শেষ নিশ্বাস ত্যাগ কৰে। সেই সময়ত অসাধাৰণ প্ৰতিভাসম্পন্ন এই গণিতজ্ঞ গৰাকীৰ বয়স আছিল মাত্ৰ ৩৩ বছৰ।\n↑ আধুনিক বিশ্বৰ এশগৰাকী মহান ব্যক্তি: সম্পাদনা কণকসেন ডেকা\nমিডিয়া সংযোগ[সম্পাদনা কৰক]\nBiswas, Soutik (16 March 2006). "Film to celebrate mathematics genius". BBC. http://news.bbc.co.uk/2/hi/south_asia/4811920.stm। আহৰণ কৰা হৈছে: 24 August 2006.\nP.B.S. Nova Series: "The Man Who Loved Numbers" (1988)\nদ্য মেন হু নিউ ইনফিনিটি, শ্ৰীনিবাস ৰামানুজনৰ জীৱনৰ ওপৰত আধাৰিত চলচ্চিত্ৰ\nজীৱনীমূলক সংযোগ[সম্পাদনা কৰক]\nঅ’ কন্নৰ, জন যে.; ৰবাৰ্টছন, এডমাণ্ট এফ, "শ্ৰীনিবাস ৰামানুজন", মেকটিউটৰ হিষ্ট্ৰী অৱ মেথমেটিকছ আৰ্কাইভ, ইউনিভাৰ্ছিটি অৱ ছেইণ্ট এনড্ৰিউছ, http://www-history.mcs.st-andrews.ac.uk/Biographies/Ramanujan.html .\nWeisstein, Eric Wolfgang, ed. "Ramanujan, Srinivasa (1887–1920)". http://scienceworld.wolfram.com/biography/Ramanujan.html.\n"Our Devoted Site for Great Mathematical Genius"\n"https://as.wikipedia.org/w/index.php?title=শ্ৰীনিবাস_ৰামানুজন&oldid=227926"ৰ পৰা সংকলিত


বিহাৰ, মহাৰাষ্ট্ৰ, কৰ্ণাটক, পশ্চিম বংগলৈ ৰপ্তানি হোৱা বলবলাৰ কুটিৰ শিল্পক উদ্ধাৰ কৰিব কোনে? | News Next One\nবিহাৰ, মহাৰাষ্ট্ৰ, কৰ্ণাটক, পশ্চিম বংগলৈ ৰপ্তানি হোৱা বলবলাৰ কুটিৰ শিল্পক উদ্ধাৰ কৰিব কোনে?\nগোৱালপাৰাঃ ৰাজ্য খনৰ কেইবাখনো জিলাত আজিও বৰ্তি আছে কুটিৰ শিল্প৷ কেইবাখনো ঐতিহ্যমণ্ডিত ঠাইত লোক সংস্কৃতিৰ অন্যতম বাহক কুটিৰ শিল্পই অসমীয়া সভ্যতাক দি আহিছে অন্য এক মাত্ৰা৷ আজিও গ্ৰাম্য এলেকাৰ বহু পৰিয়াল কুটিৰ শিল্পৰ সৈতে জড়িত হৈ পৰিয়াল চলাই আহিছে৷\nবাঁহ-বেতৰ শিল্প, কাঠশিল্প, মৃৎশিল্প, লৌহশিল্প কৰ্মৰে একাংশ পৰিয়ালে ঘৰ চলাই থকাৰ লগতে শিল্পবিধক হেৰাই যোৱাৰ পৰা ৰক্ষা কৰি আহিছে৷ থলুৱা সম্পদ যেনে বাঁহ, গাঁৱলীয়া কাঠ, বেত আদিৰে বিভিন্ন সামগ্ৰী তৈয়াৰ কৰে গ্ৰাম্য অঞ্চলৰ কুটিৰ শিল্প সৈতে জড়িত শিল্পীসকলে৷ কোনো ধৰণৰ যন্ত্ৰপাতি ব্যৱহাৰ নকৰাকৈয়ে খালি হাত খন নতুবা দা’-কটাৰী, হাতুৰি, বাটুলি, বাইচ আদিৰ সহায়ত এই শিল্পক জীয়াই ৰাখিছে৷\nকুটিৰ শিল্পই গ্ৰাম্য অৰ্থনীতিৰ ভেঁটি মজবুত কৰি সমাজ আগুৱাই যোৱাত সহায় কৰে৷ একো একোটা পৰিয়ালৰ সন্তানৰ পঢ়া-শুনাৰ খৰচ, চিকিৎসা, খোৱা-লোৱাৰ পৰা আৰম্ভ কৰি এই কৰ্মৰ দ্বাৰাই চলে৷ সমাজ খনৰ আৰ্থিক উন্নয়ন এই কৰ্মৰ দ্বাৰা হ’ব পাৰে বুলি ধাৰণা কৰিব পাৰি৷ কিয়নো বিশ্বায়নৰ যুগতো মানুহে কুটিৰ শিল্পসমূহক বিশেষভাৱে আকোৱালি লোৱা দেখা যায়৷ ৰাজ্যখনৰ গাঁৱে-ভূঞে এনে উদ্যোগ সমূহক কেৱল প্ৰয়োজন চৰকাৰৰ সহায়ৰ৷\nকিন্তু পূৰ্বৰ চৰকাৰ আৰু বৰ্তমানৰ চৰকাৰ সমূহৰ বিৰুদ্ধে ৰাজ্যৰ কুটিৰ শিল্পৰ উদ্যোগসমূহক গুৰুত্ব প্ৰদান নকৰাৰ অভিযোগ উত্থাপিত হৈ আহিছে৷ চৰকাৰে উপযুক্ত সা-সুবিধা প্ৰদান কৰাত ব্যৰ্থ হোৱাৰ অভিযোগ উত্থাপন হৈছে৷ যাৰ ফলত ৰাজ্যখনৰ কুটিৰ শিল্পৰ জৰিয়তে পেট প্ৰৰ্ৱতাই থকা একাংশ লোকে আৰ্থিক সমস্যাত ভুগিব লগা হৈছে৷ আধুনিক যন্ত্ৰপাতিৰ সহায় নোলোৱাকৈ থলুৱা সম্পদৰ জৰিয়তে নানান সা-সামগ্ৰী প্ৰস্তুত কৰি স্বাৱলম্বী হ’ব খোজা ৰাজ্যৰ এটি অঞ্চল গোৱালপাৰা জিলাৰ বলবলা৷\nবলবলাৰ প্ৰতিটো পৰিয়ালৰ প্ৰতিজন সদস্যই এই কৰ্মৰ সৈতে জড়িত৷ বলবলাত কুটিৰ শিল্পৰ বজাৰখনৰ অৱস্থা একেবাৰে শোচনীয় হৈ পৰিছে৷ ৰাজ্যৰ বাহিৰৰ পৰা অহা বিভিন্ন সামগ্ৰীয়ে অসমৰ বজাৰ গ্ৰাস কৰি পেলোৱাৰ পৰিপ্ৰেক্ষিতত এলাগী হৈ পৰিছে থলুৱা শিল্পকৰ্মসমূহ। গোৱালপাৰা জিলাৰ বলবলাৰ কুটিৰ শিল্প ঢৰাৰ বাবে বিখ্যাত৷\nপ্ৰায় ১৭০০টা পৰিয়াল আছে বলবলাত৷ প্ৰতিটো পৰিয়ালে কুটিৰ শিল্প নিৰ্মাণৰ সৈতে জড়িত৷ আন্তঃৰাজ্যিক বজাৰ দখল কৰিবলৈ সক্ষম হোৱা বলবলাৰ কুটিৰ শিল্পৰ সৈতে জৰিত লোকসকলে এতিয়া চৰম হতাশাৰ মাজেৰে দিন পাৰ কৰিছে৷ বিগত বছৰবোৰত বলবলাৰ ধাৰিবোৰ ৰপ্তানি কৰিছিল বিহাৰ, মহাৰাষ্ট্ৰ, কৰ্ণাটক, পশ্চিম বংগ আদি ৰাজ্যলৈ৷\nকিন্তু চৰকাৰে এখন বজাৰ নিৰ্ধাৰণ নকৰাৰ বাবে আজিকালি বিহাৰ, মহাৰাষ্ট্ৰ, কৰ্ণাটক, পশ্চিম বংগৰ ব্যৱসায়ীসকলে বলবলালৈ নাহে৷ যাতায়াত বিশেষকৈ যোগাযোগ ব্যৱস্থা আৰু বজাৰ নথকাৰ বাবে বহিঃ ৰাজ্যলৈ ৰপ্তানি নোহোৱা হ’ল ধাৰিবোৰ। পূৰ্বে বহিঃ ৰাজ্যৰ ব্যৱসায়ী সকলে সৰু গাড়ী লৈ আহি বহিঃ ৰাজ্যলৈ লৈ গৈছিল বলবলাৰ ধাৰি-পাতি আদি সামগ্ৰী৷\nকিন্তু এই ধাৰিৰ ব্যৱসায় লাহে লাহে অচল হৈ পৰিছে৷ কপালৰ ঘাম মাটিত পেলাই অতি কষ্টৰে ১৭০০টাকৈ দৰিদ্ৰ পৰিয়ালে নিৰ্মাণ কৰি অহা ধাৰিৰ বজাৰত উচিত মূল্য নাপায় বুলি অভিযোগ উত্থাপিত হয়৷ বলবলাৰ ঢৰাই উচিত মুল্য লাভৰ পৰা বঞ্চিত হোৱাত কুটিৰ শিল্পৰ সৈতে জৰিত লোকসকলে হাহাকাৰ কৰিব লগা হৈছে৷\nযাৰ ফলত এই শিল্প বিধক ৰক্ষা কৰিবলৈ চৰকাৰে সহায় কৰিব বুলি কয় একাংশ লোকে৷ কিন্তু পৰিতাপৰ বিষয় বলবলাৰ লোকসকলে আজিও চৰকাৰৰ পৰা লাভ কৰা নাই কোনো ধৰণৰ সা-সুবিধা৷ বলবলাৰ পৰিয়াল সমূহে এই শিল্পবিধক জীয়াই ৰাখিবলৈ চৰকাৰৰ পৰা সহায় বিচাৰি আহ্বান জনায়৷


জেতুকা পাতৰ দৰে -মিনাক্ষী কলিতা\nআজিকালি সকলোৱে কথাষাৰ তেনেকৈয়ে কয়- 'মই হেনো কেৱল নিজৰ কথা চিন্তা কৰা এগৰাকী স্বাৰ্থপৰ নাৰী।'\nঅৱশ্যে কথাষাৰ এশ শতাংশ সত্য নহ'লেও সম্পূৰ্ণৰূপে মিছাও নহয়।\nহয় এতিয়া মই স্বাৰ্থপৰ,\nকাৰণ মই এতিয়া নিজক ভাল পাওঁ।\nআনৰ ভাললগা বেয়ালগাক যিমান গুৰুত্ব দিওঁ তাতোতকৈ অধিক গুণে বেছি গুৰুত্ব দিওঁ মই নিজৰ ইচ্ছা-অনিচ্ছাক। নিজৰ ইচ্ছাৰ বিপৰীতে গৈ মই আজিকালি এটা কামো নকৰোঁ। মানুহজনৰ প্ৰিয় আদা-নহৰু সৰিয়হৰে সৈতে মাছৰ চৰ্চৰিখন মই যি হেঁপাহেৰে ৰান্ধোঁ সেই একে হেঁপাহেৰে ৰান্ধো থেকেৰা টেঙাৰে সৈতে আলু মাছৰ টেঙা জোলখনো..কাৰণ সেইখন মোৰ প্ৰিয়।\nতেওঁ আবেলি খোজকাঢ়ি ভাল পায়। কাৰণ ৰাতিপুৱা তেওৰঁ বিচনা এৰিবলৈ এলাহ। কিন্তু মই !\nমই ভাল পাওঁ ৰাতিপুৱাৰ সেই নিৰ্মল বতাহজাক..\nপৃথিৱীলৈ পোহৰ কঢ়িয়াই অনা প্ৰভাতী সূৰুজৰ কোমল ৰেঙনি..\nতেন্তে কিয় শুই থাকিম মই বেলি এপৰলৈ...\nকিয় খোজ নাকাঢ়িম মই ৰাতিপুৱা।\nকাঢ়ো ৰাতিপুৱা মই অকলে অকলে খোজকাঢ়ো।\nখোজকাঢ়ি আহি মই মানুহজনলৈ বা ল'ৰা-ছোৱালীলৈ ৰৈ নাথাকোঁ, সিহঁত উঠাৰ আগতেই চাহ একাপ কৰি অকলে অকলে খাওঁ।\nএটা সময় আছিল। যি সময়ত মই কেৱল আনৰ বাবে উৎসৰ্গিত আছিলোঁ। মোৰ ভাল লগা বেয়া লগা সন্তুষ্টি-অসন্তুষ্টি সকলো জড়িত আছিল আনৰ সৈতে। আনক সুখী কৰি ৰখাই যেন আছিল মোৰ জীৱনৰ মূলমন্ত্ৰ। এনেদৰে সদায় আনক সন্তুষ্ট কৰি ৰাখোঁতে ৰাখোঁতে পাহৰি গৈছিলোঁ নিজে কি ভালপাওঁ কি বেয়াপাওঁ !\nনিজৰ মনৰ সন্তুষ্টি ক'ত ?\nস্নাতক ডিগ্ৰী সম্পূৰ্ণ কৰিয়ে মই বিচাৰিছিলোঁ কিবা নহয় কিবা এটা কামত মুৰ গুজি লৈ নিজকে স্বাৱলম্বী ৰূপে গঢ়ি তুলিবলৈ। কিন্তু তাৰ বিপৰীতে মোৰ আই-বোপাইয়ে বিচাৰিছিল মোক আন এখন ঘৰলৈ উলিয়াই দি চিন্তামুক্ত হ'বলৈ।\nসৰুৰে পৰা কোনোদিনে আই-বোপাইৰ কথাৰ বিৰোধিতা কৰি পোৱা নাছিলোঁ সেয়ে সেইবাৰো নোৱাৰিলোঁ বিৰোধিতা কৰিবলৈ।\nআৰু অৱশেষত আই-বোপাইৰ ইচ্ছাক প্ৰাধান্য দি মোৰ পিছত লাগি থকা ভাল ছোৱালীৰ টেগটো অক্ষুন্ন ৰাখি মনেৰে বিচৰা মানুহজনক মনৰ পৰা বিসৰ্জন দি আই বোপাইয়ে ঠিক কৰি দিয়া মানুহজনৰ হাতত ধৰি ওলাই আহিছিলোঁ পিতাইৰ পদূলিৰ পৰা।\nবিয়া হৈ আহিয়ে মানুহজনক কৈছিলোঁ মোৰ মনৰ ইচ্ছাৰ কথা। মানুহজনে কৈছিল- 'এবাৰ মাক কথাটো সুধি চাবা'।\nমানুহজনৰ কথা মানি সুধিছিলোঁ শাহু আইক কথাষাৰ। শাহু আয়ে কৈছিল-\n:কিয় তোমাক তাৰ টকাৰে নুজুৰে নেকি !\nতাৰ পিছত এই কথাষাৰ মানুহজনৰ আগত কওঁতে মানুহজনে কৈছিল-\n:আগতে ঘৰৰ আদৱ-কায়দাবোৰ শিকি লোৱাচোন, ঘৰখনক নিজৰ কৰি লোৱা। মাক সন্তুষ্ট কৰা। তাৰ পিছত চাবা মায়ে এদিন নিজে ক'ব তোমাক কিবা নহয় কিবা এটা কৰিবলৈ।\nতাৰ পিছত আৰু কথাবোৰ একে হৈ নাথাকিল।\nসংসাৰ বাঢ়িল। এটি এটিকৈ দুটা ল'ৰা-ছোৱালী আমাৰ জীৱনলৈ আহি এগৰাকী নাৰীৰূপে পূৰ্ণ কৰি তুলিলে মোক। দায়িত্ব বাঢ়িল, পত্নী, বোৱাৰীৰ পিছত এইবাৰ আহিল মাতৃৰ দায়িত্ব।\nএগৰাকী ভাল পত্নী, ভাল বোৱাৰী আৰু ভাল ভাতৃ হোৱাৰ আখৰাত নামি পৰিলোঁ সম্পূৰ্ণৰূপে।\nনিজৰ প্ৰতিপল, দণ্ড, চেকেণ্ড অৰ্পণ কৰিলোঁ সন্তান-স্বামী সহিতে শাহুৰ নামত।\nপাহৰি পেলালোঁ নিজৰ সপোন আশা আকাংক্ষা সকলোবোৰক।\nইমানৰ পিছতো কিন্তু কোনোদিনে সন্তুষ্ট কৰিব নোৱাৰিলোঁ শাহুক। মই তেওঁৰ বোৱাৰী নহয় যেন সাত-সতিনীহে। সদায় কেৱল এটাই কথা মই হেনো কাঢ়ি নিলোঁ তেওঁৰ পুতেকক। হেজাৰ চেষ্টা কৰিও বুজাৱ নোৱাৰিলোঁ মানুহজনীক মই এই কথাষাৰ, যে কোনো বোৱাৰীয়েকে পুত্ৰক কাঢ়ি নিব নোৱাৰে মাতৃৰ বুকুৰ পৰা। এজন পুৰুষৰ মনত তেওঁৰ পত্নীলৈ যিমান মৰম থাকে তাতকৈ অকণমান হ'লেও বেছি শ্ৰদ্ধা ভক্তি থাকে তেওঁৰ জন্মদাত্ৰী মাতৃলৈ।\nপ্রথম অৱস্থাত কথাবোৰ মানুহজনৰ আগত কৈছিলোঁ। তেওঁ মাত্ৰ এষাৰ কথা কথাই কৈছিল-\n'ধৈৰ্য ধৰা, সময়ত সকলো ঠিক হ'ব।’\nলাহে লাহে এৰি পেলাইছিলোঁ কথাবোৰ ক'বলৈ।\nতেওঁৰ নিৰ্লিপ্ত ব্যৱহাৰে বুজাই দিছিল যে এইবোৰ তেওঁক কৈ একো লাভ নাই।\nহিচাপ-নিকাচৰ সকলো কাম নিয়াৰিকৈ সমাধান কৰা বেংকৰ এগৰাকী দক্ষ গাণনিক বিষয়াৰূপে স্বীকৃতি প্ৰাপ্ত মোৰ মানুহজনে কিন্তু নোৱাৰিলে ঘৰৰ এই সামান্য হিচাপটো মিলাবলৈ। আচলতে নোৱাৰিলে নহয় তেওঁ নিবিচাৰিলে।\nকিয়নো তেওঁ মাকৰ ওপৰত কোনো কথা নকয়।\nমাকে ভুল কৰক বা ভালে কৰক, কোনো কথাতে মাকৰ কথাৰ ওপৰত নামাতে তেওঁ।\nমাকৰ দোষবোৰ দেখিলে চকু মুদা কুলিৰ ভাওঁ জুৰে তেওঁ।\nএনেকৈয়ে গৈ আছিল সময়বোৰ। লাহে লাহে ডাঙৰ হৈ আহিছিল ল'ৰা-ছোৱালীহাল।ভাবিছিলোঁ ল'ৰা-ছোৱালীহাল ডাঙৰ হ'লে ঠিক হ'ব সকলো।\nকথাবোৰ গৈ আকৌ ওলোটা হ'ল।\nসৰুৰে পৰা সিহঁতক অকণো কষ্ট নোপোৱাকৈ ডাঙৰ কৰা মানুহগৰাকী সিহঁতৰ বাবে আউটডেটেড হ'লো। নিমিলা হ'ল মোৰ সৈতে সিহঁতৰ অংকবোৰ।\nহোষ্টেলত থাকি পঢ়িবলৈ যোৱা ল'ৰা-ছোৱালী হালৰ বন্ধ পালেও ঘৰলৈ আহিবলৈ মন নোযোৱা হ'ল।\nঘৰলৈ অহাতকৈ পাৰ্টি কৰিব সিহঁতে লগৰ ল'ৰা-ছোৱালীৰ সৈতে নতুবা ফুৰিবলৈ যাব বেলেগ বেলেগ ঠাইলৈ। আৰু ঘৰলৈ আহিলেও মই হেপাঁহেৰে ৰন্ধা কলডিলৰ সৈতে পাৰ মাংসৰ আঞ্জাখন সিহঁতৰ জিভাত নলগা হ'ল। এইবোৰ হেনো পুৰণিকলীয়া খাদ্য। কলডিল পাৰ মাংস নতুবা কোমোৰাৰে ৰন্ধা হাঁহ মাংসখনৰ সলনি সিহঁতে ভাল পোৱা হ'ল পৰ্ক ড্ৰাই ফ্ৰাই নতুবা চিকেন তন্দুৰী,চিকেন বাটাৰ মছলা আদিবোৰ।\nভাবি ভাবি পাৰ নোপোৱা হ'লো ল'ৰা-ছোৱালীহালৰ কথাবোৰ। মানুহজনকো ক'লো ল'ৰা ছোৱালী হালৰ কথাবোৰ; কিন্তু সঁহাৰি সেই একে।\n'তুমি মিছাতে ইমান চিন্তা কৰা, চাবা সময়ত সকলো ঠিক হ'ব।’\nলাহে-লাহে দূৰত্ব বাঢ়িল মোৰ সকলোৰে সৈতে।\nমোৰ বাৰু ক'ত ভুল হ'ল !\nগোটেই জীৱনটো যিসকলৰ বাবে উৎসৰ্গিত কৰিলোঁ তেওঁলোকৰ ওচৰতে বাৰে বাৰে অৱহেলিত কিয় হওঁ মই !\nজীৱনৰ ভাটি বয়সত আকৌ এবাৰ খুচৰি চালোঁ নিজক। পালোঁ উত্তৰটো নিজৰ ওচৰতে।\nভুল এটাই যে গোটেই জীৱন নিজক অৱহেলা কৰিলোঁ নিজৰ সপোনক নিজৰ ইচ্ছা-অনিচ্ছা, আশা-আকাংক্ষাক ভৰিৰে মোহাৰি ব্যস্ত হৈ ৰ'লো আনক সন্তুষ্ট কৰাত।\nতেন্তে ! যিগৰাকী মানুহে নিজক অৱহেলা কৰে সেইগৰাকী মানুহে আকৌ কি যুক্তিত সপোন দেখে আনৰ পৰা মৰম আদৰ পোৱাৰ !\nঅৱশেষত সলনি কৰিলো নিজক।\nসলনি কৰিবলৈ সময় লাগিল কিছু , কষ্টও হ'ল কিছু। সৰুৰে পৰা পিছফালে লাগি থকা ভালৰ টেগটোও নোহোৱা হ'ল। এতিয়া মই এগৰাকী ভাল পত্নী নতুবা ভাল মাতৃ নহয়।\nতাৰ সলনি এতিয়া সকলোৰে দৃষ্টিত মই এগৰাকী স্বাৰ্থপৰ-অহংকাৰী, কেৱল নিজক চিনি পোৱা নাৰী।\nকিন্তু এতিয়া আৰু আনৰ এইবোৰ কথা শুনি থাকিবলৈ মোৰ সময়ে বা ক'ত !\nজীৱনৰ বেছিভাগ সময়েই পাৰ হৈ গ'ল আনৰ নামত, এতিয়া অন্তত যিখিনি সময় মোৰ হাতত আছে সেইখিনি সময় আৰু মই আনক দিব নোৱাৰোঁ। সেইখিনি কেৱল মোৰ। জীৱনত শেষ বয়সত হ'লেও বিচাৰি পাইছোঁ নিজক, উপলব্ধি কৰিছোঁ যে জীৱনটো ঠিক জেতুকা পাতৰ দৰে, য'ত সেউজীয়াৰ মাজত লুকাই থাকে অজস্ৰ ৰঙা।।\nTags: গল্প মিনাক্ষী কলিতা


জাখারিয়া 13 - पवित्र बाइबिल [ইণ্ডিয়ান ৰিভাইচ ভাৰচন] - (জাখা 13)\nशुरू करने के लिए जोड़ें?\nएक साल में बाइबल दिन का पद्य विषय खोज बीबल्स की तुलना करें हाल ही में पढ़ें सहेजे गए मार्ग वीडियो एमएपीएस / समयसीमा / एटलस\nपादरी की सिफारिश दान करना हमसे संपर्क करें अनुप्रयोगों पवित्र बाइबिल (XML / ऑडियो) सेटिंग्स\nयूरोप उत्तरी अमेरिका दक्षिण अमेरिका मध्य अमरीका पूर्वी एशिया दक्षिण - पूर्व एशिया दक्षिण एशिया मध्य एशिया मध्य पूर्व अफ्रीका ऑस्ट्रेलिया महाद्वीप पुरानी भाषाएँ\nहिंदी Оdia अवधी मिजो कन्नड़ मलयालम मराठी गुजराती तामिल तेलुगू पंजाबी Kurukh असमिया मैथिली बंगाली उर्दू सिंहली\nআদিপুস্তক যাত্রাপুস্তক লেবীয় পুস্তক গণনা পুস্তক দ্বিতীয় বিবরণ যোশুয়া বিচারকচরিত রুথ ১ সামুয়েল ২ সামুয়েল ১ রাজাবলি ২ রাজাবলি ১ বংশাবলি ২ বংশাবলি এজরা নেহেমিয়া এস্থার যোব সামসঙ্গীত প্রবচন উপদেশক পরম গীত ইসাইয়া যেরেমিয়া বিলাপ-গাথা এজেকিয়েল দানিয়েল হোসেয়া যোয়েল আমোস ওবাদিয়া যোনা মিখা নাহুম হাবাকুক জেফানিয়া হগয় জাখারিয়া মালাখি --- --- --- মথি মাৰ্ক লূক যোহন পাঁচনি ৰোমীয়া ১ কৰিন্থীয়া ২ কৰিন্থীয়া গালাতীয়া ইফিচীয়া ফিলিপীয়া কলচীয়া ১ থিচলনীকীয়া ২ থিচলনীকীয়া ১ তীমথিয় ২ তীমথিয় তীত ফিলীমন ইব্ৰী যাকোব ১ পিতৰ ২ পিতৰ ১ যোহন ২ যোহন ৩ যোহন যিহূদা প্ৰকাশিত বাক্য\nইণ্ডিয়ান ৰিভাইচ ভাৰচন\n“সেই দিনা পাপ আৰু অশুচিতা গুচাবলৈ দায়ুদ বংশৰ আৰু যিৰূচালেম-নিবাসীসকলৰ কাৰণে এক ভূমূক খোলা যাব।\nবাহিনীসকলৰ যিহোৱাৰ ঘোষণা এই - “সেইদিনা মই দেশৰ পৰা প্ৰতিমাবোৰৰ নাম লুপ্ত কৰিম, তেতিয়া সেইবোৰক পুনৰ সোঁৱৰণ কৰা নহ’ব; আৰু মই ভাববাদীসকলক আৰু অশুচিতাজনক আত্মাক দেশৰ পৰা উলিয়াই পঠিয়াম।\nতেতিয়াও যদি কোনোৱে ভাববাণী প্ৰচাৰ কৰে, তেনেহ’লে তেওঁৰ জন্মদাতা পিতৃ-মাতৃয়ে তেওঁক ক’ব, ‘তই জীয়াই নাথাকিবি, কিয়নো তই যিহোৱাৰ নাম লৈ মিছা কথা কৱ!’ আৰু সি প্ৰচাৰ কৰিলে তেওঁৰ জন্মদাতা পিতৃ-মাতৃয়ে তেওঁক খুচি মাৰিব।\nতেতিয়া এনে ঘটিব যে, সেই দিনা প্রত্যেক ভাববাদীয়ে প্ৰচাৰ কৰা সময়ত নিজ নিজ দৰ্শনৰ বিষয়ে লজ্জিত হ’ব আৰু তেওঁলোকে ছল কৰিবৰ অৰ্থে নোমাল হোলৌচোলা পুনৰ নিপিন্ধিব।\nকিয়নো তেওঁ ক’ব, “মই ভাববাদী নহয়! মই কেৱল খেতিয়কহে; কিয়নো ল’ৰা কালৰে পৰা মই খেতি কৰি আহিছোঁ।\nকিন্তু কোনোৱে তেওঁক ক’ব, ‘তোমাৰ বাহু দুটাৰ মাজত এইবোৰ ঘাৰ দাগ কিহৰ?’ তেতিয়া তেওঁ উত্তৰ দিব, ‘মোৰ বন্ধুসকলৰ ঘৰত মই এইবোৰ আঘাত পোৱা দাগ’।”\n“হে তৰোৱাল! তুমি মোৰ মেৰ-ছাগ ৰখীয়াৰ অহিতে, মোৰ লগৰীয়া পুৰুষজনৰেই অহিতে সাৰ পোৱা”- এয়ে বাহিনীসকলৰ যিহোৱাৰ ঘোষণা। “মেৰ-ছাগ ৰখীয়াজনক আঘাত কৰা, তেতিয়া মেৰ-ছাগবোৰ ছিন্ন-ভিন্ন হৈ যাব! কিয়নো মই ক্ষুদ্ৰসকলৰ ওপৰত মোৰ হাত চলাম।\nযিহোৱাই কৰা ঘোষণা এই, গোটেই দেশৰ দুভাগ লোক উচ্ছন্ন হ’ব!” তেওঁলোক অৱশিষ্ট নাথাকিব; কেৱল তৃতীয় ভাগ তাত অৱশিষ্ট থাকিব।\nআৰু সেই তৃতীয় ভাগক মই জুইত সুমুৱাই, ৰূপ খপাৰ দৰে খপিম আৰু সোণ পৰীক্ষা কৰাৰ দৰেপৰীক্ষা কৰিম। তেওঁলোকে মোৰ নামেৰে প্ৰাৰ্থনা কৰিব, আৰু মই তেওঁলোকক উত্তৰ দি ক’ম, ‘এয়ে মোৰ প্ৰজা!’ আৰু তেওঁলোকে ক’ব, ‘যিহোৱা মোৰ ঈশ্বৰ’।”\nজাখারিয়া 1 / জাখা 1\nজাখারিয়া2/ জাখা 2\nজাখারিয়া3/ জাখা 3\nজাখারিয়া4/ জাখা 4\nজাখারিয়া5/ জাখা 5\nজাখারিয়া6/ জাখা 6\nজাখারিয়া7/ জাখা 7\nজাখারিয়া 8 / জাখা 8\nজাখারিয়া9/ জাখা 9\nজাখারিয়া 10 / জাখা 10\nজাখারিয়া 11 / জাখা 11\nজাখারিয়া 12 / জাখা 12\nজাখারিয়া 13 / জাখা 13\nজাখারিয়া 14 / জাখা 14


ইভিএম নিয়াক লৈ হিংসাত্মক কাৰ্য : আহত ২জন Prag News : Best Assamese News Channel, Latest Assam News Live Today , North East Breaking News\nইভিএম নিয়াক লৈ হিংসাত্মক কাৰ্য : আহত ২জন\nদৰং : দ্বিতীয় পৰ্যায়ৰ নিৰ্বাচনৰ দিনটোতে বিভিন্ন ঠাইত সংঘটিত হয় নিৰ্বাচনকেন্দ্ৰিক হিংসা৷ দৰং জিলাৰ কলাইগাঁও সমষ্টিৰ ৰাজাপুখুৰী ভোটগ্ৰহণ কেন্দ্ৰত বৃহস্পতিবাৰে তীব্ৰ উত্তেজনাময় পৰিৱেশৰ সৃষ্টি হয়। ইভিএম লৈ যোৱাত বাধা প্ৰদান কৰে ৰাইজে৷ আৰক্ষীয়ে পৰিস্থিতি নিয়ন্ত্ৰণৰ বাবে কৰা গুলীচালনাত কেইবাজনো লোক আহত হয়।\nআৰু পঢ়িব পাৰিব : ওদালগুৰিত নিৰ্বাচনী হিংসা : বিপিএফৰ পোলিং এজেণ্টক আক্ৰমণ !\nআৰক্ষীৰ গুলীত আহত তিনিজন ক্ৰমে ইছমাইল আলী আৰু মোছা আলী আৰু হাছমত আলী। তিনিওৰে ঘৰ ৰাজাপুখুৰী গাঁৱত৷ আহত তিনিওজনকে ‘মঙলদৈ অসামৰিক চিকিৎসালয়’লৈ প্ৰেৰণ কৰে যদিও গুৰুতৰভাৱে আহাত ইছমাইল আলীক নিশাই ‘জিএমচিএইচ’লৈ প্ৰেৰণ কৰে৷\nআৰু পঢ়িব পাৰিব : ডিব্ৰুগড়ৰ ইভিএম ৰখা কোঠাত আৰ্বিভাৱ অদৃশ্য মানৱৰ !\nইপিনে ভোটগ্ৰহণৰ পাছতেই ডিফুৰ ক্লিৰদাপ হাইস্কুলৰ ভোটকেন্দ্ৰত উত্তেজনাৰ সৃষ্টি হয়৷ ছেক্টৰ বিষয়াৰ গাড়ীত ইভিএম নিয়াক লৈ উত্তেজনা সৃষ্টি কৰি ৰাইজে আবদ্ধ কৰি ৰাখিলে দুখনকৈ গাড়ী৷ ঘটনাস্থলীৰ পৰা আৰক্ষীয়ে গাড়ী মোকলাই নিয়াত ৰাইজে গাড়ীলৈ শিলগুটি নিক্ষেপ কৰে৷


মি উইথ বানানা ইন গোৱা – পৰীশ‍্যামলী ভূঞাঁ – ফটাঢোল\nমি উইথ বানানা ইন গোৱা – পৰীশ‍্যামলী ভূঞাঁ\n— বানানা চাহিয়ে বানানা? বৌলৌ দিদি বানানা চাহিয়ে?\n–একবাৰ ট্ৰায়তৌ কিজিয়ে\n— নেহি ট্ৰাই কৰনা\n— আৰে বেহেন একবাৰ ট্ৰাই তৌ কৰৌ, কুছ নেহি হৌগা\n— আৰে নেহি চাহিয়ে। কিয়া মতলব কুছ নেহি হৌগা\n–আপ ধিৰেসে গিৰৌগি।\n— ধিৰেসে গিৰৌগি? বানানা খাকে ভলা কই কিউ গিৰে?\nল’ৰাজনৰ মুখখনলৈ এবাৰ ভালকৈ চালো। সেইবিধ টেটুলৈকে ধৰি আহিছেনেকি? এই বিচ্ছবোৰত সেইটোৱেই বৰ এটা অশান্তি। ক’ৰ পৰাযে ক’ৰ ক’ৰ বেপাৰীবোৰ আহি ওলাইহি। গোৱা ফুৰিবলৈ আহি আকৌ কেনেকুৱা ধৰণৰ কল বেপাৰী পালোহি। মুঠতে আৰু শান্তি নাই। মুখৰ ভিতৰতে ভোৰভোৰাই উঠিলোঁ।\n— আৰে বেহেন আপ সমঝি নেহি। য়ে খানে বালা বানানা নেহি খেলনে বালা বানানা হে, ৱহ দেখৌ পানী মে, ৱহ ৰাহা বানানা।\nল’ৰাজনে পানীৰ মাজৰ কিবা কেইটামানলৈ আঙুলিয়াই দেখুৱালে। হয় ঠিকেই পানীত দীঘল দীঘল হালধীয়া বতাহ ভৰোৱা ৰবৰৰ টিউবৰ কিবা কেইটামান উপঙি আছে।\n— দিদি ৱহি হে বানানা।\n— কি সেইকেইটাই বানানা?\nএইমাত্ৰ শোহা মৰা কল্ডড্ৰিংকচখিনি মোৰ মুখ ফালি ওলাই আহিব বিচাৰিলে। কথমপি আঙুলিৰে চেপা দি ৰাখিব বিচৰা হাঁহিটো ঢোকটো গিলিয়েই দাঁতকেইটা নিকতাই ধেকধেকাই ওলাইয়েই আহিল। এইটোৱেই বানানা? হাঃ হাঃ সঁচায়ে দেখিবলৈ কলটোৰ নিচিনাই। বানানা … মনৰ ভিতৰতে শব্দটো ঘূৰি ঘূৰি হাঁহিত ৰ’বই নোৱাৰা হ’লো। পানীত ঘূৰি ফুৰা বানানাকেইটা! ব’ট এখনৰ পাছফালে বান্ধি দিয়া দীঘল দীঘল হালধীয়া টিউববোৰত মানুহবোৰ বহুৱাই এফালৰ পৰা সিফাললৈ ঘূৰাই ফুৰোৱা পানীৰ বানানা। কলড্ৰিংকচটোত শোহা মাৰি সেই দৃশ্য চাই চাই বেডখনতে মূৰটো আওজায়ে ল’লো। সেই ৰসতে ডুবেই গ’লোগৈ। হায়! কি ৱাটাৰ স্পৰ্টচ? কি বানানা? কত যে কি হৈছে, দুনিয়া ক’ৰ পাইছেগৈ, আৰু মই সেই চুকৰ ভেকুলী! সঁ‌চাকৈ মই নাদৰ ভেকুলী। মানুহটো ল’ৰাটোলৈ ঘৰৰ কামৰ বোজাই ঘৰৰ পৰিসীমাই মোৰ জীৱন। না বাহিৰৰ খবৰ ৰাখোঁ না গচিপত ভাগ লওঁ। দেশৰ খবৰ অহা টিভিৰ নিউজটোও সদায় বন্ধই ৰাখোঁ।\nঅ নহয়চোন, মনত পৰিছে এনেকুৱা হালধীয়া দীঘলীয়াকেইটা মই ৰামেশ্বৰমতো দেখিছিলোঁ। সেই তামিলনাডুৰ ৰামেশ্বৰম। ৰাম সেঁতুৰ ওচৰত। তেতিয়াতো সেইটো বানানা বুলি জনাই নাছিলো। কোনেও কোৱাহিয়ো নাছিলে। কোনেও মাতি নি উঠাবলৈ যুঁ‌জ বাগৰো কৰা নাছিলে। সেয়ে চাগে গোৱাখন সদায় ফেমাছ, অনন‍্যা, আছুটীয়া, বিচ্চৰ বাবে ফেমাছ গোৱা। বানানা … ভাবিয়েই আকৌ এবাৰ হাঁহি এটা ওলাই আহিল।\nইফালে হাঁহি দেখি ল’ৰাজনো পিচলি গ’ল, আহি আকৌ আৰম্ভই কৰিলেহি।\n— কুছ নেহি হৌগা দিদি পানীমে আপকৌ একদম ধিৰে সে গিৰা দেগা। অগৰ আপকৌ গিৰনাহে তৌ গিৰা দেংগে। নেহি গিৰনাহে তৌ নেহি গিৰায়েংগে। আপ এসে হি জা সকতে হৌ।\n— কিয়া চি মে লে জাকৰ মুঝে গিৰা দৌগে? চকুকেইটা যেন ফাটি ওলাই আহিব মোৰ। বেচেৰা ল’ৰাজনৰ, মোৰ ৰূপ দেখি ওলোটাই ভয়হে খালে। তথাপিও প্ৰফেচন, জিৱীকা তাৰ, পিছ হুহুকি গ’লে কেনেকৈ হ’ব। আকৌ আৰম্ভ কৰিলে।\n— হা দিদি পানী মে লে জাকৰ বানানা কৌ উলতা কৰ কে সবকৌ পানী মে গিৰা দেতে। আপকৌ আসলী চি কা মজা মিলেগা। খুলা আসমান খুলা পানী, এসা আপকৌ ঔৰ কাহা মিলেগা। ঘৰকে তালাব মে য়ে সব থৌড়ে হি মিলেগা। চুইমিং পুলমেভী য়ে মজা আপকৌ কাহা মিলেগা।\nতাৰ কথ শুনি মোৰ কলিজাহে কঁ‌পি উঠিলে।\n–চি কে বিচ লে জাকৰ বানানা ওলতা কৰ দেতা হে ঔৰ সব লৌগ পানী মে গিৰ জাতা হে। য়ে মজা হে কি সজা? তাক ওলোটাইহে সুধিলোঁ।\n— লাইফ জাকেট হৌগা না। কুছ নেহি হৌগা।\nহাৰ্ট কমজোৰ আদমি হৌনে সে ভী কুছ নেহি হৌগা। আয়িয়ে দাম কুছ কম কৰ দেংগে।\nআকৌ তাৰ চতুৰতাৰে ভৰা উত্তৰ। তাৰ এনে উপস্থিত চতুৰতামিৰ উত্তৰ শুনি মই তৌবা তৌবাহে মানি গ’লো, লগতে কথাবোৰ শুনি শুনি বেছিহে পেটত হাত ভৰি লুকাব ধৰিল। হ’ব দে ইয়াৰ পৰা দেখিয়েই মই সন্তোষ পাইছোঁ। পানীৰ মাজলৈ গৈ বানানাত বহি সাগৰৰ মাজত ফুৰি নুফুৰিলেও হ’ব। কেনেবাকৈ যদি বানানাটো ফাটি যায়, যদি লাইফ জেকেটটোৱেই এৰি যায়, মৰাৰ পাছত সাংবাদিক মাতি আনি নিউজত দিয়াৰ বাহিৰেনো আৰু তঁ‌হতে কি কৰিব পাৰিবি। মানে টকা দি এতিয়া মই সাগৰত উপঙি জীৱনটো সংকটত পেলাবলৈহে যাম নেকি? নালাগে অ’, তহঁ‌তে উপজাচি টকা কেইটামান দিলেহিও মই বাননাত উঠিবলৈ নাই। মোৰ অবিহনে মোৰ ল’ৰাৰে বা কি হ’ব, ঘৰখনৰে কি হ’ব? ভাবি থকা কথাবোৰে মোৰ ক’লা ডাৱৰে আৱৰা যেন মুখখন কৰি তোলা দেখি সি আকৌ ক’বলৈ আৰম্ভ কৰিলে।\n–কিয়া দিদি গোৱা মে আয়া ঔৰ বানানা মে নেহি বেঠা,আয়িয়ে দাম একদম কম কৰ দেংগে। কুছ নেহি হৌগা।\nবেচেৰা যিমানে এডভাৰটেজমেণ্ট কৰিব বিচাৰিছে সিমানেই যে গ্ৰাহকৰ ভয় বাঢ়িহে আহিছে সি গমেই পোৱা নাই। বানানাটো দেখি বিৰক্তিহে লাগিব ধৰিল। এই ক্ষণটোলৈকেই চাগে অন‍্য এচামেও বাট চাইয়েই আছিল। পটককৈ বানানাৰ কথা পিছ পেলাবলৈ সন্মুখত এজন ল’ৰা আহি ওলালহিয়েই।\n— দিদি মাছাজ চাহিয়ে মাছাজ? একদম ফাৰ্ষ্ট ক্লাচ মাছাজ। হামাৰে ভাষা মে বলেতৌ একদম ৰিলেক্সড ৱালা মাছাজ। মাছাজ লৌ ঔৰ সাৰে টেনচন দূৰ ভগাঔ। মাছাজ লেকৰ ৰিলেক্সড হৌকে আৰাম কিজিয়ে। আৰাম কৰকে চি কা মজা লিজিয়ে। বৌলৌ দিদি মাছাজ চায়িহে। হেড মাছাজ, ফুট মাছাজ, বডি মাছাজ। সব মাছাজ হে। বৌলৌ কৌন সা চাহিয়ে।\nহে ভগৱান! মাইকী মানুহ এজনীক এই মতা মানুহটোৰে মাছাজ? কি দিনকাল? একে ঘোচাত গৈ সেই পানীত পৰিবিগৈ জান’? মনৰ ভিতৰতে ভোৰভোৰাই উঠিলোঁ।খঙত মূৰটোও টিংটিঙাই উঠিল। তিৰছি নজৰৌ সে তালৈ চালোঁ।\nমোৰ খঙলৈ তাৰ কেৰেপেই নাই সি আকৌ মাতহে লগালে।\n— বলৌ বেহেন\n— ঘৰত মা , বেহেন, বিবী নাই? চকুৰ ভাষাই মোৰ প্ৰশ্ন এৰিলে।\nসি যেন কিবা এটা বুজি পালে।\n— ৱহ দেখিয়ে ফেৰেইনাৰলৌগ কেসে বডী মাছাজ লে ৰহে হে।\nসি সেইফালে এসোপা ফৰেইনাৰ ফালে আঙুলিয়াই দেখুৱালে। দেখিলোঁ, হয় সঁ‌চাই ফৰেইনাৰ লেডি জেন্স সবেই সোপাকে মাছাজ লোৱাত ব‍্যস্ত।\n— এইখন ইণ্ডিয়া হয় বেটা। আকৌ মোৰ অদ্ভুদ চকুৰ চাৱনিয়ে তালৈ বাক্য এৰিলে।\nচকুৰ ভাষাই তাক বকিবলৈকে ধৰিলোঁ, তই কি ফৰেইনাৰ ইণ্ডিয়ানৰ মাজত পাৰ্থক্য চিনি নোপোৱা হলি নেকি। এইখন ইণ্ডিয়া হয়। ইয়াৰ কোনোবা লেডিক দেখিছনে মাছাজ লৈ থকা। তোৰ মা বেহেন ভনী বিচ্ছ ফুৰিবলৈ নাহে নেকি। যদি সিহঁ‌তক কোনোবাই ফুট মাছাজ বডি মাছাজ দি থাকে তই কি কৰিবি? কেনে লাগিব, অনুভৱ কৰ। ভাব ….\n—-আপ কিয়া নজৰৌ সে হি বাতে কৰতে হৌ, হিন্দী নেহি আতি?\nমনৰ ভিতৰতে বকি বকি খং মাৰ যাবলৈকে নাপালে এইজনৰ আকৌ মোৰ ভাষা লৈহে চিন্তা হ’ল। খঙটো টিঙিচকৈ চুলিৰ ওপৰ গৈ পাই এইবাৰ মুখৰ পৰা শব্দ কেইটামান ওলায়ে আহিল\n— নেহি চাহিয়ে মাছাজ আপ যাও।\n— ফুট মাছাজ তৌ লে লৌ বেহেন, মেৰা থৌড়া সা কমাই হি হৌ জায়েগা।\nহে হৰী ফুট মাছাজ? এটা মতা মানুহৰ হতুৱাই ফুট মাছাজ ল’ম। আকৌ টিঙিচকৈ খংটো উঠি আহিল। কেতিয়াবা নিজৰ ঘৈণীয়েকৰ ভৰি দবাই পাইছনে? যেতিয়া ঘৈণীজনীয়ে দিনটো দপদপাই দপদপাই কাম কৰি ‘আহ, কমৰ মে দৰ্দ’ আহ, পাওঁ মে দৰ্দ বুলি মোভ লগাই শুই থাকে তেতিয়া এনেকৈয়ে মাছাজ লে লৌ বিবী মাছাজ লে লৌ বুলি চিঞৰি থাকেনে? মোৰ চকুৱে আকৌ তালৈ প্ৰশ্ন এৰিলে।\nমাছাজ মেনজনক দেখিলোঁ মৌন ওঁঠৰ ভাষা ,চকুৰ ভাষা, সব ভাষাই বুজি পায়। কিজানি মাছাজ বেচি বেচি মাষ্টাৰ ডিগ্ৰীয়েই কৰি পেলাইছেগৈ। তপককৈ মাত লগালেই।\n— ৱহ দেখিয়ে মেৰি বিবি ফৰেইনাৰ লৌগৌ কৌ ফুট মাছাজ দে ৰহি হে। মেহেন্দী ভী বনাকে দেতি হে। হম গৰীব লৌগ হে। এসে হি কুছ কমায়ি কৰ লেতে হে। ঘৰমে ছৌতা বাচ্ছা হে। দৌশৌ তিনশৌ মে হি হম খুচ হৌ জাতে হে। বড়ে বড়ে লৌগ তৌ স্পা কে নাম পৰ হাজাৰৌ খৰ্চ কৰ দেতে হে।\nল’ৰাজনৰ কথাত মনটো মোৰ পানীত চেনী গুলাদি গোল খাই পমিয়েই আহিলে। হয় দেই বেচেৰা পৰিয়াটো। কিবাকৈ সহায় কৰিব পালে ভালেই আছিলে। পিছে মাছাজ আৰু এইজনৰ দ্বাৰা? নাই, হ’বই নোৱাৰে। ঘৈণীয়েকজনীয়ে দিয়া হ’লে ফুট মাছাজ এটাকে ল’লোহেঁ‌তেন।\n— নেহি ৱহ ফ্ৰী নেহি হে।\nতাৰ কথা মতে ঘৈণীয়েক ফ্ৰী নাই, কাষ্টমাৰ শাৰী লাগি আছে।\nচিন্তাই হ’ব ধৰিলে, কি কৰোঁ এতিয়া। ঘৰত তাৰ চৌটে চৌটে বাচ্ছাই বাট চাই আছে। কিজানি বাপেকে সিহঁতক আজি ঘূৰি আহোঁ‌তে এইটো আনিম সেইটো আনিম বুলি কৈ পুৱাতেই ওলাই আহিছে। কি কৰা যায়? কেনেকৈ সহায় কৰোঁ।\nহেড মাছাজকে ল’ব পাৰোচোন। হঠাতে মনলৈ আহিল। মাঠাটোও কামুৰি আছে। গৰম, ৰ’দ, তাতে বানানা বানানা চিঞৰ বাখৰ, হেড মাছাজটোকে লোৱা যাওক।\n— হা ভায়া ঠিক হে হেড মাছাজ হি দে দিজিয়ে।\nতাক মাতি হেড মাছাজ লৈ লৈ বানানৰ দৃশ্যকে উপভোগ কৰি থাকিলোঁ। হায়, কি চমৎকাৰ, অমিতাভ বচ্ছনে এডভাৰটাইজ কৰাৰ দৰে একদম ঠাণ্ডা ঠাণ্ডা কোল কোল, নৱৰত্ন তেল জেসা। ভাগৰ টেনচন জাৰ্ণিৰ ষ্ট্ৰেচ সব পলাই পত্ৰং দিলে। বিৰাট ৰিলেক্সড হৈ উঠিলোঁ।\nইফালে পানীত ডুবি ডুবি সাতুৰি নাদুৰি খেলি থকা পতিদেৱ আৰু ল’ৰা আহি হঠাতে আচৰিত কৰি ক’লেহি বোলে বানানত যাব ওলাইছে।\nকি বানানা? মাছাজ দিয়া মাঠা আকৌ কামুৰি আহিল। থৰথৰাই কঁ‌পি উঠিলোঁ। এনেতে দেখিলোঁ বানানা বেচি ফুৰা ল’ৰাজনে মাচাজ ল’ৰাজনলৈ চাই যুদ্ধ জয়ৰ হাঁহি এটা মাৰিছে। মাচাজ বেচি ফুৰা ল’ৰাজনে খঙৰ চাৱনি এটা এৰিছে। দুয়োজনৰ চকুৰ ভাষা বুজিবলৈ মোৰ বাকী নাথাকিল। মানে দুয়োৰে মাজত যুঁ‌জ আৰু বকৰা বনিছোঁ আমি। মানে আমি বলিৰ পাঠা, ঢেঁকীৰ চাউল। মই চকু মুদিহে দিলোঁ। মনতে ভাবিব ধৰিলোঁ দুয়োজনে দুয়োজনক খঙনো কিয় কৰে। বন্ধুত্বহে কৰিব লাগে, এজনে মূৰ কামোৰণি তুলিব আৰু ইজনে গৈ মূৰ কামোৰণি কমাব।\n« ভুল – সুনীল দত্ত\nবিধাতাৰ ডাটা – দেৱজিত শইকীয়া »\nএটা ভাল লগা লিখনি বানানা বানানা,,,🤣\nমৌন ওঁ‌ঠ মুখৰ (মুখৰা) চকু